ގައުމަށް ގައްދާރުވި މީހުންގެ ތެރެއިން ނުވަވަނަ ހަސަން ރަސްގެފާނުMikal News\nމާލޭގެ ކުރީގެ ފޮޓޯއެއް\nގައުމަށް ގައްދާރުވި މީހުންގެ ތެރެއިން ނުވަވަނަ ހަސަން ރަސްގެފާނު\n10 ސެޕްޓެމްބަރ 2014, 9:39 |\nގައުމަށް ޚިޔާނާތްތެރިވި މީހުންގެ ތެރެއިން މިހާރުވެސް ދިވެހިންގެ މެދުގައި މިސާލު ބަހަކަށް ދޫމައްޗަށް އެންމެ ފަރިތަ އެއް މިސާލަކީ ނުވަ ވަނަ ހަސަން ރަސްގެފާނުގެ ވާހަކައެވެ. ނުވަ ވަނަ ހަސަން ރަސްގެފާނުގެ ފުރިހަމަ ނަމަކީ އައްސުލްޠާން ހަސަން ސިރީ ދިރިކުސަލޯކަ މަހާރަދުން އެވެ. މިރަސްގެފާނަކީ ރާއްޖޭގައި ޚުދުމުޚްތާރު ވެރިކަމެއްކޮށް ގައުމަށް ޙިޔާނާތްތެރިވިކަމަށް ތާރީޚްގައި ލިޔެވިފައިވާ ކަޅު މުހައްމަދު ރަސްގެފާނުގެ ދަރިކަލުން އުމަރު މާފަތްކިލެގެގެ ދަރިކަލެކެވެ. އެހެންކަމުން ނުވަ ވަނަ ހަސަން ރަސްގެފާނުގެ ކާފާ ފުޅަކީ ކަޅު މުހައްމަދު ރަސްގެފާނެވެ.\nނުވަ ވަނަ ހަސަން ރަސްގެފާނު ނުވަތަ އައްސުލްޠާން ހަސަން ސިރީ ދިރިކުސަލޯކަ މަހާރަދުން ދިވެހި ރަސްކަމުގެ ހުންގާނުގައި ހިއްޕެވީ މީލާދީން 1550 ވަނަ އަހަރުގައި ކަމަށާއި އޭރު އެމަނިކުފާނުގެ އުމުރުފުޅަކީ 19 އަހަރެވެ. އެރަސްގެފާނަކީ ގައިގެ ކުލައަކީ ޕޯޗްގީޒުން އެތެރެވަރީގެ މީހުންނާއި އިނދެގެން ލިބޭ ދަރިންގެ ހުންނަ ކަހަލަ ދޮންކުލަ އެއްކަމަށް ދިވެހިރާއްޖެ ޑޮޓް ކޮމް (2011) ގައި ލިޔެފައިވެއެވެ. އެލިޔުމުގައި އިތުރަށް ބުނެފައިވަނީ މިރަދުންގެ ރަސްކަން ދެމިއޮތީ ދެ އަހަރާއި ފަސް މަސް ދުވަހަށް ކަމަށެވެ. ނަމަވެސް ނަސީމާ މުހައްމަދު (2000) ލިޔުއްވާފައިވަނީ އެއް އަހަރާއި 10 މަސް ދުވަސް ކަމަށެވެ. އެއީ މީލާދީން 1550 އާއި 1551 އާއި ދެމެދުއެވެ. މިހެންކަމުން ނުވަ ވަނަ ހަސަން ރަސްގެފާނަށް ދިވެހި ތަޚުތުގައި ގިނަ ދުވަހަކަށް ނީދެވެއެވެ.\nކާފާފުޅު ކަޅު މުހައްމަދު ރަސްގެފާނު ފަދައިން ނުވަ ވަނަ ހަސަން ރަސްގެފާނުވެސް ގައުމަށް ޚިޔާނާތްތެރިވެފައިވަނީ އެތައް ރޮނގަކުންނެވެ. ގައުމުގެ އިސްތިޤުލާލާއި މިނިވަންކަމަށް އަރައިގަތެވެ. ގައުމުގައި އޮތް އިސްލާމީ އަޤީދާ ބަލިކަށިކޮށްލުމަށް އެތައް ރޭވުންތަކެއް ރާވައި އަދި މާތްވެގެންވާ އިސްލާމްދީނަށް ޚިޔާނާތްތެރިވެ އިސްލާމް ދީން ދޫކުރުމަށްފަހު ކްރިސްޓިއަން ދީނަށް ވަނދެ މުރުތައްދުވެފައިވާ ކަމަށް ތާރީޚް ދިރާސާކުރާ އެތައް ބައެއްގެ ލިޔުންތަކުގައި ލިޔެފައިވާކަމަށް ނަސީމާ މުހައްމަދު (2010) ލިޔެފައިވެއެވެ. ނަސީމާ މުހައްމަދު (2013) ވިދާޅުވަނީ ހަސަން ރަސްގެފާނު އިސްލާމް ދީން ދޫކޮށް ކުރިސްޓިއަން ދީން ޤަބޫލުކުރީ ކޮޗޭގައި ކަމަށެވެ. އެގޮތުން އޭނާ ކޮޗޭއަށް ގޮސްފައިވަނީ ގާތްތިމާގެ މީހުންނާއި އެއްކޮށެވެ. އަދި އެމީހުންގެ ތެރެއިން އިސްލާމްދީން ދޫކޮށް ނުލިމީހުން އަނބުރާ ރާއްޖެއަށް ފޮނުވައިލިއެވެ. އޭނާ ކްރިސްޓިއަން ދީން ޤަބޫލުކޮށް އެތަނުގައި މީހަކާއި އިނދެ އަދި ދަރިން ލިބިފައިވާ ކަމަށް (ދިވެހިރާއްޖެ. ކޮމް، 2011) ލިޔެފައިވެއެވެ. އަދި ހަމަ އެލިޔުމުގައި ބުނެފައިވަނީ ފާދަ އީ ރެޑިއާ ނަމަކަށް ކިޔުނު ނަސާރާ ފާދިރީއެއް، އެ ދީނުގެ މައުލޫމާތު ހަސަން ރަސްގެފާނަށް އަވަސް ގޮތަކަށް އެރުވުމަށް ފަހު 1 ޖެނުއަރީ 1552 ވަނަ އަހަރުގައި ނަސާރާދީނަށް އެރަސްގެފާނު ވެންނެވިކަމަށެވެ. އަދި އޭގެ ފަހުން ނަމެއްގެ ގޮތުގައި ބޭނުންކޮށްފައިވަނީ ޑޮމް މެނުއަލް ކަމަށެވެ. މުހައްމަދު އިސްމާޢިލް ދީދީ (1995) ލިޔުއްވާފައިވަނީ، އެދުވަސްވަރުގައި ހަސަން ރަސްގެފާނު ކޮޗޭގައި ޕޯޗްގީޒުންގެ މަދަދުވެރިކަމާއި އެކު ރާއްޖޭގެ ރަސްކަން އަތުލައިގަތުމަށް ރޭވުންތައް ރާވަމުން ގެންދިޔަކަމަށެވެ. އަދި ރާއްޖެ މައްޗަށް ގަދަވެގަންނަން މަސައްކަތްކުރި ޕޯޗްގީޒުންނަށް މިކަންތައްތައް ވެގެންދިޔައީ މުސްތަޤްބަލުގައި އެމީހުންގެ ބާރު ދިވެހިރާއްޖާގައި ހިންގުމާއި މެދު ކުރަމުން ގެންދިޔަ އުންމީދުތައް ހަގީގަތަކަށް ވާނެކަމެއް ކަމަށެވެ.\nހަސަން ރަސްގެފާނުގެ ޚިޔާނާތްތެރިވެފައިވަނީ ހަމައެކަނި ދިވެހި ގައުމަކަށް ނޫނެވެ. މާތްވެގެންވާ އިސްލާމްދީން ދިވެހިރާއްޖެ އިން ފޮހެލުމަށް ހަސަން ރަސްގެފާނު މަސައްކަތްކުރެއްވިކަން ތާރީޚުން އެގެން އެބައޮތެވެ. އެގޮތުން އެރަދުން ނަސާރާދީނަށް ވެއްދި ފާދިރީ އާއި ގާގޯ ނަމަކަށް ކިޔުނު މީހަކު ހަސަން ރަސްގެފާނު އެނބުރި ރާއްޖެ ވަޑައިގަންނަވާއިރު އަރިހުގައި ވަޑައިގެން ނަސާރާދީނަށް މީހުން ވެއްދުމަށް އެރަދުންނަށް އެހީ ތެރިވެދިނުމަށް އެއްބަސްވެފައިވާކަމަށް އަބްދުﷲ އިމްރާން (2010) ވިދާޅުވިއެވެ. އަދި ހަމަ އެއާއި އެކު އެމަނިކުފާނުގެ ކާފާފުޅު ފަދައިން ދިވެހި ވިޔަފާރިއަށާއި އިގްތިސޯދާއި އާދަކާދަ އާއި ސަގާފަތައްވެސް ޚިޔާނާތްތެރި ވެފައިވެއެވެ. އެގޮތުން ގިނަ އަދަދެއްގެ ރޯނު ކޮންމެ އަހަރަކު ޕޯޗްގީޒް ރަސްގެފާނަށް ފޮނުވުމާއި، އަދި މިތަކެރި އަމިއްލަފުޅު ޚަރަދުގައި ކޮޗިން އަށް ފޮނުވައިދެއްވަން އެއްބަސްވެފައިވެއެވެ. އަދި ޕޯޗްގީޒް މީހުން ފްލީޓްތަކުގައި ރާއްޖެ އައިސް މީހުންގެ މުދަލާއި ތަކެތި ފޭރި ލައްކަ ނުލަފާ ކަންތައް ހިންގުމަށް ނުވަ ވަނަ ހަސަން ރަސްގެފާނު މަދަދު ދެއްވާފައިވެއެވެ. އަދި ކޮންމެ އަހަރަކު ރާއްޖެއިން ޖިޒީ ދެއްވާގޮތަށް ހަމަޖައްސާފައިވެއެވެ. މިފަދަ އެތައް ކަންތައްތަކުން އެގި ކަށަވަރުވަނީ މާއްދީ އަދި މާލީ ގޮތުންވެސް ދިވެހި ރައްޔިތުންނަށް ހަސަން ރަސްގެފާނު ޚިޔާނާތްތެރިވިކަމެވެ.\nނުވަ ވަނަ ހަސަން ރަސްގެފާނު ގައުމަށްވެފައިވާ އެންމެ ބޮޑު ޚިޔާނާތަކީ ޕޯޗްގީޒުން ގޮވައިގެން ރާއްޖެއަރައި އޭރު ރަސްކަމުގައި ހުންނެވި އަލީ ރަސްގެފާނު (ފަހުން މަޝްހޫރު އަލި ރަސްގެފާނު) ޝަހީދުކޮށް ދިވެހި ތާރީޚްގައި ނުދެކޭފަދަ އަނދިރި ދުވަސްތަކެއް ދިވެހިންނަށް ކުރިމަތިކުރުވައި ދިވެހި ވެރިކަމުގެ ސިންގާސަނާ އާއި ޕޯޗްގީޒުންނާއި މަތިކުރުމުގެ އިސްމޭސްތިރި އަކީ ނުވަ ވަނަ ހަސަން ރަސްގެފާނު ކަމަށެވެ. (ދިވެހިރާއްޖެ .ކޮމް، 2011). އޭރު އަލި ރަސްގެފާނު ކައިވެނި ބައްލަވައިގެން އިންނެވީ ނުވަ ވަނަ ހަސަން ރަސްގެފާނު ކާފާފުޅު ކަޅު މުހައްމަދުގެ ދަރިކަލުންނާ އެވެ. އަލި ރަސްގެފާނު ޝަހީދު ކުރުމަށްފަހު ޕޯޗްގީޒުންގެ އިސްކޮމާންޑަރެއް ވެސް މިކަމަނާއާއި ކައިވެނި ބައްލަވައިގަތެވެ. އަދި ޕޯޗްގީޒުން ދިވެހި ރާއްޖެއަށް ވެރިވެ 17 އަހަރު އަނިޔާވެރި ވެރިކަމެއް ހިންގިއެވެ. މިއަނިޔާވެރި ވެރިކަމެއް ކުރުމަށް މަގުފަހިކޮށްދިނުމުގައި އިސްކޮށް ހުންނެވީ ނުވަ ވަނަ ހަސަން ރަސްގެފާނެވެ. އެރަސްގެފާނު އަވަހާރަވީ މީލާދީން ގާތްގަޑަކަށް 1583 ވަނަ އަހަރުއެވެ. އޭރު އުމުރުފުޅުން 50 އަށް ވުރެ މައްޗަށް ގޮސްފައިވެއެވެ. (އެޗް ސީ ޕީ ބެލް، 1940).


Fithuru zakaiy dhookuree haggu list akah: Minister\nފިތުރު ޒަކާތް ދޫކުރީ ހައްގު ލިސްޓަކަށް: މިނިސްޓަރު\nއިސްލާމިކް މިނިސްޓަރު ޑރ. އަހުމަދު ޒާހިރު ރައްޔިތުންގެ މަޖިލީހުގައި ޖަވާބުދާރީވެ ވަޑައިގަންނަވަނީ -- ފޮޓޯ: މަޖިލީސް\nމި އަހަރުގެ ފިތުރު ޒަކާތް ދޫކޮށްފައި ވާނީ މިދިޔަ އަހަރުގެ އޮކްޓޫބަރު މަހު އެކުލަވާފައިވާ ލިސްޓަކަށް ކަމަށް ވާތީ އެއީ ވެސް އަޕްޑޭޓް ލިސްޓެއް ކަމަށާއި އެހެން ކަމުން ޒަކާތުގެ ފައިސާ ދޫކޮށްފައި ވަނީ ހައްގުވެރިންނަށް ކަމަށް ގަބޫލު ކުރައްވާ ކަމަށް އިސްލާމިކް މިނިސްޓަރު ޑރ. އަހުމަދު ޒާހިރު ވިދާޅުވެއްޖެ އެވެ.\nރައްޔިތުންގެ މަޖިލީހުގެ މިއަދުގެ ޖަލްސާއަށް އިސްލާމިކް މިނިސްޓަރު ޒާހިރު ހާޒިރު ކުރި އެވެ. އޭނާ ހާޒިރު ކޮށްފައި ވަނީ މާވެޔޮ މިސްކިތާ ގުޅޭ ގޮތުން މެންބަރަކު ސުވާލު ކުރެއްވުމަށެވެ. މިނިސްޓަރާ ސުވާލު ކުރުމުގެ ގަޑީގައި އިތުރު ސުވާލު ކުރަން މެންބަރުންނަށް ހުޅުވާލުމުން ޒަކާތް ދޫކުރި ލިސްޓާ ގުޅޭ ގޮތުން ވެސް ސުވާލު ކުރި އެވެ.\nމި ގޮތުން މި އަހަރުގެ ތެރޭގައި ފަގީރުންގެ ލިސްޓު އަޕްޑޭޓް ނުކުރެވުނީ ކީއްވެގެންތޯ އާއި އެ ކަމަށް ދިމާވި ހުރަސްތަކާ ގުޅޭ ގޮތުން މަޑަވެލި ދާއިރާގެ އެމްޑީޕީގެ މެންބަރު ހުސައިން ފިރުޝާން ސުވާލު ކުރެއްވި އެވެ. އަދި މިދިޔަ އަހަރުގެ ލިސްޓަކަށް ފައިސާ ދޫކުރުމުން ޒަކާތް ދޫކުރެވުނީ އެންމެ ހައްގުވެރިންނަށް ކަމަށް ގަބޫލު ކުރެއްވޭތޯ ވެސް އޭނާ ސުވާލު ކުރެއްވި އެވެ.\nއެ ސުވާލަށް ޖަވާބު ދެއްވަމުން މިނިސްޓަރު ވިދާޅުވީ، ޒަކާތް ދޫކުރާ ފަގީރުންގެ ލިސްޓު އެކުލަވައިލަނީ ރަށްރަށަށް ފޮނުވައި ފޯމުތަކެއް ފުރުމަށް ފަހުގައި ކަމަށެވެ. އަދި މި އަހަރުގެ ރޯދަ މަސް އައިއިރު އެ ގޮތަށް ލިސްޓު އެކުލަވައިލެވެން ނެތް ކަމަށް ފެނުމުން ލިސްޓު އަޕްޑޭޓް ނުކުރަން ނިންމީ ކަމަށެވެ.\nޒާހިރު ވިދާޅުވީ އެހެން ދިމާވި ނަމަވެސް ޒަކާތު ފައިސާ ދޫކޮށްފައި ވަނީ މިދިޔަ އަހަރު އަޕްޑޭޓް ކުރި އެންމެ ފަހު ލިސްޓަށް ކަމަށާއި ޒަކާތް ބެހުން އޮންނަނީ އެންމެ ހައްގުވެރިންނަށް ކަމަށްވާއިރު މި ހާލަތުގައި އެކުލަވައިލެވޭނެ އެންމެ އަޑްޕޭޓް ލިސްޓަށް ޒަކާތް ދޫކުރެވިފައިވާ ކަމަށް ދެކެވަޑައިގަންނަވާ ކަމަށެވެ.\n"އެއީ މިދިޔަ އަހަރުގެ އޮކްޓޯބަރު މަހު އެކުލަވާލި ލިސްޓެއް. ފިތުރު ޒަކާތް ބެހުން މި އޮންނަނީ އޭގެ ހައްގުވެރިންނަށް. މި ހާލަތުގައި ހުރިހާ ރަށްރަށެއް ލޮކްޑައުން ކޮށްފައި އޮތުމުން ފޯމު ފުރައިގެން މިނިސްޓްރީއަށް ނުގެނެވޭނެ ކަމަށް ބަލައި ކުރިން އޮތް ލިސްޓަށް ދޫކުރީ. އެއީ އަޕްޑޭޓް ލިސްޓެއް ކަމަށް އަޅުގަނޑު ދެކެނީ." ޒާހިރު ވިދާޅުވި އެވެ.\nމި އަހަރު 156،740 މީހުން ފިތުރު ޒަކާތް ދެއްކިއިރު، ޒަކާތުގެ ގޮތުގައި 6،649،697 ރުފިޔާ ލިބިފައިވެ އެވެ. މިދިޔަ އަހަރުގެ ލިސްޓަކަށް އެ ފައިސާ ބެހިއިރު، ލިސްޓުގައި މުޅި ރާއްޖޭން 8،764 މީހުން ރަޖިސްޓްރީ ކޮށްފައިވެ އެވެ. އެހެންކަމުން މި އަހަރުގެ ފިތުރު ޒަކާތް ބަހާފައި ވަނީ މީހަކަށް 3،800 ރުފިޔާގެ މަގުންނެވެ.\nކޮވިޑް-19 އިގެ ބަލިމަޑުކަމުގެ ހާލަތު ރާއްޖެއަށް ވެސް ކުރިމަތިވުމާއެކު އާންމުންގެ ގިނަ ބަޔެއްގެ މާލީ ހާލަތު ދަށްވެ، މާލެ ސަރަހައްދުގައި ކުއްޔަށް ތަންތަނުގައި ދިރިއުޅޭ ގިނަ ބަޔަކު ވެސް ކުލި ނުދެއްކިގެން މަގުމަތިވެފައިވެ އެވެ. އެހެންވެ މިދިޔަ އަހަރުގެ ލިސްޓަކަށް ޒަކާތު ފައިސާ ބަހަން މިނިސްޓްރީން ނިންމުމުން ގިނަ ބަޔަކު އެކަމަށް ފާޑު ކިޔާފައި ވެއެވެ.\nކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު ވެސް ވަނީ، ދީނީ ޒަކާތް ބަހަން ވާނީ އޭރެއްގެ ހާލަތަށް ރިއާޔަތްކޮށްގެން ކަމަށްވާއިރު، މިދިޔަ އަހަރުގެ ލިސްޓަކަށް ޒަކާތް ބެހުމަކީ ޝަރުއީ ގޮތުން ބަލާއިރު ވެސް ހަމަ ޖެހޭ އުސޫލެއް ނޫން ކަމަށް ވިދާޅުވެ، އެ އުސޫލަށް ވަރަށް ބޮޑަށް ފާޑުވިދާޅުވެފަ އެވެ.\nރައްޔިތުންގެ މަޖިލިސް އިސްލާމިކް މިނިސްޓްރީ ޒަކާތް + ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް ޑރ. އަޒްމިރަލްދާ ޒާހިރު


Mikankan Nukuraathi, Avahah Muskulhi Vaane - Vaguthu\nކޮންމެ މީހަކީ ވެސް ޒުވާން ކަންމަތީގައި ހުންނަން ބޭނުން ވާނެ މީހެކެވެ. އުމުރުން ދުވަސްތަކެއް އޮއްވާ މުސްކުޅި ބަލީގައި އެނދުމަތި ވާކަށް އެއްވެސް މީހަކު ބޭނުމެއް ނުވާނެއެވެ. ޒުވާންކޮށް ރީތިކޮށް ހުންނަން އެތައް ބަޔަކު ބޮޑެތި ޚަރަދުތައް ކުރަނީ ވެސް މިހެން ވެގެންނެވެ. ނަމަވެސް ޒުވާންކޮށް ހުރުމަށް ބައެއް ކަންކަން ކުރާ ފަދައިން ބައެއް ކަންކަން ނުކޮށް ދޫކޮށްލަން ވެސް ޖެހެއެވެ.\nތިރީގައި އެވަނީ މުސްކުޅި ވުމުން ދުރުވުމަށްޓަކައި ދިރިއުޅުމަށް ގެންނަން ޖެހޭ ބައެއް ބަދަލުތަކެވެ.\nނިދުމުގެ އާދަތައް ހަމައެއްގައި ހިފެހެއްޓުން\nބައެއް މީހުންނަކީ ނިދަން ވަކި ގަޑިއެއް ކަނޑައަޅާފައި އޮންނަ ބައެއް ނޫނެވެ. މެންދަމުން އަލިފާ ފަހުން ވެސް ނިދާފާނެއެވެ. އަނެއް ދުވަހު އަަސުރުން ތިިރިވާ ފަހުން ވެސް ހޭލަފާނެއެވެ. ނަމަވެސް ސިއްހީ ތަޖުރިބާކާރުން ބުނާ ގޮތުގައި ހަށިގަނޑަށް އެންމެ ފައިދާ ބޮޑީ ރޭގަނޑު ވީހާވެސް އަވަހަށް ނިދާފައި ފަތިހު ވީހާވެސް އަވަހަށް ހޭލުން ކަމަށެވެ. ނިދުމާއި އަރާމު ކުރުމުގައި ކޮންމެ ރެޔަކު ވެސް އަށް ގަޑިއިރު ހޭދަ ކުރުމެވެ.\nމޭވާ އާއި ތަރުކާރީ ކެއުން\nމޭވާ އާއި ތަރުކާރީ އިން ފައިދާ ލިބޭނެ ކަން އެންމެނަށް ވެސް އެނގެއެވެ. ނަމަވެސް މޭވާ އާއި ތަރުކާރީ ކެއުމަށް ގިނަ މީހުންނަށް މާބޮޑު އިސްކަމެއް ނުދެވެއެވެ. މިއީ އަވަަހަށް މުސްކުޅިވެ ގައި ބާރު ދެރަވާނެ ކަމެކެވެ. އެހެންކަމުން ކޮންމެ މީހަކު ވެސް މޭވާ އާއި ތަރުކާރީ ކެއުމަށް އިސްކަން ދޭން އެބަޖެހެއެވެ.\nހަކުރު ގިނައިން ބޭނުން ކުރުން\nހަކުރުން ލިބޭ އެތައް ސިއްހީ ގެއްލުމެއްގެ ވާހަކަ ކޮންމެ ދުވަހަކު އިވެއެވެ. ނަމަވެސް ހަކުރާއި ދުރު ވެވެނީ މަދު މީހަކަށެވެ. ރަނގަޅު ސިއްހަތެއްގައި ގިނަ ދުވަސްތަކެއް ވަންދެން ހުންނަން ބޭނުން ނަމަ ހަކުރު ބޭނުން ކުރުން މަދުކުރަން ޖެހެއެވެ.\nސިނގިރޭޓް ދުމުގެ ސަބަބުން ލިބޭ "ހިތްހަމަހެމަށް ވުރެ" ލިބޭ ގެއްލުން ބޮޑު ކަން އެންމެނަށް ވެސް އެނގެއެވެ. ސިނގިރޭޓްގެ ސަބަބުން ވަރަށް އަވަހަށް ބަލި އެނދުގައި އޮށޯންނަން ޖެހިދާނެއެވެ. އެހެންކަމުން އަވަހަށް ސިނގިރޭޓް ބުއިން ހުއްޓާލަން އެބަޖެހެއެވެ.\nބަނގުރަލުން އޮތީ ގެއްލުމާއި ހަލާކެވެ. އެއީ ހުރިހާ ކުށެއްގެ އަސްލަށް ވުމުގެ އިތުރުން ސިއްހީ އެތައް މައްސަލައެއްގެ ވެސް ފެށުމެވެ. ނަމަވެސް ގަބޫލު ކުރަން ޖެހޭ ހިތި ހަޤީޤަތަކީ އަޅުގަނޑުމެންގެ ތެރޭގައި ވެސް ބަނގުރާ ބޯ މީހުންގެ އަދަދު ވަރަށް ގިނަ އެވެ. އެއަދަދު އަންނަނީ އިތުރަށް މަތި ވަމުންނެވެ. ދުޅަހެޔޮ ސިއްހަތެއްގައި ހުރުމަށް އަވަހަށް ބަނގުރާ ބުއިން ހުއްޓާލަން ޖެހެއެވެ.\nފެން ބުއިން މަދު ވުން\nފެން ބުއިމަކީ ގިނަ މީހުންނަށް މާބޮޑު އިސްކަމެއް ދެވޭ ކަމެއް ނޫނެވެ. ނަމަވެސް ފެން ހަށިގަނޑުން މަދު ވުމަކީ ސިއްހީ މައްސަލަތަކެއްގެ ފެށުން ކަން ގަބޫލު ކޮށް ސިއްހީ ދާއިރާގެ ތަޖުރިބާކާރުން ލަފާދެމުން ގެންދާ މިންވަރަށް ކޮންމެ ދުވަހަކު ވެސް ފެން ބުއިމަކީ އާދަައަކަށް ހަދަން އެބަޖެހެއެވެ.\nސިއްހަތު ރަނގަޅު ދުޅަހެޔޮ މީހެއްގެ ގޮތުގައި ހުރުމަށް ވަރަށް ގިނަ ކަންކަން ކުރަން ޖެހެއެވެ. އެކަންކަން ނުކޮށް ސިއްހަތު ރަނގަޅު ދުޅަހެޔޮ މީހަކަށް ނުވެވޭނެއެވެ.\nޖުލައި 27, 2021 02:20\nތިއޮތީ ހިތުން ވަރަށް މޮޅު އެއްޗެއް ލިޔެވިފަ\nއެހެންވެތަ މަޝީދު އެބުއީން ހުއްޓާލީ.


މީޑިއާ ކައުންސިލްގެ އިންތިޚާބު ބާއްވާ މެމްބަރުން އައްޔަން ކުރައްވައިފި | Landhooinfo\nހޯމަ , 21 މެއި 2018\nމީޑިއާ ކައުންސިލްގެ އިންތިޚާބު ބާއްވާ މެމްބަރުން އައްޔަން ކުރައްވައިފި\n“ނޫސްވެރިކަމުގެ އިނާމް 2016” ގެ އެވޯޑްނައިޓް ރޭ ބާއްވައިފި.\nމޯލްޑިވްސް މީޑީއާ ކައުންސިލްގެ އިންތިހާބް ބާއްވައި ކުރިއަށް އޮތް ދައުރަށް މެބްބަރުން އިންތިހާބްކޮށްފިއެވެ.\nމިއަދު ނޭޝަނަލް އާޓް ގެލެރީގައި ބޭއްވި މީޑިޔާ ކައުންސިލް އިންތިހާބްގައި މީޑިއާއަށް ލާޒިމްކުރާ ހަތް ގޮނޑިއަށް ފަނަރަ ފަރާތަކުން ވާދަކޮށްފައިވާއިރު އާންމުންގެ ފަރާތުން ހޮވާ އަށް ގޮނޑިއަށްވެސް ގިނަ ބަޔަކު ވާދަކޮށްފައިވެއެވެ. މީޑިޔާ ތަކުގެ ފަރާތުން ކައުންސިލަށް އިންތިހާބްވެފައިވާ ބޭފުޅުންނަކީ\nހަވީރުގެ އިސްމާއިލް ނަސީރާއި، 62 ވޯޓް:\nއެމްބީސީގެ މުހައްމަދު އަފްޒަލް 55 ވޯޓް:\nއަށާވީސް މަޖައްލާގެ އިބްރާހިމް ޒަކީ 49 ވޯޓް:\nމިނިވަން ޑެއިލީގެ ހުޝާމް މުހައްމަދު 49 ވޯޓް:\nދިޓީވީގެ މިދުހަތް އާދަމް 46 ވޯޓް:\nސަން އެފް އެމްގެ އަހުމަދު ޒާހިރު 45 ވޯޓް:\nރޭޑިއޯ އެޓޯލް އިން އަބްދުﷲ ޝިނާން 43 ވޯޓް؛\nމިއިންތިހާބްގައި ފަސްދޮޅަސް ނުވަ ފަރާތަކުންވަނީ ވޯޓް ލާފައެވެ. އާންމުންގެ ފަރާތުން އިންތިޚާބަށް ކުރިމަތިލީ މީހުންގެ ތެރެއިން ސަރުކާރުން ޝޯޓްލިސްޓުކުރި ސާދަ ބޭފުޅުންގެ ތެރެއިން މީޑިއާ ކައުންސިލަށް އިންތިހާބް ވެފައިވާ ބޭފުޅުންނަކީ\nމުހައްމަދު އަބްދުﷲ ޝަފީގް\nއަބްދުﷲ މުއާޒް ޔޫސުފް\nއަބްދުލް އަޒީޒް ހުސައިން އެވެ.\nމީޑީއާ ކައުންސިލްގެ އިންތިހާބް ބާއްވައި، މެންބަރުން އިންތިހާބްކޮށްފައިވާއިރު މީޑިއާ ކައުންސިލުގެ ރައީސާއި ނައިބް ރައީސް އައްޔަން ކުރުމަށް ބާއްވާ އިންތިހާބް އަންނަ އާދީއްތަ ދުވަހު މީޑިޔާ ކައުންސިލްގައި ބާއްވާގޮތަށް ވަނީ ހަމަޖެހިފައެވެ.\nމީޑިއާ ކައުންސިލްގެ އިންތިޚާބު އަންނަ ހަފްތާގައި ބާއްވަނީ.\nއެކިއެކި މައްސަލަތަކާހުރެ ފަސްކޮށްފައިވާ މީޑިއާ ކައުންސިލްގެ އިންތިޚާބު އަންނަ ހަފްތާގައި ބާއްވާނެކަމަށް ހޯމް މިނިސްޓްރީން ބުނެފިއެވެ. އިންތިހާބު ބޭއްވުމަށް މިހާރު …\nހުރިހާ ލިޔުންތައް (3099)\nޓީ.ކިޔު.އައި ގެ ހެޔޮއެދުންތަކާއިއެކު ގެނެސްދޭ ލަންދޫއިންފޯ ދީނީ ސުވާލު މުބާރާތް މިއަހަރުވެސް


ރ. ހުޅުދުއްފާރުގައި ޤާއިމްކޮށްފައިވާ ފެނުގެ ޚިދުމަތް އިފްތިތާޙުކުރުމާއި، ނަރުދަމާ ނިޒާމުގެ ޚިދުމަތްދިނުން ރަސްމީކޮށް ފެށުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nރ. ހުޅުދުއްފާރުގައި ޤާއިމްކޮށްފައިވާ ފެނުގެ ޚިދުމަތް އިފްތިތާޙުކުރުމާއި، ނަރުދަމާ ނިޒާމުގެ ޚިދުމަތްދިނުން ރަސްމީކޮށް ފެށުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n27 އޮގަސްޓް 2018، ރިފަރެންސް: PR-2018-78\nނިޢުމަތްތަކުގެވެރި اللّـه سبحانه وتعالى އަށް ޙަމްދުކޮށް ޝުކުރުކުރަން. މި އުންމަތުގެ މާތް ނަބިއްޔާ، محمّد رسول اللّـه صلّى اللّــــه عليه وسلّم އަށް ޞަލަވާތާއި ސަލާމް ލެއްވުން އެދި ދުޢާކުރަނީ، އެކަލޭގެފާނުގެ އާލުންނާއި މިތުރު ޞަޙާބީން ޝާމިލުކުރަމުން.\nހުޅުދުއްފާރުގެ ލޮބުވެތި ޢިއްޒަތްތެރި ރައްޔިތުން، އަޅުގަނޑާއެކީ މި ދަތުރުގައި ބައިވެރިވެވަޑައިގަންނަވާ އެންމެހާ ބޭފުޅުން؛\nއަޅުގަނޑުގެ މި ޒިޔާރަތަށް ތިޔަބޭފުޅުން ބުރަ އުފުއްލަވައިގެން، ތިހާބޮޑު ތައްޔާރީއެއް ވެވަޑައިގެންނެވިކަމަށްޓަކައި ވަރަށް އިޚުލާޞްތެރިކަމާއެކީ ޝުކުރު ދަންނަވަން. އަދި، ތިޔަބޭފުޅުން ކުރައްވަމުން ގެންދެވި އުއްމީދެއް ނިމިގެންއައިސް، އެ އުއްމީދުގައި ކުލަ ޖެހިގެން ދިޔައީ، އަޅުގަނޑުގެ ސަރުކާރުގެ މަސައްކަތުން ކަމަށް ތިޔަބޭފުޅުން ދެކެވަޑައިގެން، ތިޔަބޭފުޅުން ތިޔަ ވިދާޅުވި ހޫނު މަރުޙަބާއަށް ފަށްފަށުން ތިޔަބޭފުޅުންނަށް ޝުކުރު ދަންނަވަން.\nއަޅުގަނޑުގެ ވާހަކައިގައިވެސް، ހަމަ ދަންނަވާލަން ބޭނުންވޭ، ދާއިރާގެ މެންބަރު ޖަޢުފަރުގެ ވާހަކަފުޅުގައި ދެއްކެވި ބައެއް ވާހަކަފުޅާއި، މިނިސްޓަރ ޠާރިޤުގެ ވާހަކަފުޅުގައި ދެއްކެވި ބައެއް ވާހަކަފުޅު. ހުޅުދުއްފާރަކީ ޝައްކެއްވެސްނެތްގޮތުގައި، ވަރަށް އަޅައިނުލެވި އޮތް ރަށެއްކަން، ޖަޢުފަރު ދެއްކެވި ވާހަކަފުޅުން އަޅުގަނޑުމެންނަށް އެނގިގެންދޭ. ދެ ރަށެއްގެ ރައްޔިތުން ހުޅުދުއްފާރުގައި މިވަނީ އާބާދުކުރެވިފައި. އެހެންނަމަވެސް، ހުޅުދުއްފާރުގައި ގިނަ ކަންކަމެއް، އަސާސީ ޚިދުމަތުގެ ގިނަ ކަންކަމެއް، މިދިޔައީ މި ދިގު ރާސްތާގެ ތެރޭގައި، ވިއްސަކަށް ތޭވީހަކަށް އަހަރެއްހާ ދުވަހުގެ ތެރޭގައި، ސަރުކާރުގެ ހިންގާ މީހެއްގެ ފަރާތުން ހަމަ ވަރަށް އިޚުލާޞްތެރިކަމާއެކީ، ހަމަ ތިޔަބޭފުޅުންނަށް މަޢާފަށް އެދެމުން އަޅުގަނޑު ދަންނަވާލާނީ، އެހެންނަމަވެސް، އަޅުގަނޑުމެންގެ ސަރުކާރުގައި ހުޅުދުއްފާރުގައި ދިރިއުޅޭ ރައްޔިތެއް އުޅޭކަން އަޅުގަނޑުމެން ދެނެގަތީމޭ. އަދި، ހުޅުދުއްފާރަށް ބޭނުންވާ ކަންތައްތަކުގެ ތެރެއިން، އެހެން ބައެއް ބޮޑެތި ރަށްރަށަށް، މިއަށްވުރެ ބޮޑެތި ރަށްރަށަށް ނުލިބިހުރި ބައެއް ޚިދުމަތްވެސް މިއަދު ފުރިހަމަވެގެންދިޔަކަން، އަޅުގަނޑު އުފަލާއެކު ފާހަގަކުރަން. ހުޅުދުއްފާރުގައި މިއަދު އަޅުގަނޑުމެން މި އިޙްތިފާލުކުރަނީ، ހުޅުދުއްފާރުގެ ރައްޔިތުން އުފާފުޅުން ތިޔަ ތިއްބެވީ، ފެނުގެ ނިޒާމުވެސް، ނަރުދަމާގެ ނިޒާމުވެސް ޤާއިމުވެގެންގޮސް، އެކަންކަމުގެ ފަސޭހަ ތިޔަބޭފުޅުންނަށް ލިބިވަޑައިގަންނަވާ ޖަލްސާއެއްގައި.\nޝައްކެއްވެސްނެތްގޮތުގައި، ފެނުގެ ނިޒާމުގެ ކަންތައްތައް އޮތްގޮތުގެ ވާހަކަ، ދެންމެ މިނިސްޓަރ ޠާރިޤުގެ ވާހަކަފުޅުގައި އެ ވިދާޅުވީ. ނަރުދަމާގެ ނިޒާމުގެ ކަންތައްތައް އޮތީވެސް ދާދި އެކަހަލަ ގޮތަކަށް. އަޅުގަނޑުމެންގެ ސަރުކާރު އަންނަންދެން، ރާއްޖޭގެ އެކި ރަށްރަށުގައި، އަސާސީ ޚިދުމަތްތަކަށް ބޭނުންވާ ކަންކަން، ރާއްޖެތެރެއަށް، ރާއްޖޭގެ ރަށްރަށަށް އާންމުވެގެން ގޮސްފައި ނުވާކަން އަޅުގަނޑު ފާހަގަކުރަން. އެއީ، ވަކި ސަރުކާރެއް ބަދުނާމު ކުރުމުގެ ގޮތުން ދަންނަވާ ވާހަކައެއްނޫން. އެހެންނަމަވެސް، ސަރުކާރުތަކުގެ މަސައްކަތްޕުޅު ހުރިގޮތުންނާއި، އަދި އެ ބޭފުޅުން ކަންކަން އެޖެންޑާ ކުރައްވާ ތަރުތީބުން ކުރައްވާ ގޮތުން، ކަންކަން މި ދެންނެވި ތަރުތީބުން ކައްސާލައިގެން ގޮސްފައި ހުރީމާ ކަމަށް އަޅުގަނޑަށް ގަބޫލުކުރެވޭ. ހުޅުދުއްފާރަކީ ފަނަރަސަތޭކަ ވަރަކަށް އާބާދީ، ނޫނީވިއްޔާ މިރަށުގައި ދިރިއުޅޭ މީހުންގެ އަދަދަށް ބަލާކަމަށްވަންޏާ ތޭރަސަތޭކަ، ސާދަސަތޭކަ ވަރަކަށް މީހުން. މެދު ފަންތީގެ ރަށެއް، ރ. އަތޮޅުގެ ރަށްތަކަށް ބަލާކަމަށްވަންޏާ.\nއެހެންނަމަވެސް، އަޅުގަނޑު ދަންނަވާނީ، ހުޅުދުއްފާރަކީ އިރާދަކުރެއްވިއްޔާ، އަޅުގަނޑުމެންގެ ވިސްނުމުގައި، ހުޅުދުއްފާރަކީ ހަމަ އަޅުގަނޑުމެންނަށް ތާއީދުކުރާ ދިވެހިރައްޔިތުންގެ ހުރިހާ ޙައްޤެއް، އަސާސީ ޙައްޤުތަކެއް ލިބިފައި އޮތް ރައްޔިތެއް ދިރިއުޅޭ ރަށެއްކަމަށް އަޅުގަނޑުމެން ގަބޫލުކުރަމޭ. އަޅުގަނޑުމެންގެ ސަރުކާރު އައުމުގެ ކުރިން، ދެންމެ ޖަޢުފަރުގެ ވާހަކައިގައި އެ ވާހަކަ އެ ވިދާޅުވީ. ކެޕިޓަލް މަޝްރޫޢެއްގެ ގޮތަށް، ނޫނީވިއްޔާ ބޮޑެތި ފައިސާ ހޭދަވާ މަޝްރޫޢެއްގެ ގޮތަށް، މިދިޔަ ސަރުކާރުތަކުގެ ތެރޭގައި ހުޅުދުއްފާރަކަށް ކަމެއް ކޮށްދެވިފައި ނެތްކަން، ފާހަގަކުރެވޭ ކަމެއް ނެތްކަމަށް އެ ވިދާޅުވީ. އަޅުގަނޑުވެސް މި ރަށްރަށަށް އައިސް މި ދައްކާ ވާހަކަތަކުގެ ތެރޭގައި، ރައްޔިތުންނާއެކީ ވާހަކަ ދައްކަމުން، އަޅުގަނޑުމެން ހަމަ ދަންނަވަން، އަޅުގަނޑުމެން ތަފާސް ހިސާބުން ރަށްރަށަށް އައިސްފައި، ނޫނީވިއްޔާ ރަށްރަށަށް ކޮށްދެވިފައިހުރި މަސައްކަތް. އެއީކީއެއް، އެއްގޮތަކަށްވެސް ރަށަކަށް ކަމެއް ކޮށްދެވުނު ވާހަކަ ދެންނެވުމުގެ މަޤްޞަދުގައި ދަންނަވާ ވާހަކައެއް ނޫން. އެކަމަކު، އެއީ، ރައްޔިތުންގެ އުއްމީދުތައް އިތުރަށް، ރައްޔިތުން އުއްމީދު އިތުރަށް ކުރެއްވުމަށްޓަކައި އަޅުގަނޑު ދަންނަވާ ވާހަކައެއް.\n2013 ގެ ކުރިން، އެ ދިޔަ ފަސް އަހަރެއްހާ ދުވަހު، ދެ ސަރުކާރަކުން ކޮށްދެއްވާފައި ހުރި ޚިދުމަތްތަކަށް ބަލާކަމަށްވަންޏާ، ހުޅުދުއްފާރަށް މިއޮތީ ހަމަ ގާތްގަނޑަކަށް މިލިއަނެއްހާ ރުފިޔާގެ ބޮޑެތި މަޝްރޫޢު ހިންގިފައި. މިލިއަނެއްހާ ރުފިޔާގެ މަޝްރޫޢު މިއޮތީ ހިންގިފައި. ދެންމެ ޖަޢުފަރު އެ ވިދާޅުވި ލިސްޓުގައި ހުރި ހުރިހާ ކަމެއް އަޅުގަނޑުގެ އަތުގައި ހުރި ތަފާސް ހިސާބުތަކުން، އޭގެ ތެރެއިން ބައެއް ކަންތައްތައް މަދު. އެހެންނަމަވެސް، އަޅުގަނޑުގެ އަތުގައި ހުރި ތަފާސް ހިސާބުތަކަށް ބަލައިފި ކަމަށްވަންޏާ، ފެނާއި ނަރުދަމާގެ މަޝްރޫޢު ނިމި، ދެން ހުޅުދުއްފާރުގައި ކުރަންހުރި އެހެން މަޝްރޫޢުތަކަށް އަޅުގަނޑުގެ ސަރުކާރުގައި މި ހިނގާ ފަސް އަހަރުގެ ތެރޭގައި، 2013 އިން 2018 އަށް، މި ހިނގާ ފަސް އަހަރުގެ މުއްދަތުގެ ތެރޭގައި، ގާތްގަނޑަކަށް ހަތްދިހަ އެއް މިލިއަން ރުފިޔާގެ ބޮޑެތި މަޝްރޫޢު މިހުރީ ހިންގިފައި. މީގެކުރިން، އެއް މިލިއަން ރުފިޔާ، މިހާރު މި ފަސް އަހަރުގެ ތެރޭގައި ހަތްދިހަ އެއް މިލިއަން ރުފިޔާ.\nއެހެންވީމާ، އަޅުގަނޑު މި ހިސާބުން ހުޅުދުއްފާރުގެ ރައްޔިތުންނަށް ދަންނަވާލަން ބޭނުންވަނީ، ހުޅުދުއްފާރަށް މިއައި އާރޯކަން، ނޫނީވިއްޔާ ހުޅުދުއްފާރުގެ ރައްޔިތުންނަށް މި ލިބުނު ކުރިއެރުން، ތިޔަބޭފުޅުން މި ކުރިއެރުން ކުރިއަށް ގެންދަން ބޭނުންވާނީ. އެއީ، އިންސާނީ ޠަބީޢަތް. ހުރިހާ އިންސާނުންވެސް ބޭނުންވާނީ މި ކަންކަން. ރާއްޖޭގެ ދަތިކަމަކީ، ރާއްޖޭގެ މީސްކޮޅު، އެތައް ރަށެއްގެ މައްޗަށް ބަހައިލެވިފައިވާތީ. ކޮންމެ ރަށެއްގައި އެ ރަށަކަށް ބޭނުންވާ ހުރިހާ ކަމެއް ކުރަންޖެހޭ. އަދި، އެ ރަށަކަށް ބޭނުންވާ ހުރިހާ ކަމަކީ، ހަމަ އެންމެ ރަނގަޅު ފެންވަރުގައި، އެންމެ ވަރުގަދައަށް ހިނގާ ރަށްރަށުގައިވެސް ހުންނަން ބޭނުންވާނެ ފެންވަރުގައި ކަމަށް، ކޮންމެ ރަށަކުންވެސް ގަބޫލުކުރާނެ. ހަމަ އަޅުގަނޑުގެ ކުރިމަތީގައިވެސް އަޅުގަނޑު އެކަން ގަބޫލުކުރާނީ، އެކަން އޮންނަންވާނީ އެހެން. އެހެންނަމަވެސް، ކަންކަން ތަރުތީބުވަމުންދާއިރު، ކޮންމެ ވެރިއަކަށްވެސް ލިބެނީ ފަސް އަހަރުގެ މުއްދަތަކަށް ވެގެންދާއިރު، 187 ރަށުގައި، އަދި 187 ރަށުގެ ތެރެއިން ބައެއް ރަށްރަށަކީ، ބޮޑެތި ރަށްރަށަކީ، ހުޅުދުއްފާރު ކަހަލަ އާބާދީގެ އަދަދަށް ބަލާކަމަށްވަންޏާ، ވިއްސަކަށް، ތިރީސް ރަށް ހިމެނޭވަރުގެ ރަށްރަށް، މީގެ ތެރޭގައި ހުންނަ ރަށްރަށް. އަދި، މި ރަށްރަށުގެ މީހުން ދިރިއުޅެނީކީވެސް، އެއް ސަރަޙައްދަކުވެސް ނޫން. ތަފާތު އެކި އަވަށްތަކުގައި. ތަފާތު އެކި ސަރަޙައްދުތަކުގައި. އެހެންވީމާ، މިއިން ކޮންމެ ތަނަކީ، ހުޅުދުއްފާރު ގޮތަށް މި ހުރިހާ ޚިދުމަތްތަކެއް ފުރިހަމަވެފައި ހުންނަންޖެހޭ ތަންތަން.\nއެހެންވީމާ، އަޅުގަނޑު މި އަދަދު ދަންނަވައިލުމުގެ ބޭނުމަކަށްވަނީ، ދެންމެ ޖަޢުފަރު އެ ވިދާޅުވެދެއްވީ، ހުޅުދުއްފާރަށް ބޭނުންވެފައިހުރި ކަންތައްތައް. އަޅުގަނޑު ހަމަ ދަންނަވާލަން ބޭނުންވަނީ، އަޅުގަނޑު ހުޅުދުއްފާރަށް އެހީވާން ބޭނުމޭ. ހުޅުދުއްފާރުގެ ރައްޔިތުން އެކަން ގަބޫލުކުރައްވާނީ، މި ދެންނެވި ތަފާސް ހިސާބުން. ތިޔަބޭފުޅުން ގަބޫލުފުޅު ކުރައްވާނެ، އަޅުގަނޑު މި ވާހަކަ ދައްކަނީ ހުޅުދުއްފާރަށް، އިރާދަކުރެއްވިއްޔާ، އަޅުގަނޑުމެން ސަރުކާރުން ކަންތައްތަކެއް ކޮށްދީފައިކަން. އެހެންވީމާ، ދެން އިތުރަށް، ހުޅުދުއްފާރަށް އަޅުގަނޑަށް ކަމެއް ކޮށްދިނުމުގެ ފުރުޞަތު، ފުރަތަމަ ޖެހޭނީ ތިޔަބޭފުޅުން އަޅުގަނޑަށް ހޯއްދަވައި ދެއްވަން.\nއެހެންވީމާ، އަންނަ މަހުގެ 23 ގައި ނަގާ ވޯޓަކީ، މި ކަންކަމަށް ތިޔަބޭފުޅުންނަށް ފަހިކުރެއްވޭނެ ފުރުޞަތު. އެހެންވީމާ، އަޅުގަނޑު އެދެނީ ތިޔަބޭފުޅުންގެ އިޚުލާޞްތެރިކަން މިފަހަރު އަޅުގަނޑަށް ދައްކަވައިދެއްވަން. އެހެން އެކަން ވެގެން ނޫނީވިއްޔާ، ހުޅުދުއްފާރަކަށް އިތުރަށް މަސައްކަތް ކުރުމުގެ ފުރުޞަތެއް އަޅުގަނޑަކަށް ނުލިބޭނެ ދޮގެއްތޯ.\nހުޅުދުއްފާރުގެ އެންމެ ބޮޑު މައްސަލައިގެ ތެރޭގައި އެބައުޅޭ، ހުޅުދުއްފާރުގެ ގިރާ ސަރަޙައްދު ހިމާޔަތް ކޮށްދިނުމުގެ މަޝްރޫޢެއް. ނޫނީވިއްޔާ، ގިރާ ސަރަޙައްދު ހިމާޔަތް ކޮށްދިނުމުގެ އިލްތިމާސް އެބައުޅޭ. އެނގިވަޑައިގަންނަވާނެ، ޠާރީޤުގެ ވާހަކަފުޅުގައި، މިއަދު މިއީ ގޮނޑުދޮށް ހިމާޔަތްކުރުމުގެ މަޝްރޫޢު މިތާ ނިންމާ ދުވަސް ކަމުގައިނުވާތީ، އެ ވާހަކަ ވިދާޅުނުވީ. އެހެންނަމަވެސް، ގޮނޑުދޮށްތައް ހިމާޔަތް ކުރުމުގެ މަޝްރޫޢަކީ، މި ސަރުކާރުން ހަމަ ވަރަށް އިސްކަންދީގެން ވަރަށް ގިނަ ރަށްތަކުގައި ހިންގާފައި އޮތް މަޝްރޫޢެއް. ހިންގަމުން ގެންދާ މަޝްރޫޢެއް. އެހެންވީމާ، ގޮނޑުދޮށް ހިމާޔަތް ކުރުމަކީ ހުޅުދުއްފާރުގައި އަޅުގަނޑުމެންގެ، އިރާދަކުރެއްވިއްޔާ، ދެން އަންނަ ސަރުކާރެއްގައި އެންމެ ކުރީ ތިން އަހަރުގެ ތެރޭގައި ހުޅުދުއްފާރަށް ނިމިގެން، ފުދިގެންދާނެ ކަމެއްކަމުގައި ތިޔަބޭފުޅުންގެ ގާތުގައި އަޅުގަނޑު މިއަދު ދަންނަވާލަން.\nއެއާއެކީ، ޖަޢުފަރު ވިދާޅުވި ވާހަކަފުޅުތަކުގައި ދެން ހުރި ކަންތައްތަކަކީ، ހަމަ ޙަޤީޤަތުގައިވެސް މިކަހަލަ ޖަލްސާއެއްގައި އަޅުގަނޑު ކޮންމެހެން އެވާހަކަ ދަންނަވަންވާވަރުގެ ކަންތައްތަކަށްވުރެ، މާ ކުދިކުދި ކަންތައްތައް. މިސާލަކަށް، ސްކޫލުގެ ޖާގައިގެ ދަތިކަން އޮވެއްޖެ ކަމަށްވަންޏާ، ޖާގައިގެ ދަތިކަން ފިލުވައިލަދޭނަމޭ، އަޅުގަނޑު ދަންނަވާކަށް ނުވެސްޖެހޭ. އެއީ، ހަމަ އާންމު އުސޫލުން ކުރެވެމުންދާ ކަންތައް. އެކަމަކު، ހުޅުދުއްފާރުން އެ ރިކްއެސްޓް އައީމާ، މަލްޓި-ޕަރޕަސް ހޯލަކާއެކީ، ހުޅުދުއްފާރުގެ ސްކޫލުގެ ޖާގަ އިތުރުކޮށްދޭނެ ވާހަކަ ހަމަ ތިޔަބޭފުޅުންނަށް ދަންނަވާލަން.\nއަޅުގަނޑުމެންގެ ސަރުކާރުގައި، މި ހިނގާ ހަތަރު ފަސް އަހަރެއްހާ ދުވަހުގެ ތެރޭގައި، ރާއްޖެއާއި މާލޭގެ އެކިއެކި ދިމައިގައި ސްކޫލުގެ ކްލާސް ރޫމާއި، މަލްޓި-ޕަރޕަސް ހޯލް ހިމެނޭގޮތަށް ކިޔަވައިދޭ ވަސީލަތްތައް ތަރައްޤީ ކުރުމުގެ ގޮތުން ކިޔަވާ ކުދިން އިތުރުވުމާއި، އަދި އެ ކުދިންނަށް ކިޔަވައިދޭ ފެންވަރު މަތިކުރުމުގެ ގޮތުން އަޅުގަނޑުމެން ކުރި މަސައްކަތްތައްވެސް އަޅުގަނޑު ދަންނަވާލާނަން. މިހާރު އަޅުގަނޑު މި ދަންނަވާ އަދަދަށްވުރެ، މި އަދަދު އިތުރުވެގެންވެސް ހިނގައިދާނެ. މިތަނުގައި ޖާގައިގެ ދަތިކަން އޮތީމާ، އެއީ ދާދި ފަސޭހަ ކަމެކޭ ދެންނެވުމުގެ މާނައިގައި އަޅުގަނޑު ދަންނަވާ ވާހަކައެއް މި ދަންނަވަނީ. އަޅުގަނޑުމެންގެ ސަރުކާރުން މި ހިނގައިދިޔަ ހަތަރު އަހަރުގެ ތެރޭގައި، ރާއްޖޭގެ އެކި ހިސާބުގައި، 770 އެތައް ކްލާސްރޫމެއް އިތުރުކޮށްދީފިން. އަދި، އޭގެތެރޭގައި ބައެއް ރަށްރަށުގައި ރާއްޖޭގެ އެކި ހިސާބުގައި، މާލޭގައި ހުރި ސްކޫލްތައް ފިޔަވައި، އައްޑުއަތޮޅުގައި ހުރި ބައެއް ބޮޑެތި ސްކޫލްތައް ފިޔަވައި، ހަމަ އެންމެ ބޮޑު ސްކޫލްވެސް އިމާރާތް ކުރެވިފައި މިވަނީ، އުތުރުގެ ރަށެއްގައި، ށ.މިލަންދޫގައި. އެހެންވީމާ، ސްކޫލަށް ބޭނުންވެފައި އޮތް ޖާގައިގެ ދަތިކަން ޙައްލުކޮށްދިނުމަކީ، އިރާދަކުރެއްވިއްޔާ، ދާދި ފަސޭހަކަމެއް. އެކަމަކު، މިއިން ކޮންމެ ކަމެއް ކޮށްދިނުމުގައިވެސް ފުރުޞަތު ފުރަތަމަ ތިޔަބޭފުޅުން އަޅުގަނޑަށް އެބަ ހޯއްދަވައި ދެއްވަންޖެހޭ.\nއަޅުގަނޑު ހަމަ ސިޔާސީ ވާހަކަވެސް ދަންނަވާލާނަން. ތިޔަބޭފުޅުން ބޭނުންވެފައިހުރި ބައެއް ކަންތައްތަކުގެ ވާހަކަ އަޅުގަނޑު މި ދަންނަވާލީ. އަދިވެސް މި ނޫން އެހެން ކަންތައްތައް ހުންނާނެކަންވެސް އެނގޭ. މަގުވެސް ހެދެން ބޭނުންވާނެ. މަގު ހެދުމުގައިވެސް އަޅުގަނޑު ދަންނަވާލާނީ، އަޅުގަނޑަށް މިއަށް މުއްދަތެއް ދަންނަވަން ދައްޗޭ. އެއީ، އަޅުގަނޑު ދައްކާ ވާހަކަ އަޅުގަނޑު ދައްކަނީ ހަމަ، ކަންތައްތަކެއް ރާވާފައި، ތަރުތީބުތަކެއް ކޮށްފައި، ފައިސާ ހޯދާނެ ގޮތެއްވެސް ދަންނަވާފައި. މި ރަށުގައި ފެނާއި ނަރުދަމާ، މި ދެ ވަސީލަތް ޤާއިމުވެގެން ދިޔައީމާ، މަގުހެދުމުގައި އާންމުކޮށް ބޭނުންވާނެ ކަންކަމަށް ބަލާކަމަށްވަންޏާ، މި ދެ ކަންތައް ފުދުނީމާ، މަގުހަދަން ފަސޭހަވަނީ. އެހެންވީމާ، މަގުހަދާ ރަށްރަށުގެ ތަރުތީބަށް ބަލާކަމަށްވަންޏާ، ފެނާއި ނަރުދަމާ ޤާއިމުވެ ނިމުނީމާ، ހަމަގައިމުވެސް އެ ތަރުތީބުން މަގުހަދާ ރަށްރަށުގެ ތެރޭގައި އިސްކަން ދެވެންވާނެ. އެއީ، މަގުހަދަން އެދޭ އެހެން ބައެއް ރަށްރަށުގެ ތެރޭގައި، ފެނުގެ މަސައްކަތް ހިންގަމުން ހިނގައިދާނެ. ނަރުދަމާގެ މަސައްކަތް ނުފެށި އޮވެދާނެ. އެހެންނަމަވެސް، ފެނާއި ނަރުދަމާ، މި ދެ ނިޒާމު ޤާއިމު ކުރެވުނީމާ، މަގުހަދަން ފަސޭހަވެގެން މިދަނީ. ފެނުގެ ނިޒާމަށް ބަލައިލާ ކަމަށްވަންޏާ، ދެންމެ ޠާރިޤު އެ ހިސާބުތައް އެ ވިދާޅުވެދެއްވީ. މިހާރުވެސް ފެނުގެ މަޝްރޫޢު، ގޭގެއަށް ޓެޕް ހުޅުވައިލީމާ ފެން ލިބޭ 30 ރަށުގެ މަޝްރޫޢު އެއޮތީ ނިންމާފައި. އިތުރު 15 ރަށުގެ މަސައްކަތް މިހާރު އެދަނީ ހިނގަމުން. އަޅުގަނޑު އުއްމީދު މިކުރަނީ، އިރާދަކުރެއްވިއްޔާ، މި އަންނަ އަހަރުގެ ކުރީކޮޅު މި ހުރިހާ މަޝްރޫޢުތަކެއް ނިމިގެންދާނެ ކަމަށް.\nމީގެކުރީގައި، ރާއްޖޭގެ ޙާލަތަކީ، މާލެއާއެކީ މުޅި ޖުމުލަ އޮތީ ހަ ރަށޭ. އެކަމަކު، ފަސް އަހަރަށް، އެއީ ދެން ދިގު ތާރީޚެއް ދޮގެއްތޯ. އެއީ، ގާތްގަނޑަކަށް 35 އަހަރު. 35 އަހަރުގެ ތާރީޚަށް ބަލާކަމަށްވަންޏާ، މިއޮތީ މާލެއާއެކީ އެންމެ ހަ ރަށް ކަމަށް މި ވިދާޅުވަނީ. އަޅުގަނޑަށް، ރައްޔިތުންނަށް ޚިދުމަތް ކުރަން މި ލިބުނީ ފަސް އަހަރު. އެ ފަސް އަހަރުގެ ތެރޭގައި މި އަދަދު އިތުރުވެގެން މި ދިޔައީ 45 އަށް. އެހެންވީމާ، ގުނަކުރާނެ ކަމެއްނެތް. ވައުދުގެ ދިހަ ޕަސެންޓް ފުދުނީމާ، ހިސާބު ކުރާނެ ކަމެއްވެސްނެތް. މިއީ ޙަޤީޤަތް. އެހެންވީމާ، މި ޙަޤީޤަތްތަކަށް ރައްޔިތުން ވިސްނައިވަޑައިގަތުމަކީ އަޅުގަނޑު އެދޭ ކަމެއް.\nނަރުދަމާގެ ނިޒާމުގެ ވާހަކަވެސް، ދެންމެ ޠާރިޤު އިބްރާހީމް އަޅުގަނޑުގެ ކައިރީ ވިދާޅުވި. ނަރުދަމާވެސް މިހާރު، އަޅުގަނޑުމެންގެ މި މަޝްރޫޢު ނިމުނީމާ، އިރާދަކުރެއްވިއްޔާ، މި އަންނަ އަހަރުގެ ކުރީކޮޅަށް، މިހާރު ފެށިފައި ހުރި މަޝްރޫޢުތައް ނިމިގެންދާނީ. އަޅުގަނޑު ހަނދާންވަނީ ވިދާޅުވީ، ކުދިކުދި ރަށްރަށް މީގެ ތެރޭގައި، ގިނަ ރަށަކީ ނަރުދަމާ ނުހެދި ބާކީއޮތް، ރާއްޖޭގައި މީހުން ދިރިއުޅޭ 187 ރަށަށް ބަލާފައި، 187 ރަށުގެ ތެރެއިން ބާކީ އޮންނާނީ އެންމެ 66 ރަށް ކަމަށް. އެހެންވީމާ، ނަރުދަމާވެސް ގައިމު އަޅައިދެވިއްޖެ ދޮގެއްތޯ؟\nއަޅުގަނޑު މިރަށަށް މި އަންނަނީ، އަލިފުށި ނިންމާފައި. އަލިފުށީގައިވެސް އަޅުގަނޑުމެން ނަރުދަމާގެ ނިޒާމު ޤާއިމުކޮށްފައި، ހުޅުވައިދީފައި މިއައީ. މިރަށަށް މިއައީ ނަރުދަމާއާއި ފެނުގެ ނިޒާމު ޤާއިމުކޮށްދީފައި. މި ދެ ރަށުގައިވެސް މި މަޝްރޫޢު ހިންގަވައިދެއްވާފައި މިއޮތީ އެމް.ޑަބްލިއު.އެސް.ސީ.ގެ ފަރާތުން. ދެން އަޅުގަނޑުގެ އިދިކޮޅު ބޭފުޅުން ވިދާޅުވާނެ، ޔާމީން ބުނާނެއޭ ސަރުކާރު ކުންފުނިތަކުގެ ހަކަތަ ނެތޭ. ކިހިނެއްތޯ މިވާހަކަ ގަބޫލުކުރާނީ. ކުންފުނިތަކުގެ ހަކަތަ އޮތީމާ ދޮގެއްތޯ، މިކަންކަން ކުރެވިގެން މިދަނީ. އޭގެ ކުރީގައި ކުންފުނިތަކުގައި މި ހަކަތަ ނެތީމާ، މި ދެންނެވި ގޮތަށް ފެނާއި ނަރުދަމާ، ރާއްޖޭގެ އެކި ހިސާބަށް ގޮސްފައި ނެތީ. އެކަމަކު އިރާދަކުރެއްވިއްޔާ، މިއަދު ސަރުކާރު ކުންފުނިތަކުގެ ހަކަތަ އެބަހުރި. އަޅުގަނޑު އެހެން ބައެއް ކުންފުނިތަކުގެ ވާހަކަ ދައްކަމުން ގެންދިޔައިން. ފެނަކައިގެ ވާހަކަ ދެއްކިން. އެސް.ޓީ.އޯ.ގެ ވާހަކަ ދެއްކިން. މިއަދު އަޅުގަނޑު މި ދަންނަވަނީ، އެމް.ޑަބްލިއު.އެސް.ސީ.ގެ ވާހަކަ.\nރ. އަތޮޅަށް މިފަހަރު މިކުރާ ދަތުރުގައި، އަޅުގަނޑު މި އަންނަ ދެ ރަށުގައިވެސް އެމް.ޑަބްލިއު.އެސް.ސީ.ގެ މި ހަކަތަ ހުރިކަން އަޅުގަނޑުމެންނަށް ކިތަންމެ ރަނގަޅަކަށްވެސް ދައްކުވައިދެއްވައިފި. އެހެންވީމާ، ކުންފުނިތަކުގެ ހަކަތަ އެބަހުރި. އެބޭފުޅުން އެކަންކަން ގަބޫލުފުޅު ކުރައްވަން ބޭނުންފުޅުނޫނީކަންނޭނގެ. އެކަމަކު އަޅުގަނޑުމެން ގަބޫލުކުރަންޖެހެނީ، މިރަށްރަށަށް ވަޑައިގެން އެބޭފުޅުން ވާހަކަފުޅު ދައްކަވާއިރު، އެބޭފުޅުން އިސްވެ ކަމެއް ކުރައްވަން އެއްވެސް ޚިޔާލެއް، ނޫނީ އެކަން ކުރައްވާނެ ގޮތެއް ރާވައިލައްވައިގެން، ތަރުތީބު ކުރައްވައިގެނެއް ނޫން ވަޑައިގަންނަވަނީ. އެކަމަކު އަޅުގަނޑުމެން މި ދަންނަވާ ވާހަކަ މި ދަންނަވަނީ، ފަސް އަހަރުގެ ޚިދުމަތެއްގެ ރެކޯޑުގެ އަލީގައި. ފަސް އަހަރު ރާއްޖޭގެ އެކި ހިސާބަށް އެކިއެކި ކަންތައްތައް ކުރެވިފައި ހުރީމާ. ދެން އަޅުގަނޑުމެން މި ދަންނަވަނީ ރައްޔިތުން އެއަށްވުރެ އިތުރު އުއްމީދު ކުރައްވާށޭ.\nއަޅުގަނޑު މީގެ ކުރީގައިވެސް އެހެން ދާއިރާއެއްގައި ވާހަކަ ދައްކަމުން އަޅުގަނޑު ދަންނަވާލިން، އަޅުގަނޑު ދައްކާ ވާހަކަ މި ދައްކަނީ، ހަމައެކަނި ވަކި ރަށަކަށް ޚާއްޞަކޮށްގެނެއް ނޫން. ކޮންމެ ރަށަކަށް ޚާއްޞަކޮށްގެން ދައްކާ ވާހަކައިގެ އިތުރުން، އަޅުގަނޑަށް ފަސް އަހަރެއް އިރާދަކުރެއްވިއްޔާ ﷲގެ ރަޙްމަތާއެކީ ރައްޔިތުންގެ ވިސްނުން އެގޮތަށް ހުރެއްޖެ ކަމަށްވަންޏާ، އެ ލިބިގެން ޚިދުމަތް ކުރާކަމަށްވަންޏާ، އަޅުގަނޑުގެ ފަސް އަހަރެއްގައި ކުރާ ކަންތައްތައް، މުޅި ރާއްޖޭގެ ސްޓޭޓަސް އުފުލިގެންދާނެ މިންވަރު، ނޫނީ ރާއްޖޭގެ ޚިދުމަތުގެ ފެންވަރު ފުޅާވެގެންދާނެ މިންވަރު، ނޫނީވިއްޔާ ރާއްޖެއަށް ބޭނުންވާ ތިޔާގިކަން، ރައްޔިތުންނަށް ބޭނުންވާ މުއްސަނދިކަން އިތުރުވެގެންދާނެ މިންވަރުގެ އެކި ވާހަކަ މި އަންނަނީ އެކި ތާނގައި ދައްކަމުން.\nއަންހެން ބޭފުޅުންނަށް އަޅުގަނޑު ހަމަ ދަންނަވާލަން ބޭނުންވާ ވާހަކައެއް އެބައޮތް. ރާއްޖޭގައި މިއިން ކޮންމެ ރަށެއްގައި ހުންނަ ޞިއްޙީ މަރުކަޒެއްގައި ހޮސްޕިޓަލެއްގައި، ހަމަ ވަރަށް ގިނަ ތަންތަނުގައި، ބޭނުންފުޅުވާ ޚިދުމަތަކަށްވޭ، އަންހެނުންގެ ޚާއްޞަ ޑޮކްޓަރެއް ހުރުން. ޝައްކެއްވެސްނެތްގޮތުގައި، ހަމަ ގިނަ ތަންތަނަށް އަޅުގަނޑުމެން މިގެންދަނީ މިހެން ބޭނުންވާ ޚާއްޞަ ބަލިތަކުގެ ފަންނާނުން، ނޫނީވިއްޔާ ޚާއްޞަ ބަލިތަކަށް ބޭނުންވާ ކޮންސަލްޓަންޓުން ހަމަޖައްސައިދެމުން. އަންހެނުންގެ ބަލިތަކަށް ބޭނުންވާ، ޑޮކްޓަރުން ރާއްޖޭގެ އެކި ހިސާބުގައި ހުރި ޞިއްޙީ މަރުކަޒުތަކަށް މިދަނީ ހަމަޖައްސައިދެމުން. އަދި ހަމައެހެންމެ، ކުޑަކުދިންގެ ޚާއްޞަ ޑޮކްޓަރުންވެސް ހަމަ އެކި ތަންތަނަށް މިގެންދަނީ ހަމަޖައްސައިދެމުން. އަދި ބައެއް ހޮސްޕިޓަލްތަކުގައި، ބާރަ ގަޑިން ސޯޅަ ގަޑިއިރަށް، އަނެއްބައި ތަންތަނުގައި ސައުވީސް ގަޑިއިރަށް، މިރަށުގައި މިއީ، ސައުވީސް ގަޑިއިރަށް ބަދަލުވެގެން ގޮސްފައި އޮތް ތަނެއް. އެހެންނަމަވެސް، މިއީ، ހައްތަހާވެސް ބޮޑެތި މަސައްކަތް ހިނގާ ކަންކަން. މިއީ، ހައްތަހާވެސް ފައިސާ ބޭނުންވާ ކަންކަން. މި ހުރިހާ ކަންކަމެއް ކުރުމާއެކީ، ރާއްޖޭގެ އެކި ހިސާބުގެ ރަށްރަށުގައި ހުރި ހޮސްޕިޓަލްތަކުގައި، ނޫނީ ޞިއްޙީ ޚިދުމަތްދޭ ތަންތަނުގައި މިއަދަކު ނާހާ އެތަނުގެ އާބާތުރަ ފިލުވާ ވާހަކައެއް. މިއަދު ޢަބްދުއްރަޙީމް އެ ވިދާޅުވީ، އިދިކޮޅު ކެންޑިޑޭޓް ދައްކަވަމުން ގެންދަވާ ވާހަކަ. ތިމަންނާމެން ހަމަ ހައިރާންވެއޭ، ޞިއްޙީ ދާއިރާ މިހާބޮޑަށް ހަލާކުވެ އަނަރޫފަވެފައި އޮތީމާ. އެކަމަކު ޞިއްޙީ ދާއިރާ ހަލާކުވެ އަނަރޫފަވެފައި އޮތީމާ، އަޅުގަނޑުމެން މި އަންނަނީ ތަންތަނަށް ގައިނީ ޑޮކްޓަރުން ހަމަޖައްސާ ވާހަކައެއް ނޫން. މިއީ، ސްޕެޝަލިސްޓުން.\nއަޅުގަނޑު ރާއްޖޭގެ ޒަޢާމަތާ ހަވާލުވުމަށްފަހު، ރާއްޖޭގެ އެކި ހިސާބުތަކަށް ސުޕަރ ސްޕެޝަލިސްޓުންވެސް ފޮނުވައިދީފީން. ރާއްޖޭގެ އެތައް ޑޮކްޓަރުންނެއް، ސްޕެޝަލިސްޓް ޑޮކްޓަރުންގެ ގޮތުގައި ތަމްރީނުވެސް ވެއްޖެ. އަދި އެތަކެއް ޑޮކްޓަރުން ކިޔަވަމުން މިހާރުވެސް އެބަދޭ. އެހެންވީމާ، އަނަރޫފަވަމުން ނޫނީ ހީނަރުވަމުންދާ ދާއިރާއެއްގައި އަހާނީ އަޅުގަނޑު ކައިރީގައި، އެތަންތަނުގައި އާބާތުރަ ފިލުވުމަށް. ނޫނީ އެތަނުގައި ހުންނަ ޖެނެރަލް ފިޒީޝަނެއް ނެތިގެން، އެ ވާހަކަ ދައްކާނީ. އެމް.ބީ.ބީ.އެސް. ޑޮކްޓަރެއް ނެތިގެން، އެ ވާހަކަ ދައްކާނީ. އަޅުގަނޑު ކައިރިއަކު ނުބުނާނެ، ސިކުނޑީގެ ބައްޔަށް ޚާއްޞަ ފަރުވާ ބޭނުންވާ މީހުން، ބައެއް ތަންތަނުގައި ބައިތިއްބައިދޭށެކޭ. އަޅުގަނޑު ކައިރިއަކު ނުބުނާނެ، އަންހެނުންނަށް ޚާއްޞަ ޑޮކްޓަރުން ބައިތިއްބައިދޭށެކޭ. އޭގެ މާނައަކީ، މިތަންތަނަށް އައިސްފައި ޞިއްޙީ ދާއިރާއަށް އައިސްފައި ހުރި ތަރައްޤީ އަޅުގަނޑުމެންނަށް ވަޒަންކުރެވެއޭ. އެހެންނަމަވެސް އޭގެ މާނައަކީ، އެއްގޮތަކަށްވެސް އަޅުގަނޑު އެއްބަހެއްނުވަން. އޭގެ މާނައަކީ، މި ތަންތަނަށް ބޭނުންވާ ހުރިހާކަމެއް ފުރިހަމަވެފައި ހުރީއެކޭ ދަންނަވަނީކީއެއްވެސް ނޫން.\nއަންހެން ބޭފުޅުންނަށް އަޅުގަނޑު ދަންނަވާލަން ބޭނުންވާ ވާހަކައަކީ، މި ހުރިހާ ކަމަކާއެކީވެސް އަޅުގަނޑު އިޢުލާނު ކުރިން، އިރާދަކުރެއްވިއްޔާ، އަޅުގަނޑުގެ ދެވަނަ ފަސް އަހަރެއްގެ ތެރޭގައި، އަންހެނުންނާއި ކުޑަކުދިންގެ ހުރިހާ ބަލިތަކަށް ޚާއްޞަ ހަސްފަތާލެއް އަޅުގަނޑު ޤާއިމުކުރާނަމޭ. އެއީ ޝައްކެއްވެސްނެތްގޮތުގައި، ހުރިހާ އަންހެން ބޭފުޅުންނަށް ލިބިވަޑައިގަންނަވާ ވަރަށް އުފާވެރި މެސެޖެއް. އަޅުގަނޑުމެން ގައިނީ ޑޮކްޓަރުން މިތަންތަނުގައި ޤާއިމުކުރި ކަމުގައިވީނަމަވެސް، ޚިދުމަތް ލިބޭގޮތަށް ހެދި ނަމަވެސް، އެ ހިސާބަކުން އަންހެނުންގެ ބަލިތަކަށް ބޭނުންވާ ހުރިހާ ފަރުވާއެއް ލިބިގެންދަނީކީ ނޫން.\nއެހެންވީމާ، މާލޭގައި، ހަސްފަތާލުގައި މިހުންނަ ކަހަލަ ޚާއްޞަ ޑިޕާޓްމަންޓްތައް، މިސާލަކަށް، ކާޑިއޯ ޑިޕާޓްމަންޓް، ކާޑިއޯ ލެބެއް އަޅުގަނޑުމެން ހަމަޖައްސައި، އުފެދިގެން އެ ދިޔައީ. އަދި އެހެން ޑިޕާޓްމަންޓްތަކެއްވެސް ހެދިގެން އެދަނީ. ޑައިލިސިސްއާއި ކިޑްނީގެ ބަލިތަކުގެ ޑިޕާޓްމަންޓްތައް އެހުރީ ހެދިފައި. އެގޮތަށް އަޅުގަނޑު ބޭނުންވަނީ، ކަނބަލުންނަށާއި ކުޑަކުދިންނަށް ޚާއްޞަ، ކުޑަކުދިންނަށާއި އަންހެނުންނަށް ދިމާވާ ހުރިހާ ބަލިތަކަކަށް ފަރުވާދެވޭވަރުގެ، އަދި އަޅުގަނޑުމެންގެ އެތެރެ، އަވަށްޓެރި ޤައުމުތަކުގެ އެތެރެވަރީގެ ޤައުމުތަކުން ލިބެން ހުންނަ ހަމަ އެންމެ ރަނގަޅު ފަރުވާ ލިބޭ ފެންވަރުގެ ހޮސްޕިޓަލެއް އިރާދަކުރެއްވިއްޔާ، ކަނބަލުންނަށާއި ކުޑަކުދިންނަށް އަޅުގަނޑު ޤާއިމުކޮށްދޭނަމޭ. އަޅުގަނޑުމެންނަށް މިކަހަލަ އުންމީދީ ވަރަށް ގިނަ ވާހަކަ ދެއްކޭނެ.\nއަޅުގަނޑުމެންގެ ސަރުކާރުގައި، ފުރަތަމަ ފަހަރަށް، އުސޫލެއްގެ ގޮތަށް ޤާއިމުކޮށްގެން ކުރި އެއްކަމަކީ، މިއީވެސް ހަމަ ކަނބަލުންނަށް ދަންނަވާލާ ވާހަކަ. ރާއްޖޭގެ މަތީ ތަޢުލީމު ހާސިލުކޮށްގެން އަންނަ ނިސްބަތަށް ބަލާކަމަށްވަންޏާ، ފިރިހެނުންނަށްވުރެ އަންހެނުން ގިނަ. މިއީ މިކަމުގައި ޙަޤީޤަތް އޮތްގޮތް. އެހެންވީމާ، އަޅުގަނޑުމެންގެ ސަރުކާރުގައި ފުރަތަމަ ފަހަރު އިޢުލާނުކުރީ، އަޅުގަނޑުމެން މަސައްކަތެއް ކުރާނަމޭ، އިރާދަކުރެއްވިއްޔާ ސަރުކާރު ހިއްސާ އޮންނަ ހުރިހާ ކުންފުނިތަކުގެ ބޯޑުގައި، ކަންކަން ނިންމާ އެންމެމަތީ ކޮމިޓީގައި، ބޯޑުގައި އަންހެން ބޭފުޅުންގެ އަދަދު ވިހި ޕަސެންޓް ހިމަނަން އަޅުގަނޑު އިޢުލާނު ކުރިން. އަދި އިރާދަކުރެއްވިއްޔާ މިއަދު އުފަލާއެކީ އަޅުގަނޑަށް ދަންނަވާލަން ކެރިދާނެ، ހުރިހާ ކުންފުނިތަކަކަށް އެވްރެޖުކޮށް ބަލައިފި ކަމަށްވަންޏާ، މިއަދު ކުންފުނިތަކުގެ ބޯޑުގައި، ވިހި ޕަސެންޓް އަންހެން ބޭފުޅުން ތިއްބަވާނެ. އެއީ ވިޔަފާރީގެ ދާއިރާގައިވެސް، އަންހެން ބޭފުޅުންނަކީ ޚިދުމަތް ކުރެއްވޭނެ، އަދި އެބޭފުޅުންގެ ޢިލްމުގެ ބޭނުން ހިއްޕެވޭނެ ބޭފުޅުންކަން ދެންނެވުމަށް. އަދި އަންހެން ބޭފުޅުންނަކީ، އަޅުގަނޑުމެންގެ ސަރުކާރެއްގައި، އަޅުގަނޑުމެންގެ މުޖުތަމަޢުގައި ކަމޭހިތާ ބައެއްކަން، އެއްގޮތަކަށްވެސް ހަވާސާ ކުރެވިފައިވާ ބައެއް ނޫންކަން. އެކަށަވަރުކަން އަންހެން ބޭފުޅުންނަށް ދިނުމަށްޓަކައި.\nމިއަދު އަޅުގަނޑު މި އިޢުލާނު ކުރަނީ، އިރާދަކުރެއްވިއްޔާ ދެން އަންނަ ފަސް އަހަރެއް ނިމިގެންދާއިރު، އަޅުގަނޑުމެންގެ ކުންފުނިތަކުގެ ބޯޑުގެ މި އަދަދު، އިރާދަކުރެއްވިއްޔާ ފަންސާސް ޕަސެންޓަކީ އަންހެން ބޭފުޅުން ކަމަށް އަޅުގަނޑު ކަށަވަރުކުރާނަން. އަންހެން ބޭފުޅުންވެސް އެބަޖެހޭ، މި ކަހަލަ މަސައްކަތްތަކަށް ނުކުމެވަޑައިގަންނަވަން. އަންހެން ބޭފުޅުން އެބަޖެހޭ، ރާއްޖޭގެ އެކި ދާއިރާތަކުގައި އަންހެނުންގެ ހާލަތު ބަޔާންކޮށްދިނުމާއި، އަންހެނުންގެ ޙައްޤުތަކަށް ވަކާލާތު ކުރުމަށް، ސިޔާސީ މައިދާނަށްވެސް ނުކުމެވަޑައިގަންނަވަން. އަންހެން ބޭފުޅުން އެބަޖެހޭ، ހިތްވަރެއް ކޮށްލައްވައިގެން، ދާއިރާތަކުން، އެ ދާއިރާތަކުގެ އަންހެނުންނާއި، ކުޑަކުދިންގެ ޙައްޤުތައް، އަޅުގަނޑުމެންގެ ކަންފަތްތަކާ ހަމައަށް ގެނައުމަށްޓަކައި، އަދި ބިލްތައް ފަރުމާކުރުމަށްޓަކައި، ބިލްތަކަށް ގެންނަން ބޭނުންވާ ބަދަލުތައް ގެނައުމުގައި އަންހެނުންނާއި ކުޑަކުދިންގެ ޚާއްޞަ މައްސަލަތަކަށް އެޑްރެސް ކުރެވޭނެ ގޮތް އެބަ ހަދަން ޖެހެއެއްނޫންތޯ.\nއެހެންވީމާ، އަޅުގަނޑު މި ދެންނެވިގޮތަށް، ސަރުކާރު ކުންފުނިތަކުގެ ބޯޑުތަކުގައި 50 ޕަސެންޓް އަންހެން ބޭފުޅުންނަށް ވެގެންދާއިރު، އަޅުގަނޑު އުއްމީދު ކުރަން ބޭނުންވަނީ، އަޅުގަނޑުމެން ރައްޔިތުންގެ މަޖިލީހުގައިވެސް، ގޮނޑިތަކުގެ ތެރެއިން، ގިނަ ގޮނޑިތަކަކީ، ނޫނީވިއްޔާ އެކަށީގެންވާ އަދަދެއްގެ ގޮނޑިތަކަކީ، ރައްޔިތުންގެ މަންދޫބުންނަކީ، އަންހެން ބޭފުޅުންނަށް ވެގެންދިޔުން. އެކަމަކު މިއަކަށް އަޅުގަނޑު އަދަދެއް ނުދަންނަވާނަން. މިއީކީ، ރައީސް ނިންމާ ކަމެއްނޫން. މިއީ، އެ ރަށެއްގެ ރައްޔިތުން ނިންމަން އޮންނަ ކަމެއް. އެހެންނަމަވެސް، އަޅުގަނޑު ދެކެން ބޭނުންވަނީ، އަންހެން ބޭފުޅުން ސިޔާސީ މަސައްކަތުގައި، ރައްޔިތުންގެ ޙައްޤުގައި ވަކާލާތު ކުރައްވައި އަދި މަޖިލިސްތަކުން ނިންމާ ޤާނޫނުތައް ހައްދަވާއިރު، އަންހެން ބޭފުޅުންގެ ޚިޔާލުތަކާއި، އަދި އަޅުގަނޑުމެންނަށް ދަތިވެފައި ހުރި ކަންކަމުގައި ހައްލު، އަންހެން ބޭފުޅުން ވިސްނާވަޑައިގަންނަވާ ގޮތްތައްވެސް މަޖިލީހުން ފާސްވެގެން އެދާ ބިލުތަކުގެ ތެރެއަށް އައިސް، ނިމިދިޔުން.\nއަޅުގަނޑުވެސް މިރަށުގައި މާ ވާހަކަ ގިނައެއް ނުކުރާނަން. އެކަމަކު އަޅުގަނޑު ދަންނަވާލަން ބޭނުންވަނީ، އަޅުގަނޑަށް މި ފުރުޞަތު ދެއްވުމަކީ، އަޅުގަނޑު ހަމަ ވަރަށް އެދޭ ކަމެކޭ. ހުޅުދުއްފާރަކީ ޚިދުމަތުގެ ގޮތުން އެކަހެރި ރަށެއް ކަމަށް އޮތް ނަމަވެސް އިރާދަކުރެއްވިއްޔާ، މިއަދު ހުޅުދުއްފާރަކީ އެއްގޮތަކަށްވެސް އަޅުގަނޑުމެންގެ ޗާޓުގައި އެކަހެރިކޮށް އޮތް ރަށެއްނޫން. އަދި ހުޅުދުއްފާރަށް ކުރެވެންހުރި ކަންކަން ބަލާކަމަށްވަންޏާ، ހުޅުދުއްފާރަށް ހުރި ކަންތައްތަކެއް ފުދިގެންދާނެ. އަޅުގަނޑު ހަމަ ދަންނަވާލަން ބޭނުންވަނީ، އަޅުގަނޑުމެން ދެންނެވި ތަފާސްހިސާބު، ފެނުގެ މަސައްކަތްތައް، ނަރުދަމާގެ މަސައްކަތްތައް، ބިން ހިއްކުމުގެ މަސައްކަތްތައް، މިކަހަލަ ވާހަކަތަކެއް އަޅުގަނޑުމެން ދައްކަމުން މި އަންނަނީ. އެއީ ކީއްވެގެންތޯ މިކަހަލަ ވާހަކަތައް ރަށްރަށުގައި ދައްކަނީ؟ ހަމަ ދާއިރާގެ މެންބަރު އެއަށް ޖަވާބު ދެއްވި. މި ރަށްރަށުން މިފެންނަ ބައެއް ކަންތައްތަކީ، މީގެ ކުރީގައި ރަށްރަށުގައި ދިރިއުޅޭ ހަމަ ދިވެހި ރައްޔިތުން އެއް ޙައްޤެއް، އެއްވަރަކަށް ހިއްސާކުރާ މީހުން، ދުވަހަކުވެސް ލިބިދާނެ ކަމަށް އުއްމީދު ނުކުރާ ކަންކަމޭ މި ފެނިގެންދަނީ.\nއެހެންވީމާ އަޅުގަނޑުމެން މިކަންކަން މިކުރަނީ. ޤާނޫނުއަސާސީގައި މި ވާހަކަތައް ލިޔެފައި އެބައޮތްމެ. އެކަމަކު މިކަންކަމަކީ މި ދެންނެވި ގޮތަކަށް ހުރިހާ ސަރުކާރުތަކަކުން ކޮށްދެވިފައި ހުރި ކަންކަމެއް ނޫން. އަޅުގަނޑު ނުދަންނަވާނަން، ސަރުކާރުތަކަކުން ކޮށްނުދެއްވަނީއެކޭ. ކޮށްދެވިފައި ހުރި ކަންކަމެއް ނޫން. އެކަމަކު އަޅުގަނޑުމެން މިކަންކަން މެއިންސްޓްރީމް ކޮށްގެން މިގެންދަނީ، ހަމަ ރާއްޖޭގައި ދިރިއުޅޭ ހުރިހާ ރަށެއްގެ މީހުން ދިރިއުޅޭ ހުރިހާ ރަށެއްގައި އުޅޭ މީހުންގެ ޙައްޤުތަކެއް އުޅޭނެކަން. ހަމައެކަނި މިއަށް އަންނަ އަޅުގަނޑުމެންގެ ވިސްނުމަށް، ނޫނީ އަޅުގަނޑުމެންނަށް އަންނަ ހަމައެކަނި ދައްޗަކީ، ކޮންމެ މީހަކު ޚިދުމަތް މިކުރަނީ ފަސް އަހަރަށް. ފަސް އަހަރަށް ޚިދުމަތްކުރާ މީހަކަށް، އޭގެކުރީގައި ޚިދުމަތް ކުރައްވާފައި ތިއްބެވި ބޭފުޅުން އެކަށީގެންވާ މަސައްކަތްތަކެއް ކުރެއްވިނަމަކަ، އަޅުގަނޑު މިތަނަށް އައިސް ކުރާނެ މާގިނަ މަސައްކަތްތަކެއް ނުހުންނާނެ. އަޅުގަނޑު ކުރަންޖެހޭ މަސައްކަތުގެ ތެރޭގައި، ދެން އޮންނާނީ ހަމަ ޒުވާނުންގެ ވަޒީފާއަށް އެކަނި ޚާއްޞަކުރުން. އެކަމަކު ޒުވާނުންގެ ވަޒީފާއާއި، ޒުވާނުންގެ ހަށިގަނޑުގެ ތަރުބިއްޔަތަށް ބޭނުންވާ ކަންކަމާއި، މި ގިންތިތަކުގެ ތެރެއަށް ބަލާކަމަށްވަންޏާ، އަންހެން ބޭފުޅުންނަށް ބޭނުންވާ ކަންކަމާއި، އަދި ޙައްޤުތަކުން މަޙްރޫމްވެފައި ތިބި މީހުން، އަޅައިނުލެވިފައި ތިބި ޖިސްމާނީ ނުކުޅެދުންތެރިކަން ހުންނަ މީހުންނަށް ކޮށްދޭންޖެހޭ ކަންތައްތަކާއި، މިކަހަލަ އެތައް ބައިވަރު ކަމެއް. ދޮށީ ރައްޔިތުންގެ ޚިދުމަތުގެ އަގު ވަޒަންކުރުމާއި، މިކަހަލަ އެތައް ކަންތައްތަކަކަށް އަޅުގަނޑުމެން ވިސްނަމުން މިގެންދަނީ.\nއެހެންވީމާ، އަޅުގަނޑުމެން ދައްކާ ވާހަކައަކީ، އެ ދައްކާ ވާހަކައިގެ ފަހަތުގައި ކަންތައްތަކެއް ކުރެވިފައި ހުރީމާ ދައްކާ ވާހަކަ. އަޅުގަނޑުމެން އައިސް ރައްޔިތުންނަށް ހަމަ ކަމެއް ކޮށްދޭނަމޭ ދަންނަވާފައި ދަނީކީއެއްނޫން. އަޅުގަނޑުމެން އެކަންކަން ކޮށްދީފައި ހުރީމާ، ރައްޔިތުންގެ އުއްމީދު މިހާރު ހުރި ވަރަށްވުރެ މައްޗަށް ޖައްސާލާށޭ. އެ ހިތްވަރު އަޅުގަނޑު މިދެނީ. އެ ފުރުޞަތު އަޅުގަނޑުމެންނަށް ލިބިއްޖިއްޔާ، އެކަންކަން ކުރެވޭނެތީ އަޅުގަނޑުމެން އެކަން މިކުރަނީ. މިތަނަށް މިދެންނެވި ތަފާސް ހިސާބުން ހުޅުދުއްފާރުގައި ދިރިއުޅުއްވާ ރައްޔިތުން މިކަމާ ދޭތެރޭގައި ސުވާލެއް ނުއުފައްދާނެ.\nޠާރިޤުގެ ވާހަކަފުޅު ނިންމަވާލައްވަމުން ވިދާޅުވީ، ކިހިނެއްހެއްޔޭ މި ޠާރިޤު އެވިދާޅުވީ ކޮކްޓެއިލް ކޯލިޝަނެއްގެ ވާހަކަ. އެއީ، އެތައް ބައިވަރު ތަފާތު ވައްތަރުގެ އެތައް ގިންތިއެއްގެ އެއްޗެތި، އެކައްޗަކަށް އެޅީމާ ނުކުންނަ ނަތީޖާ، ކޮކްޓޭލަކީ.\nއެހެންވީމާ، މިހާރު އިދިކޮޅަށް ނުކުމެވަޑައިގެން އުޅުއްވާ ކޯލިޝަންގެ ބޭބޭފުޅުންގެ، ނޫނީ ޕާޓީތަކުގެ އެބޭފުޅުންގެ ޕްލެޖުތަކުގައި، މަންހަޖުތަކުގައި ރައްޔިތުންނަށް ކޮށްދެއްވާނޭ ކަންކަމުގެ ތަޞައްވުރު ތަފާތުވެފައިހުރި ބައެއް ކަންކަން އެ ވިދާޅުވީ. ޝައްކެއްވެސްނެތްގޮތުގައި، އެއީ އެކަމުގެ ޙަޤީޤަތް. އެ ވާހަކަ އަޅުގަނޑުވެސް ދައްކައިފީމު. އެންމެ ބޮޑެތި އުސޫލީ މައްސަލަތަކުގެ ތެރޭގައިވެސް، ހުރިހާ އެންމެން އެއްބަހެއްނުވޭ. އަދި މިތަނުގައި އޮންނަންވީ ކޮންޒާތެއްގެ ވެރިކަމެއްކަމާ ދޭތެރޭގައިވެސް ހުރިހާ ޕާޓީތަކުން އެއްބަހެއްނުވޭ. މިހާރު މި ރަށްރަށަށް ވަޑައިގެން މިބޭބޭފުޅުން މި ވިދާޅުވަނީ، މިވެނިކަމެއް، މިވެނިކަމެއް ކޮށްދޭނަމޭ. އެ ވާގޮތަކީ، މި ތަންތަނަށް ވަޑައިގަތީމާ، މި ތަންތަނުގައި ކުރެވިފައިހުރި މަސައްކަތްތަކުގެ މައްޗަށް ބިނާކޮށް، ހަމަ މި ރަށުންވެސް، އެބޭފުޅުން ދަންނަވާނެ، މި ރަށުގެ ގިރާ ސަރަޙައްދު ޙިމާޔަތްކޮށްދެއްވާށޭ.\nއެހެންވީމާ، އެކަހަލަ ވާހަކަފުޅުތައް އެބަ ދައްކަވަންޖެހޭ. މިހާރު އެބޭފުޅުންނަކަށް ޖަޒީރާއެއްގައި އޮންނަ ނިޔަނެތިކަންމަތީގައި ތިބޭ ވާހަކަ ނުދެއްކެވޭނެ. އެބޭފުޅުން ގަބޫލުކުރައްވާ ގޮނޑުދޮށްތައް ޙިމާޔަތް ކުރަންޖެހޭނީ، ހަމަ ރޮކް ބޯލްޑަރ ޖަހައިގެންކަން. އެބޭފުޅުން ގަބޫލުކުރައްވާ، ޢިމާރާތްތައް އެބަ ބިނާކުރަންޖެހޭކަން. އަދި އެތަންތަނަކީ، ސިމެންތީގެ ތަރައްޤީކަންވެސް އެބޭފުޅުން މިއަދު މަޖުބޫރީ ޙާލަތުގައި އެބަ ގަބޫލުކުރައްވާ.\nއެހެންވީމާ، މި ހުރިހާ ކަމަކީ، އެބޭފުޅުންނަށް އަންނަ ސުވާލު. އެކަމަކު ކީއްވެގެންތޯ، މި ކޮކްޓޭލަކަށް ވެގެން މިއުޅެނީ. އަޅުގަނޑުގެ މީގެ ކުޑަކުޑަ ދިރާސާއެއް އެބައޮތް. ތޯބެ، އަޅުގަނޑުގެ ދިރާސާއަކީ މިއީ. މީގެކުރީގައި އެކުވާން ތިބި ބައެއްނޫން. އެހެންވީމާ، ކޮންމެ މީހަކު ވަކިން މެނިފެސްޓޯ ހަދައިގެން މިއުޅެނީ. މި މީހުންނަކީ، މީގެކުރީގައި އެކުވާން ތިބި ބައެއްނޫން. ވަރަށްފަހުން ނޫންތޯ، މި އެންމެންނަށް އެއްބަސްވެގެން މިއީ، ލީޑަރަކާ ނޫނީ، އޮޕޮޒިޝަން ލީޑަރަކާއި ރަނިންގމޭޓަކާ ނެގުނީ ވަރަށްފަހުން ނޫންތޯ. އަނެއްކާ ރަނިންގމޭޓް ނެގިއިރު ކިހިނެއްތޯ؟ ޕާޓީގެ ލީޑަރު ވިދާޅުވީ، ތިމަންނާ އޭނާއަށް ކުރާ ތާއީދު އަނބުރާ ގެންގޮސްފީމޭ.\nއެހެންވީމާ، އޭނާގެ ފަހަތަކުނެތޭ ޕާޓީގެ ބެކިންގއެއްވެސް. ޕާޓީގެ ލީޑަރު އެއްބަހެއްނުވޭ، ޕާޓީއަށް ހޮވި ކެންޑިޑޭޓް، ނައިބު ރައީސެއްގެ މަޤާމަށް ޝެޑޯކުރަން ދެއްކެވި ބޭފުޅަކަށް، ޕާޓީގެ ލީޑަރުގެ ތާއީދު ނެތް ވާހަކަ ވިދާޅުވީ. އެކަމަކު ދެން މިއީ ޕާޓީތަކަށް ބަލާކަމަށްވަންޏާ، އާކަމެއްވެސްނޫން. ތަފްޞީލަކަށް ނުދާނަން. އެކަމަކު އަޅުގަނޑު ދަންނަވާލަން ބޭނުންވަނީ، މިބޭފުޅުން، ހުރިހާ ބޭފުޅުން އެއްބަސްވެ ތިއްބަވައިގެނެއް، މިބޭފުޅުން ދެން ހުރި ކަންތައްތަކުގެ ތެރޭގައި ހުރި މައްސަލަތަކެއް ޙައްލުކުރައްވާކަށް ނޫޅުއްވާ.\nމިއިން ކޮންމެ ބޭފުޅަކު އުއްމީދު ކުރައްވަމުން ގެންދެވީ، ވަކި ވެރިކަމަކަށް. ކޮންމެ ޕާޓީއެއް ވަކިން އަންނަން. ޤާސިމް އިބްރާހީމުގެ ޕްލެޖުތަކުގެ ތެރޭގައި، ނޫނީވިއްޔާ މެނިފެސްޓޯގެ ވަޢުދުތަކުގެ ތެރޭގައި، އެންމެ ވަރުގަދައަށް އޮތީ، އޭނާއަށް އެންމެ ދަތިވާ ކަންތައް. އެއީ، ރައީސްކަމަށް ކުރިމަތިލުމަށް ފަސްދޮޅަސް ފަސް އަހަރު، ޢުމުރު އޮތީމާ ޤާސިމަށް ދަތިފުޅުވޭ. އެހެންވީމާ، އޭނާ ޕާޓީން އެންމެ އިސްކަމެއް މެނިފެސްޓޯގައި ދެއްވާފައި އޮތީ، މި ޤާނޫނު އުވާލަން. އެކަމަކު މިއަށް އެމް.ޑީ.ޕީ. އެއްބަސްވާނެތޯ؟ އެއްބަހެއްނުވާނެ. ނުވެސްވި. އަދި އެމީހުންގެ ގުޅިފައި އޮތް މެނިފެސްޓޯގައި ލިޔަންވެސް ދެކޮޅުހެދި.\nއެހެންވީމާ، މިބޭފުޅުން ވިސްނަވައިގެން ތިއްބެވީ، ހުރިހާ ކަމެއް ގޮސް ނިމިގެން، އެބޭފުޅުން އުއްމީދު ކުރެއްވި ގޮތަށް، ހުރިހާ އެންމެން ގުޅިގެން އުފެއްދި ޤަރާރަކީ، ފެބުރުވަރީ އެކެއްގައި ނުތް އަމުރު. އެ އަމުރުން އެބޭފުޅުން އުއްމީދު ކުރައްވައިގެން ތިބީ މިތަން ހަލަބޮލިވެގެންދާނޭ. ވެރިކަން ބަދަލުވެގެންދާނޭ. ރައްޔިތުން އެބަޔަކު އުޅޭނެގޮތަކަށް ލީޑަރުން ނެތިގެންއުޅޭނޭ. ހަމަ އެކި މީހުން އަނގަމައްޗަށް ޖަހައިގެން، އެކި މީހުންނާ ދިމާއަށް ދުވާނޭ. އެހިސާބުން ޤާސިމް، ޤާސިމުގެ ގޮތް. ރައީސް ނަޝީދު، ރައީސް ނަޝީދުގެ ގޮތް. އެއީ، ގިނަ ބަޔަކު ގަބޫލުކުރޭ، ރައީސް މައުމޫނާއި، ޤާސިމާއި، ޢަދާލަތާއި، އެމް.ޑީ.ޕީ.ގެ ކޮޅަށް ނާރައިފި ކަމަށްވަންޏާ، ރައްޔިތުންގެ އާންމު ވިސްނުމުގައި، ރައީސް ނަޝީދަށް، ނޫނީ އެމް.ޑީ.ޕީ. އަށް ތާއީދު ނެތްކަން އެންމެންވެސް ގަބޫލުކުރޭ. ކިރިޔާވެސް އެބޭފުޅުން ކުރައްވާފައި ހުރި ކަމަކަށް ސާފުކަމެއް ގެނެސްދެވޭކަމަށް އެބޭފުޅުން ދެކެވަޑައިގަތީ، ދެން ރައްޔިތުންނަށް ޚިދުމަތް ކުރައްވާފައި ތިއްބެވި ބޭފުޅުންގެ ތެރެއިން ރައީސް މައުމޫނާއި، ޢަދާލަތު ޕާޓީގެ ބޭފުޅުންނާއި، ޤާސިމް އިބްރާހީމާ މީގެތެރެއަށް ލައްވަން. އެ ލެއްވީމާ މި ކޮކްޓޭލް، ކޮކްޓޭލަކަށް ވެގެންމިއުޅެނީ. އެކަމަކު ފެބުރުވަރީ އެކެއްގެ އަމުރަކީ، އެބޭފުޅުން ވިސްނާވަޑައިގެންނެވި ގޮތުގައި މި ހުރިހާ ކަމެއް ނިމިގެން، ކޮންމެ މީހަކުވެސް، އެ މީހަކު ދުވަން ބޭނުންވާ ދުރުމިނަކަށް" އެމީހެއްގެ އަމިއްލަ ޚިޔާލުތަކެއް ހިފައިގެން ދުވަން އޮތް ވަގުތު ހޯއްދެވީ.\nއެހެންވީމާ، ސަރުކާރާއި ރައްޔިތުންގެ ސިޔާސީ ކަންތައްތައް ދާނީ، ގަޑުބަޑުވެގެން. އެ ގަޑުބަޑުގެ ތެރެއިން ކޮންމެވެސްގޮތަކަށް ފެނިގެން އަންނާނެ. އެ ގަޑުބަޑު އެގޮތަށްވިނަމަ، އަޅުގަނޑު ދަންނަވާނީ، އެބޭފުޅުންގެ ތެރޭގައި އެއްބަހެއްނުވާނެ، އެމް.ޑީ.ޕީ. ލީޑުކުރާކަށް. އެބޭފުޅުންގެ ތެރޭގައި އެއްގޮތަކަށްވެސް އެއްބަހެއްނުވާނެ، އެމް.ޑީ.ޕީ. ލީޑުކުރާކަށް. އެއީ، ޤާސިމުގެ މެނިފެސްޓޯގައި ފަސްދޮޅަސް ފަސްއަހަރު އުމުރުއޮތް މައްސަލަ އުވާލަން ހުށަހެޅުއްވި ކަމަކީ.\nއެހެންވީމާ، މިއީ ސިޔާސީ ލީޑަރުން ރައްޔިތުންނަށް ކުރިމަތިކުރުވި ދަތި ކަންތައްތައް. އެކަމަކު ﷲ ގެ ތަޤްދީރުގައި ކަންކަން ހުރިގޮތް، އެއަށްވުރެ މާ މަތިވެރި. ﷲ، އަޅުގަނޑުމެންނަކީ އިސްލާމީ އުންމަތަކަށްވާތީ، އެކަހަލަ ދެރަގޮތެއް އަޅުގަނޑުމެންނަށް މިންވަރު ނުކުރެއްވީ. ކުރިއަށް އޮތްތާނގައިވެސް، ﷲ އެކަހަލަ ދެރަގޮތެއް އަޅުގަނޑުމެންގެ ދިވެހި އުންމަތަށް މެދުވެރިނުކުރައްވާށި!\nއަޅުގަނޑުމެންގެ އިޚުލާޞްތެރި މަސައްކަތްކުރުންމަތީ ދެމިތިބެންވީ، މި ދެންނެވި ސަބަބަށްޓަކައި. އިޚުލާޞްތެރިކަމާއެކީ ވޯޓަކީ އަމާނާތެއް ކަމަށް އަޅުގަނޑުމެން ގަބޫލުކުރަންޖެހެނީ، މި ސަބަބަށްޓަކައި. ﷲ އަޅުގަނޑުމެންނަށް ހިނގަންވީ މަގު ދައްކަވާފައި އެބައޮތް. އަޅުގަނޑުމެންނަށް އެންމެބޮޑު ވާޖިބުކަމެއް މި އަންނަނީ، މި ތަނުގައި އިސްލާމްދީން ނޫން ދީނަކަށް ޖާގަ ނުދިނުން. އެ މަގުގައި އަޅުގަނޑުމެން ތިބޭކަމަށްވަންޏާ، އިދިކޮޅު މީހުންގެ ތެރެއިން މި ދައްކާ ވާހަކައާ ދޭތެރޭގައި، ހަމަ ކޮންމެ ފަރުދަކު، ފަރުދީ ޒިންމާއިން ވިސްނާލަންޖެހޭ. އޭނާ ހިމެނޭ މުޖުތަމަޢު، މުޅި މުޖުތަމަޢު މިނެކިރާލަން އެބަޖެހޭ، މި ދައްކަނީ ކިހާވަރެއްގެ ވާހަކައެއްތޯ. އަޅުގަނޑުމެން ކުރާ ކޮންމެކަމެއް ނިމިގެންދާނީ، ﷲ އެކަން ނިންމަވަން، ﷲ ގެ ތަޤްދީރުގައި އެކަން އޮތް ގޮތަކަށް.\nއެހެންވީމާ، އަޅުގަނޑުމެން ވޯޓުވެސް އަޅުގަނޑުމެންގެ ތެރޭގައި ތަފާތުގޮތަކަށް ލާން އަޅުގަނޑުމެން ވިސްނާނެކަމެއްނެތް. އޮޅުވާލަން ވިސްނާނެކަމެއްނެތް. ވޯޓަކީ، ވޯޓުލީމާ ނުކުންނަ ނަތީޖާ އަޅުގަނޑުމެންނާ އެނބުރި ބައްދަލުކުރަން އަންނާނެ. އެދުވަހު ނުކޮށްފި ކަމަށްވަންޏާ، ތިން އަހަރު ފަހުން އަންނާނެ. ތިން އަހަރު ފަހުން ބައްދަލުކުރާއިރު، އަޅުގަނޑުމެން އިންތިޚާބު ކުރާ މީހާ ގެޔަށްވެސްދާތަން އަޅުގަނޑުމެންނަށް ފެނިފައި އެބަހުރި.\nއެހެންވީމާ، ވޯޓުލުމަކީ އަމާނާތެއް، އިޚުލާޞްތެރިކަމެއް. އަޅުގަނޑުމެންގެ އިޚުލާޞްތެރިކަން އޮންނަންވީ، 23 ގައި މި ނަގާ ވޯޓަކީ، ﷲ ގެ މަގުގައި އަޅުގަނޑުމެން ދޭ ވޯޓެއް ކަމަށް. ޤައުމިއްޔަތު ޙިމާޔަތް ކުރުމަށް އަޅުގަނޑުމެން ދޭ ވޯޓެއް ކަމަށް. ދިވެހި އުސޫލުތަކާއި، އިސް ރަށްވެހިންނާއި އަދި މުޅި ރާއްޖެއިން އަނިޔާވެރިކަން ފިލުވައިލުމަށް އަޅުގަނޑުމެން ދޭ ވޯޓަކަށް އަޅުގަނޑުމެން ހަދަން އެބަޖެހޭ.\nހުޅުދުއްފާރުގައިވެސް އަޅުގަނޑު ދަންނަވާނީ މި ވާހަކަ. ރ. އަތޮޅުގެ ހުރިހާ ރަށެއްގައިވެސް އަޅުގަނޑު ދަންނަވާނީ އަދި މުޅި ދިވެހި ރައްޔިތުންނަށް އަޅުގަނޑުމެން ދަންނަވާނީ މި ވާހަކަ. ތިޔަބޭފުޅުންގެ ޚިޔާލުފުޅަށް ގެންނަވާ! 2013 ގެ ކުރިން ހިނގައިދިޔަ ދިހަވަރަކަށް އަހަރުގެ ތެރޭގައި ހަމައެކަނި އަޅުގަނޑުމެންނަށް ފަނަރަ އަހަރު، ވިހި އަހަރުގެ ތަރައްޤީއެއްނޫން މަޙުރޫމްވެގެން ދިޔައީ. އަޅުގަނޑުމެން ގަބޫލުކޮށް ތިބި ހުރިހާ ސިފަތައް އޮޔާދިޔައީ. އަޅުގަނޑުމެން ގަބޫލުކޮށްފައި ހުރި ހުރިހާ ކަންތައްތަކަށް ގޮންޖެހީ. އެހެންވެގެން އަޅުގަނޑުމެންނަށް ބަނަ ދުވަސްތަކެއް ﷲ މެދުވެރިކުރެއްވީ. އެ ފިލާވަޅު އަޅުގަނޑުމެން ނެގީމު. އެ ފިލާވަޅު އިއާދަނުކުރައްވާ.\nއަޅުގަނޑުމެންނަކީ، އަބަދުވެސް ހިސާބު ބެލެވޭ، ނޫނީވިއްޔާ އަޅުގަނޑުމެން ކުރާ ކަންތައްތައް ބެލެވޭ ބައެއްކަން އަޅުގަނޑުމެން ގަބޫލުކުރަންވާނެ. މި ވޯޓަކީ އިޚުލާޞްތެރިކަމާއެކީ ދެއްވާ ވޯޓަކަށް ހުރިހާ ބޭފުޅުންވެސް ހައްދަވައިދެއްވާ.\nوالسّــلام عليــكم ورحـمــة اللّـه وبـركاتـه.


JSC ge thahugeegu baathil, ehnve ninimun ves baathil vaane: Didi\nޖޭއެސްސީގެ ތަހުގީގު ބާތިލް، އެހެންވެ ނިންމުން ވެސް ބާތިލް ވާނެ: ދީދީ\nސުޕްރީމް ކޯޓުގެ ފަނޑިޔާރު އަބްދުﷲ ދީދީ: ދިފާއުގައި ދެއްވި ބަޔާން ވަނީ އާންމު ކުރައްވާފަ -- އަހުމަދު ޝުރާއު | އަވަސް\nޖުޑީޝަލް ސާވިސް ކޮމިޝަން (ޖޭއެސްސީ)އިން ތަހުގީގު ހިންގީ ބާތިލް އިޖުރާއަތެއްގެ މައްޗަށް ކަމަށާއި އެހެންވެ އޭގެ މައްޗަށް އަންނަ ކޮންމެ ނިންމުމެއް ބާތިލް ވާނެ ކަމަށް ސުޕްރީމް ކޯޓުގެ ފަނޑިޔާރު އަބްދުﷲ ދީދީ ވިދާޅުވެއްޖެ އެވެ.\nފަނޑިޔާރު ޑީޑީއާ ގުޅޭ ގިނަ ތުހުމަތުތަކަކާއެކު އޭނާގެ މައްސަލަ ޖޭއެސްސީގެ ތަހުގީގީ ކޮމެޓީއިން ބަލާފައިވަނީ އާންމުކޮށް ހުޅުވާލައިގެންނެވެ. އެއީ ފަނޑިޔާރު ދީދީގެ ވެސް އެދިވަޑައިގެންނެވުމުގެ މަތިންނެވެ.\nއެ އަޑުއެހުމަށްފަހު ޑީޑީ ދިފާއުގައި ޖަވާބުން ލިޔުމެއް ދެއްވި އެވެ. އެ ޖަވާބަށް ބެލުމަށް ޖޭއެސްސީގެ ތަހުގީގު ކޮމެޓީއިން ނިންމީ ފަނޑިޔާރު ވަކި ކުރަން ލަފާ ދިނުމަށެވެ. ތަހުގީގު ކޮމެޓީގެ އެ ރިޕޯޓަށް ޖަވާބުދޭން ފަނޑިޔާރު ޑީޑީއަށް ފުރުސަތު ދިނުމުން ލިޔުމުން 50 އަށް ވުރެ ސަފުހާގެ ބަޔާނެއް ދެއްވި އެވެ. އޭނާ ވަނީ ތަހުގީގާ ގުޅޭގޮތުން ގިނަ މައްސަލަތަކެއް ފާހަގަކުރައްވައިފަ އެވެ.\nޖުމްލަ 11 ނުކުތާއެއްގެ މައްޗަށް ބިނާކޮށް ޑީޑީގެ ބަޔާނުގައި ވިދާޅުވީ ކޮމިޓީން ކުރި ތަހުގީގު މައިގަނޑު ގޮތެއްގައި ބިނާކޮށްފައިވަނީ ފުލުހުން ދިފައިވާ ފަސް ލިޔުމެއްގެ މައްޗަށް ކަމަށްވާއިރު، އެ ލިޔުންތައް ދިރާސާކޮށް އެކަށީގެންވާ މިންވަރަށް ޖަވާބުދާރީވުމުގެ ފުރުސަތު ދީފައިނުވާ ކަމަށެވެ. އަދި ލިޔުމުން އެދިގެން ވެސް ޖިނާއީ ތަހުގީގަކާ ގުޅޭ މައްސަލައެއްކަމަށް ބުނެ އެ ލިޔުންތައް ޑީޑީއާ ހިއްސާކޮށްފައިނުވާކަން އެ ބަޔާނުގައި ވަނީ ފާހަގަކޮށްފަ އެވެ.\nފުލުހުން ހިއްސާކުރި ރިޕޯޓުގައި ވަނީ ނޫސްވެރިޔާ އަހުމަދު ރިލްވާން ގެއްލުވާލި މައްސަލާގެ ތަހުގީގަށް ފުލުހުން ހައްޔަރު ކުރި ދެ މީހަކު ބަންދުން ދޫކުރެވޭނެ އިންތިޒާމް ހަމަޖައްސަން މާލޭގެ ކުށުގެ މާހައުލުގައި އުޅޭ މީހަކު "ސަސްޕެކްޓް 1" މުއާމަލާތް ކުރަމުން އައިއިރު އެ ދެ މީހުންގެ މައުލޫމާތު އޭނާ ޑީޑީއަށް މެސެޖުކޮށްފައިވާ ކަމަށެވެ. އެވަގުތު އެ ދެ މީހުން ވެސް ބަންދުގައި ބަހައްޓަން ޖެހޭ ސަބަބެއް ނެތް ކަމަށް ކަނޑައަޅައި ޑީޑީ އެ ދެ މީހުން ބަންދުން ދޫކޮށްލާފައިވާ ކަމަށެވެ.\nއަދި އެމްއެމްޕީއާރްސީ މެދުވެރިކޮށް ފަޅުތަކާއި ރަށްތަކުގެ އެކުއިޒިޝަން ކޯސްޓުގެ ގޮތުގައި ލިބުނު ފައިސާއަށް ހިޔާނަތްތެރިވެ ފައިސާ ލޯންޑަކުރި މައްސަލާގައި މިހާތަނަސް ހޯދިފައިވާ ހެކީގައި ފަނޑިޔާރެއްގެ މަގާމެއްގައި ހުންނަވައި އެކި ފަހަރު މަތިން ޑީޑީ ފައިސާ ނެންގެވި ކަމުގެ މައުލޫމާތު ލިބިފައިވާ ކަމަށް ފުލުހުން ބުނެފައިވެ އެވެ.\nއެކަމާ ގުޅިގެން ޑީޑީ ވިދާޅުވީ އޭނާއާ ދެކޮޅަށް ތުހުމަތުތައް ކުރާކަމަށް ބުނާ ދެ މީހުންގެ އެއްވެސް މައުލޫމާތެއް ފޯރުކޮށްދީފައިނުވުމުން، އެ މީހުންނާއި ސުވާލުކޮށް ތުހުމަތުތަކުން ބަރީއަވުމުގެ ފުރުސަތު އޭނާއަށް ދެވިފައިނުވާކަމަށް އެ ބަޔާނުގައި ބުނެފައިވެ އެވެ.\nއަދި "ސަސްޕެކްޓް 1" ކަމަށް ބުނާ މީހާއަށް ފައިސާ ހޯދަން ޑީޑީ މެސެޖުތަކެއް ކުރެއްވިކަމަށް ބުނާއިރު، މިހާރުގެ ސޮފްޓްވެއާތަކުން މެސެޖުތައް ކުރެވޭއިރު، އެ މެސެޖުތަކުގެ ސައްހަކަން ކަށަވަރުކޮށް އެކަމަށް ޖަވާބުދާރީވުމުގެ ފުރުސަތުވެސް އޭނާއަށް ޖޭއެސްސީން ދީފައިނުވާ ކަމަށެވެ.\nއެ ބަޔާނުގައި އިތުރަށް ބުނެފައިވަނީ ޑީޑީއާމެދު ކުރެވެނީ ޖިނާއީ ތުހުމަތުތަކެއް އެކުލެވޭއިރު، އެފަދަ މައްސަލަތައް ބެލުމުގެ އިހުތިސާސެއް ޖޭއެސްސީއަށް ލިބިގެންނުވާކަމަށްވެސް އޭނާ ވަނީ ފާހަގަކުރައްވައިފަ އެވެ.\nޑީޑީ ދެއްވި ބަޔާން އާންމުކޮށްފައިވާއިރު، އޭނާ މަގާމުން ވަކިކޮށްދިނުމަށް އެދި ޖޭއެސްސީން ވަނީ މަޖިލީހަށް ހުށަހަޅައިފަ އެވެ. އެކަމާމެދު ގޮތެއް ނިންމުމަށް މިރޭ ބާއްވާ މަޖިލީހުގެ ޖަލްސާގައި ވަނީ ތާވަލްކޮށްފަ އެވެ.\nރައްޔިތުންގެ މަޖިލިސް ސުޕްރީމް ކޯޓް ޖޭއެސްސީ + ޝަރުއީ ދާއިރާ ފަނޑިޔާރު ދީދީ ސުލޫކީ މައްސަލަ


BREAKING NEWS: Nasheed Ah Dhin Hamalaa Aai Gulhigen Jalu Thakugai Operation Eh Fashaifi - Vaguthu\nނަޝީދަށް ދިން ހަމަލާއާއި ގުޅިގެން ޖަލުތަކުގައި ހާއްސަ އޮޕަރޭޝަނެއް ފަށައިފި\nކޮމިޝަނަރ އޮފް ޕްރިޒަންސް އަޙްމަދު މުޙައްމަދުފުޅާއި ކަރެކްޝަނަލް ސާވިސްގެ ބައެއް އޮފިސަރުން ޖަލަށް ޒިޔާރަތެއް ކުރައްވަނީ\nރައްޔިތުން މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން މެއި މަހުގެ 06 ވަނަ ދުވަހުގެ ރޭ ދިން ހަމަލާ އާއި ގުޅިގެން މާލޭ ޖަލާއި މާފުށީ ޖަލުގައި ހާއްސަ އޮޕަރޭޝަނެއް މިއަދު ފަށައިފިއެވެ.\nކަރެކްޝަނަލް ސާވިސް އިން ވިދާޅުވީ ނަޝީދަށް އަމާޒުކޮށް ދިން ޓެރަރިޒަމްގެ ހަމަލާއާއި، އަދި ހަރުކަށި ފިކުރާ ދެކޮޅަށް ފުލުހުންނާއި ސިފައިން ހިންގަމުންދާ އޮޕަރޭޝަންނާ ގުޅިގެން މާލޭ ޖަލާއި މާފުށީ ޖަލުގައި ތިން މުވައްސަސާ ގުޅިގެން މިއަދު ދަނީ ހާއްސަ އޮޕަރޭޝަން އެއް ހިނގަމުން ކަމަށެވެ.\nއޮޕަރޭޝަންގެ އިތުރު އެއްވެސް ތަފްސީލެއް އަދި ހާމައެއް ނުކުރެއެވެ.\nނަޝީދަށް ދިން ހަމަލާއަށް ފަހު ހަރުކަށި ފިކުރުގެ މީހުން ހައްޔަރު ކުރުމަށް މާލެ އާއި އައްޑޫގައި ވެސް މީގެ ކުރިން ވަނީ އޮޕަރޭޝަންތަކެއް ހިންގާފައެވެ. އެއޮޕަރޭޝަންތަކުގައި ވަނީ ގިނަ ބަޔަކު ހައްޔަރު ވެސް ކޮށްފައެވެ.\nނަޝީދަށް ދިން ހަމަލާއަށް ފަހު ސަރުކާރުގެ އެކި އިދާރާތަކުންނާއި އަދި ސަރުކާރުގެ ބައެއް ވެރިން ވެސް ވަނީ ޖަލުތަކުގައި ހަރުކަށި ފިކުރު ފަތުރަމުންދާކަމަށް ވިދާޅުވެ ވާހަކަފުޅު ދައްކަވާފައެވެ.\nހަރުކަށި ފިކުރު ގެންގުޅޭ އެކި ފަރާތްތަކުން ތަފާތު މައްސަލަތަކުގައި ޖަލުގައި ބަންދުކުރާއިރު އެހެން ކުށްވެރިންނާއިއެކު ބޭތިއްބުމުން އެހެން ކުށްވެރިން ވެސް އެމީހުންގެ ވިސްނުމާއި ފިކުރަށް ލަންބުވާކަމަށް ވެއެވެ. އެއީ ސަރުކާރުގެ ރަސްމީ އިދާރާތަކަށް ކުރިން ވެސް އެނގޭ ކަމެކެވެ. ނަމަވެސް އެކަން ހުއްޓުވުމަށް އެއްވެސް ފިޔަވަޅެއް މިހާތަނަށް އަޅަމުންނެއް ނުގެންދެއެވެ.\nނަޝީދަށް ދިން ހަމަލާ އާއި ގުޅިގެން ހަތަރު މީހަކު ވަނީ ހައްޔަރުކޮށްފައެވެ. އަދި އެހަމަލާއަށް ފަހު ހައްޔަރުކުރި ހަރުކަށި ފިކުރުގެ މީހުންގެ ތެރެއިން އެކަކާއި ނަޝީދަށް ދިން ހަމަލާ އާއި ގުޅުން އޮތްކަން ވަނީ ފާހަގަ ކުރެވިފައެވެ.\nނަޝީދަށް ދިން ހަމަލާ އާއި ގުޅޭ ތަފްސީލްތަކެއް ވެސް އަދި ފުލުހުން ހާމައެއް ނުކުރެއެވެ. އެހެންކަމުން އެހަމަލާ ރޭވި ގޮތާއި ހަމަލާ ދިނުމުގެ ފަހަތުގައި އިތުރު ބަޔަކު ތިބިކަން ނުވަތަ ނޫންކަން ފުލުހުންނަށް ހޯދިފައިވާކަމެއް އަދި ނޭނގެއެވެ.\nނަޝީދަށް ދިން ހަމަލާގެ ތަހްގީގު ލަސްވާތީ އާއި ހަމަލާގެ ފަހަތުގައި ތިބި މީހުން ނުހޯދޭކަމަށް ބުނެ އެމްޑީޕީގެ ބައެއް މެންބަރުން ގެންދަނީ ސަރުކާރަށް ފާޑުކިޔަމުންނެވެ.\nޖޫން 12, 2021 09:12\nކާކުރުއްސަން ކުރާކަމެއް ބޮޑުވަޒީރުތަ ؟\nޖޫން 12, 2021 09:14\nޢެއްވެސް މީހަކުދެން ލާދީނީއޭ ނުކިޔާތި\nޖޫން 12, 2021 09:45\nކަށި މަޑު ކުދިން ކަށި ހަރު ކުދިން ހޯދަނީ !\nމީތަ ކޮމިޝަނާ އޮފް ޕޮލިސް އަކީ؟؟ ލޮލްް.. ކުރިން ޓީވީ އައް އަރާ މީހާ އެއްނު. ހެހެ ކީކޭ ބުނާނީ....\nޖޫން 12, 2021 10:36\nމިނިސްޓަރު އިމުރާނުގެ ނާގާބިލު ކަމުގެ ހެކިތައް މިހާރު ތިފެންނަނީ ޖަލުތަކުގައި ތިފިކުރު ގިނަވާކައް އެގިހުރެ ދޫކޮށް ލާފައި ހުރުން. އިމުރާނައް މާރަގަޅަށް ވެސް އެގޭނެ . ޑޮޓު . ފިކުރުގެ މީހުން ނަކީ ދީނީގޮތުން ތަންދޮރު ދަންނަ ނޫއްކަ.\nސަރުކާރަށް ކަމެއް އެގެނީ އެކަމެއް ހަލާކުވުމުންތޯ؟ ޖަލުގައި އެއްތާކު ތަފާތު ކުއްވެރިން އެކުގައި ބޭތިއްބުމަކީ އަހިވަކަކާޖެހި އަހިބަކެއް އޮތުމުން ފާ ފަދައިން ގައިދީން އިތުރަށް ހަލާކުވާނެ ސަބަބެއްކަން އަބަދުވެސް އެގެންވާނެ ބޫންތޯ. ގައުމު ހަލާކުގެ ތެރެއަށް ހިގައިދާނެ އެއްވެސް ކަމަކަށް ފިރުސަތު ދެވިގެން ނުވާނެކަން ވެރިން އަބަދުވެސް ގަބޫލުކުރަންޖެހޭނެ ނޫންތޯ.\nޖޫން 12, 2021 11:17\nޖަލުންވެސް މީހުން ހައްޔަރުކުރަނީތަ؟ އެތާ ތިބެނީ ހައްޔަރުކޮށްފަ ތިބި މީހުންކަމަށް އަހުރެން ހީކުރީ.\nޖޫން 12, 2021 11:34\nނޫސްތަކުގެ ހެޱިން އަށް އަރަންވެގެން ތެޅޭ ދައްޔޫދެއް. އަނިޔާލިބުނު ނިކަމެތި މީހާ އަށް އެހީ ވާން ނޫސްތަކުންވެސް އުޅެބަލެ. އަހަރުމެނަކައް މުޅިގައުމު ފަސާދަ ކުރަމުން ދުވާ ެިބިލީހެއްގެ ވާހަކަ މުހިއްމެއްނީން\nޖޫން 12, 2021 12:24\nއަދި އިތުރުކޮށްލާނަން، ރީހެބިލިޓޭޝަން ސެންޓަރު ތަކުންވެސް ހަރުކަށި ފިކުރު ފަތުރާ، ޖަލު ގެ ޕޮރޮސެސް ނިމި ރީހެބައް ދިއުމުން ރީހެބުން ވެސް ހަމަ އެވިސްނުން ލާދެނީ ވަކިބަޔަކު.\nޖޫން 12, 2021 14:11\nކުޑަކުދިންގެ ހިޔާވެސް ހިމަނާލިނަމަތާ ދެއްތޯ\nޖޫން 12, 2021 14:39\nބުނަން.. ކޮންމެހެން ހަރުކަށި ފިކުރަށް ސަޕޯޓު ދޭކަށެއް ނޫން އެކަމު ތި މީހުންތައް އައްޑޫ އެއް މާލެ އެއް ކިޔަން ކީއްކުރަން މުޅި ރާއްޖޭގައި ތިބި އިރުވެސް ހައްޔަރު ކުރަން ފެނުނީ މިހާރުތަ؟ ހައްޔަރު ކުރާ ކޮންމެ ކޮންމެ މީހަކު ނުވެދާނެ ތި ކަމަކާއި ބެހޭ މީހަކަށް ނޫން ވެސް.. ހާއްސަ އޮޕަރޭޝަނެކޭ ކިޔާފައި ލޯ މަރައިގެން ތިބެ ޖެހުނު މީހެއް ހައްޔަރު ކުރާނެ ކަމެއް ނެތް\nޖޫން 12, 2021 15:37\nނަޝީދު ޖަލައް ބަދަލްކުރަންތޯ އެތަން ތިވަރަކައް ތިބަލަހައްޓަނީ؟؟؟\nޖޫން 12, 2021 15:51


ACC ge memberun vakikuran jehidhaane kamuge inzaaru Dhonbileh Haleem dhevvaifi | Mihaaru\nެއޭސީސީގެ ރައީސް މަރިޔަމް ޝިއުނާއައި ނައިބު ރައީސް އަނޫލާ، ބައްދަލުވުމެއްގައި ވާހަކަ ދައްކަވަނީ. އެސްއޯއީ ކޮމިޓީގެ މެމްބަރުން މިއަދު އޭސީސީއާ މެދު ނުރުހުން ފާޅުކުރެއްވި\nއޭސީސީގެ މެމްބަރުން ވަކިކުރާނެ ކަމުގެ އިންޒާރު ދޮންބިލެތް ހަލީމް ދެއްވައިފި!\n06 ޖުލައި 2020 - 17:55 45 comments\nރައްޔިތުންގެ މަޖިލީހުގެ ސްޓޭޓް އޯންޑް އެންޓަޕްރައިޒް ކޮމިޓީ (އެސްއޯއީ ކޮމިޓީ) ގައި އޭނާ އެ އިންޒާރު ދެއްވިއިރު، އޭގެ ކުރިން މިއަދު އޮތް މިނިވަން މުއައްސަސާތަކުގެ ކޮމިޓީގެ ބައްދަލުވުމުގައި ވެސް ހަލީމް ވަނީ އޭސީީސީގެ މެމްބަރުންނާ މެދު ވަރަށް ބޮޑަށް ހިތްހަމަޖެހިވަޑައިނުގެން ވާހަކަ ދައްކަވައިފަ އެވެ. އަދި ބޮޑެތި ތުހުމަތުތަކެއް ވެސް އޭނާ ކުރެއްވި އެވެ.\n"އޭސީސީއަށް މި ސަރުކާރުން އަޅުގަނޑުމެން އަލަށް ލީ މެމްބަރުން ފެއިލް ވެއްޖެ. އެމްއެމްޕީއާރުސީ އާއި މިހިރަ ބޮޑެތި މައްސަލަތައް ޕްރޮސެކިއުޓާއާ ހަމައަށް ލިސްޓެއް ހަދާފައި ފޮނުވަން ބުނެގެން ވެސް އޭސީސީގެ ރައީސް ސީދާ ލިޔުމުން އެބައޮތް ބުނެފައި އެކަމެއް ނުކުރާނަމޭ، ނުދޭނަމޭ ބުނެފައި. އެހެންވީމަ މިއީ ވަރަށް ބިރުވެރިކަމެއް،" ހަލީމް ވިދާޅުވި އެވެ. އޭގެ ފަހުން ބޭއްވި އެސްއޯއީ ކޮމިޓީގެ ބައްދަލުވުމުގައި އޭސީސީގެ މެމްބަރުންގެ ހާޒިރުގައި ހަލީމް ވިދާޅުވީ، މިހާރަަށް ވުރެ "ހަރުދަނާކޮށް ތިޔަބޭފުޅުން ނޫޅުއްވާ ކަމަށް ވަންޏާ" މިނިވަން މުއައްސަސާތަކުގެ ކޮމިޓީން އިތުރު ގޮތަކަށް "މިކަން ނިންމަން ޖެހޭނީ" ކަމަށެވެ.\n"އެތައް އަހަރެއްގެ ސަގާފަތެއްގައި އޮތް އިންސްޓިޓިއުޝަނެއް ރިފޯމް ކުރުމަކީ އެއީ އެހާ ފަސޭހައިން ކުރެވޭނެ ކަމެއް ވެސް ނޫން. އަޅުގަނޑު މި މަގާމާ ހަވާލުވިތާ 10 މަސް. އެ 10 މަހުގެ ތެރެއިން ތިން މަސް ލޮކްޑައުންގައި. އަޅުގަނޑުމެން ވަރަށް ބައިވަރު ބަޔާން ނަގައި، ސްޓޭޖުގައި ހުރި ކަންކަން އަޅުގަނޑުމެންނަކަށް ނުކުރެވުނު ލޮކްޑައުންއާ ހެދި،" --- ޝިއުނާ\nމިނިވަން މުއައްސަސާތަައް ޖަވާބުދާރީ ކުރުވައި، އެ ތަންތަނަށް މެމްބަރުން އައްޔަންކުރުމާއި ވަކިކުރުމުގައި ގޮތްތައް ކަނޑައެޅުމުގެ ބާރު އޮންނަނީ މިނިވަން މުއައްސަސާތަކުގެ ކޮމިޓީއަށެވެ. އެހެންވެ، ހަލީމްގެ އެ ވާހަކަ އަށް ބަލާއިރު، އޭސީސީގެ މެމްބަރުން ކަންކަން ރަނގަޅު ނުކުރައްވާ ނަމަ މިނިވަން މުއައްސަސާތަކާ ބެހޭ ކޮމިޓީން ގޮތެއް ނިންމަން ޖެހޭނެ ކަމަށް އެ ވިދާޅުވަނީ އެ ކޮމިޝަންގެ މެމްބަރުން ވަކިކުރުމަށެވެ.\nހަލީމް ވިދާޅުވީ، ކުރީގެ ރައީސް އަބްދުﷲ ޔާމީންގެ ސަރުކާރުގެ ދުވަސްވަރު ކޮށްފައިވާ ބޮޑެތި ވައްކަމުގެ މައްސަލަތަކަކީ އެ ކަންތައްތައް އެހެން ކޮށްފައިވާކަން އާއްމުންނަށް ވެސް އެނގޭހާ ސާފު ކަންކަން ކަމަށާއި އެކަމަކު އޭސީސީ އަށް އެ މައްސަލަތައް ނުބެލޭ ކަމަށެވެ. އޭސީސީން ބަލަމުން އަންނަ މައްސަލަތައް ނިންމުން ލަސްވަނީ އެ ކޮމިޝަންގައި އިންސާނީ ވަސީލަތްތައް މަދުކަމާ އެކު، ބަލަން ހުރި ކަންކަން ގިނަކަމުން ކަމަށް އޭސީސީން ބުނެ އެވެ.\nނަމަވެސް ހަލީމް ވިދާޅުވީ، އެއީ ބަލައިގަނެވޭ ކަހަލަ އުޒުރެއް ނޫން ކަމަށާއި އެންމެ މައްސަލައެއް ވެސް ނުބެލުނީމާ އޭސީސީ ފެއިލް ވެއްޖެ ކަމަށެވެ.\n"ތިޔަބޭފުޅުންގެ އެތެރޭގައި ކަންތައްތައް ހުރި ކަމާއި މުވައްޒަފުން މަދުކަމާއި ވަސީލަތްތައް މަދުކަމާއި މި ވާހަކަތައް ދެއްކެވިޔަކަސް އެ އެއް އަޅުގަނޑުމެންނަކަށް އަޑެއް ވެސް ނޭހޭނެ. އަދި މި ރާއްޖޭގެ ރައްޔިތުން ގަބޫލެއް ވެސް ނުކުރާނެ. މި އަށް ވުރެ ހަރުދަނާކޮށް، މި އަށް ވުރެ ބާރަށް މި އަށް ވުރެ ހަރުދަނާކޮށް، މަސަައްކަތް ކުރެވެން ޖެހޭނެ،" އޭނާ ވިދާޅުވި އެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ހަލީމް ވާހަކަ ދައްކަވަނީ.\nއޭސީސީގެ މެމްބަރުންނާ ހަލީމް ކުރެއްވި އެއް ސުވާލަކީ މަސައްކަތްތަކަށް އިސްކަން ދެއްވާ ތަރުތީބާ ބެހޭ ގޮތުންނެވެ.\nއެ ސުވާލާ އެކު، އޭނާ ވިދާޅުވި ގޮތުގައި، ވަރަށް ބޮޑެތި މައްސަލަތައް ހުއްޓައި، ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ މައްސަލައެއް އޭސީސީން ވަނީ ބަލައިފަ އެވެ. އޭނާ އެ ވިދާޅުވަނީ، ނަޝީދު ކުރެއްވި އަމިއްލަ ދަތުރުފުޅެއްގައި ބައެއް މުވައްޒަފުން، އަރިހުގައި ގެންދެވުމުގެ ސަބަބުން ޓިކެޓުގެ އަގަށް އިތުރު 444ރ އެރި މައްސަލައިގެ ވާހަކަ އެވެ.\nމައްސަލަތަަކަށް އިސްކަންދޭ ތަރުތީބާ ބެހޭ ގޮތުން އޭސީސީގެ ރައީސް މަރިޔަމް ޝިއުނާ ވިދާޅުވީ، ގިނަ ކަންތައްތަކަށް ބަލައިގެން އިސްކަންދޭ ލިސްޓެއް ހަދާފައިވާ ކަމަށެވެ. އޭސީސީ އަށް އާ މެމްބަރުން އައްޔަން ކުރުމުން، ރައްޔިތުން ކުރި އުއްމީދުތަކެއް އެބަހުރި ކަމަށާއި އެކަމަކު އެތައް އަަހަރެއް ވަންދެން ވަކި ސަގާފަތެއް އޮތް މުއައްސަސާއެއް ކުއްލިއަކަށް ބަދަލު ނުކުރެވޭނެ ކަމަށް ވެސް އޭނާ ވިދާޅުވި އެވެ.\n"އެތައް އަހަރެއްގެ ސަގާފަތެއްގައި އޮތް އިންސްޓިޓިއުޝަނެއް ރިފޯމް ކުރުމަކީ އެއީ އެހާ ފަސޭހައިން ކުރެވޭނެ ކަމެއް ވެސް ނޫން. އަޅުގަނޑު މި މަގާމާ ހަވާލުވިތާ 10 މަސް. އެ 10 މަހުގެ ތެރެއިން ތިން މަސް ލޮކްޑައުންގައި. އަޅުގަނޑުމެން ވަރަށް ބައިވަރު ބަޔާން ނަގައި، ސްޓޭޖުގައި ހުރި ކަންކަން އަޅުގަނޑުމެންނަކަށް ނުކުރެވުނު ލޮކްޑައުންއާ ހެދި،" ޝިއުނާ ވިދާޅުވި އެވެ.\n"ތިޔަބޭފުޅުންގެ އެތެރޭގައި ކަންތައްތައް ހުރި ކަމާއި މުވައްޒަފުން މަދުކަމާއި ވަސީލަތްތައް މަދުކަމާއި މި ވާހަކަތައް ދެއްކެވިޔަކަސް އެ އެއް އަޅުގަނޑުމެންނަކަށް އަޑެއް ވެސް ނޭހޭނެ. އަދި މި ރާއްޖޭގެ ރައްޔިތުން ގަބޫލެއް ވެސް ނުކުރާނެ. މި އަށް ވުރެ ހަރުދަނާކޮށް، މި އަށް ވުރެ ބާރަށް މި އަށް ވުރެ ހަރުދަނާކޮށް، މަސަައްކަތް ކުރެވެން ޖެހޭނެ،" --- ދޮންބިލެތް ހަލީމް\nއޭނާ ވިދާޅުވި ގޮތުގައި، މައްސަލަތައް ކުއްލިއަކަށް ބެލުމާއި މުޅި ތަން އެއްކޮށް ބަދަލުކޮށްލުމަކީ ވެސް ކުރެވޭނެ ކަމެއް ނޫނެވެ. އެގޮތުން އޭސީސީގައި ކުރިން ތިބި މުވައްޒަފުން ކުއްލި ގޮތަކަށް ވަކިނުކުރެވޭނެ ކަމަށް ވެސް ނުލެވޭނެ ކަމަށް ވެސް ވިދާޅުވި އެވެ.\nޝިއުނާގެ އެ ވާހަކަައަށް ފަހު ހަލީމް ވިދާޅުވީ، ވަކި ސަރުކާރެއްގެ މައްސަލަތަކެއް ނުބަލައި ދޫނުކުރާ ކަމަށް އޭސީސީން ކުރިން ބުނެފައިވާ ކަމަށާއި އެކަމަކު ކުރީގެ ސަރުކާރުގެ މައްސަލަތައް ނުބެލޭ ކަމަށެވެ.\n"ތިޔަބޭފުޅުންނަށް ކުރީގެ ސަރުކާރުގެ މައްސަލައެއް ނުބެލޭ. އެއްވެސް މައްސަލައެއް ބެލިފައެއް ނެތް. އަޅުގަނޑަށް ވެސް ހަމަ މިނިސްޓްރީތަކުން ވާހަކަ ވެސް ދެއްކޭ. ޕްރޮސެކިއުޓާ ޖެނެރަލްއާ ވެސް ވާހަކަ ދެއްކޭ،" ޝިއުނާގެ ޖަވާބާ މެދު ހިތްހަމަޖެހިވަޑައިނުގެން ހަލީމް ވިދާޅުވި އެވެ.\n"ތިޔަބޭފުޅުންގެ އެއްބާރުލުމެއް ވެސް މިހާތަނަށް ދެވިފައެއް ނެތް."\nACC ah MDP ge memberun ge nuruhun, Baeh beyfulhun vidhaalhuvee fail vejje kamah\nމިނިވަން މުއައްސަސާތަކުގެ ކޮމިޓީން މިއަދު ބޭއްވި ބައްދަލުވުމުގައި އެމްޑީޕީގެ ބައެއް މެމްބަރުން ވަނީ އޭސީސީގައި ހުރި މައްސަލަތަކަށް ވީނުވީއެއް ނޭނގޭ ކަމަށް ވިދާޅުވެ، އެ ކޮމިޝަންގެ މެމްބަރުންނާ މެދު ނުރުހުން ފާޅުކުރައްވައިފަ އެވެ.\nއިތުރު ލިޔުންތައް ރައްޔިތުންގެ މަޖިލިސް އެންޓި ކޮރަޕްޝަން ކޮމިޝަން ކޮރަޕްޝަން މަރިޔަމް ޝިއުނާ (ރައީސް، އޭސީސީ) އެމްއެމްޕީއާރްސީގެ ކޮރަޕްޝަން މިނިވަން މުއައްސަސާތައް މިނިވަން މުއައްސަސާތަކުގެ ކޮމިޓީ މެމްބަރު އަހުމަދު ހަލީމް (ބިލެތްދޫ)


MDN othee sarukaaru ge thereah moo laafai: Idhikolhu | Mihaaru\nޕީޕީއެމް/ޕީއެންސީން މިއަދު ބޭއްވި ނިއުސް ބްރީފިންގައި މެމްބަރު ޝިޔާމް ވާހަކަ ދައްކަވާއިރު، އެ ދެ ޕާޓީގެ އިސް ބައެއް ބޭފުޅުން އަރިހުގައި.---ފޮޓޯ: ޕީޕީއެމް\nއެމްޑީއެން އޮތީ ސަރުކާރުގެ ތެރެއަށް މޫލާފައި: އިދިކޮޅު\n23 އޮކްޓޯބަރ 2019 - 21:08 29 comments\nޕީޕީއެމްގެ އޮފީހުގައި ބޭއްވި ނިއުސް ކޮންފަރެންސެއްގައި، ޕީޕީއެމްގެ ނައިބު ރައީސް އަދި ރައްޔިތުންގެ މަޖިލީހުގެ ނައިފަރު ދާއިރާގެ މެމްބަރު އަހުމަދު ޝިޔާމް ވިދާޅުވީ، އެމްޑީއެން މިހާރު ފެންނަނީ ޖަމިއްޔާއަކަށް ވުރެ ބޮޑު "އެއްޗެއް" ގެ ގޮތުގައި ކަމަށެވެ. އަދި އެއީ ރާއްޖެ އިން އިސްލާމްދީން ފޮހެލަން ވަރަށް ރޭވުންތެރިކަމާ އެކު މަސައްކަތް ކުރަމުންދާ ނުރައްކާތެރި ޖަމިއްޔާއެއް ކަމަށް އޭނާ ތުހުމަތު ކުރެއްވި އެވެ.\nޝިޔާމް ވިދާޅުވި ގޮތުގައި، އެމްޑީއެން އުވައިނުލާތީ އެކަމުގެ ކަންބޮޑުވުން ޕީޕީއެމް/ޕީއެންސީގެ އިތުރުން ރައްޔިތުންގެ މެދުގައި ވެސް އެބައޮތެވެ.\n"އަޅުގަނޑުމެން މި ސަރުކާރުން ސާފުކުރަން ބޭނުން ކޮން ޕްރެޝަރެއްތޯ އޮތީ ސަރުކާރަށް. ކޮބައިތޯ އެމްޑީއެން އުވައިނުލެވިގެން އުޅޭ ސަަބަބަކީ މި ސަރުކަރަށް؟ މިއީ ދިވެހި ރައްޔިތުން މިއަދު ކުރާ ސުވާލު،" ޝިޔާމް ވިދާޅުވި އެވެ.\nއޭނާ ވިދާޅުވީ، އެމްޑީއެންއާ ދެކޮޅަށް ފިޔަވަޅު އެޅުމުގެ ބަދަލުގައި ސަރުކާރުގެ ފަރާތުން ފެންނަނީ އެ ޖަމިއްޔާއާ ދެކޮޅަށް ވާހަކަ ދައްކާ މީހުން ގޯސްވާތަން ކަމަށެވެ. އަދި ފިޔަވަޅު އަޅާ ތަން ވެސް ފެންނަނީ އެމްޑީއެންއާ ދެކޮޅަށް މަސައްކަތް ކުރާ މީހުންނަށް ކަމަށް ޝިޔާމް ވިދާޅުވި އެވެ.\nޝިޔާމް ވިދާޅުވި ގޮތުގައި، އިސްލާމްދީނާއި ރަސޫލާ އަށް ފުރައްސާރަކުރި އެމްޑީއެންގެ ރިޕޯޓުގެ ސީރިއަސްކަން ސަރުކާރަށް އަންގަން އިދިކޮޅުން ބޭނުންވެ އެވެ. ކޮންމެ ދުވަހަކު އެ ވާހަކަ ދައްކައި ސަރުކާރުގެ ސަމާލުކަމަށް އެކަން ގެންނަނީ އެހެންވެ ކަމަށް އޭނާ ވިދާޅުވި އެވެ.\nޝިޔާމް ދެކެވަޑައިގަންނަވާ ގޮތުގައި، އެމްއެމްޕީއާރްސީގެ ކޮރަޕްޝަންގެ ފައިސާ ލިބުނު މީހުންގެ މައުލޫމާތު ސާފުކުރަން، ސަރުކާރު ހިންގާ ކޯލިޝަންގެ މައި ޕާޓީ އެމްޑީޕީގެ ޗެއާޕާސަން ހަސަން ލަތީފް ރައްޔިތުންގެ މަޖިލީހުގެ މިއަދުގެ ޖަލްސާ އަށް ކުއްލި މައްސަލައެއް ހުށަހެޅުއްވީ ވެސް އެމްޑީއެންގެ ވާހަކަ އޮއްބާލުމަށެވެ.\n"ޕްރިލިމިނަރީ އެސެސްމަންޓް އޮން ރެޑިކަލައިޒޭޝަން އިން ދަ މޯލްޑިވްސް" ގެ ނަމުގައި އެމްޑީއެން އިން އާއްމުކުރި ރިޕޯޓުގައި ދީނުގެ އަސާސްތަކާއި އަގީދާ އާއި މުސްލިމުން ގަބޫލުކުރާ ބައެއް ކަންކަމާ މެދު ސުވާލު އުފައްދައި ހަޖޫ ޖަހާފައި ވެ އެވެ. އޭގައި ކީރިތި ގުރުއާނުގެ ނައްސުން އައިސްފައިވާ ބައެއް ކަންތައްތަކާއި ހަދީސްތަކުގައިވާ ބައެއް ކަންކަމަށް ފުރައްސާރަ ވާ ގޮތަށް ވެސް ލިޔެފައިވެ އެވެ.\nމި ރިޕޯޓު ނެރުމާ ގުޅިގެން، ސަރުކާރުން އެމްޑީއެން ސަސްޕެންޑް ކޮށްފައިވީ ނަމަވެސް އެ ޖަމިއްޔާ އުވައިނުލާތީ އެތައް ބަޔަކު އަންނަނީ ކަންބޮޑުވުން ފާޅުކުރަމުންނެވެ. އަދި ދީނުގެ އަސާސްތަކާއި އަގީދާ އާއި މުސްލިމުން ގަބޫލުކުރާ ބައެއް ކަންކަމާ މެދު ސުވާލު އުފައްދައި ހަޖޫ ޖަހައި ލިޔުނު މީހުން ވެސް އުޅެނީ ރާއްޖެ އިން ބޭރުގަ އެވެ. އެ މީހުން ހާޒިރު ކުރުމަށް ޗިޓު ފޮނުވި ކަމަށް ފުލުހުން ބުނެފައިވީ ނަަމަވެސް އެ އަށް އަމަލީ ސިފައެއް އަންނަ ތަނެއް ނުފެންނަ ކަމަށް އެތައް ބަޔަކު ބުނެ އެވެ.\nއެމްޑީއެންގެ ތަހުގީގު ލަސްކަމަށް ދެކެވަޑައިނުގަންނަވާ ކަމަށް ހޯމް މިނިސްޓަރު އަދި ދީނީ އިލްމުވެރިޔާ އިމްރާން އަބްދުﷲ ވިދާޅުވި ނަމަވެސް، މި މައްސަލާގައި ފާޅުގައި ވާހަކަ ދައްކާ އެހެން ބައެއް އިލްމުވެރިންނާއި އެހެން މީހުން އެކަން ގަބޫލެއް ނުކުރެ އެވެ.\nއިތުރު ލިޔުންތައް ކުށްކުރުން ޕޮލިސް ދީން ޕީޕީއެމް މޯލްޑިވިއަން ޑިމޮކްރެސީ ނެޓްވޯކް ރާއްޖޭގެ ދީނީ މައްސަލަތައް ޕީޕަލްސް ނެޝަނަލް ކޮންގްރެސް ޕީޕީއެމް/ޕީއެންސީ އިއްތިހާދު މުޙައްމަދު، ޞައްލަﷲ ޢަލައިހި ވަސައްލަމް އިސްލާމް މެމްބަރު އަހުމަދު ޝިޔާމް (ނައިފަރު) އިދިކޮޅު ފަރާތްތައް ސަރުކާރު


India Pakistan border gai dhiwali hadhiyaa badhiyaa\nއިންޑިޔާ ޕާކިސްތާނު ބޯޑަރުގައި ދިވާލީ ހަދިޔާ ބަދިޔާ\nއިންޑިޔާއާއި ޕާކިސްތާނުގެ ބޯޑަރު ސަރަހައްދާ ގުޅުވައިގެން އަބަދުވެސް ދައްކަން ޖެހިފައި އޮންނަ ވާހަކައަކީ ދެގައުމުގެ އަސްކަރިއްޔާގެ މެދުގައި ބަޑީގެ ހަމަލާތައް ބަދަލު ކުރެވުނު ވާހަކައެވެ. ނުވަތަ ބޯޑަރު ސަރަހައްދުގައި ހަރަކާތްތެރިވާ ހަތިޔާރު އެޅި ޖަމާއަތަކުން ބޮމެއް ގޮއްވާލި ވާހަކައެވެ. އެކަމަކު މިފަހަރުގެ ވާހަކަ ތަފާތެވެ. އިންޑިޔާގެ އެންމެ ބޮޑު އީދު ކަމަށްވާ ދިވާލީގެ މުނާސަބަތުގައި އިންޑިޔާއާއި ޕާކިސްތާނުގެ ސިފައިން ވަނީ ދެގައުމު ބައްދަލުވާ ބޯޑަރުގައި ހަދިޔާ ބަދިޔާ ބަދަލުކޮށްފައެވެ.\nއިންޑިޔާގެ ބޯޑަރު ސެކިއުރިޓީ ފޯސް އިން ޕާކިސްތާނުގެ ސެކިއުރިޓީ ފޯސްއަށް ފޮނިކާތަކެތީގު ބާސްކެޓެއް ދީފައިވާއިރު، ޕާކިސްތާނުންވެސް ހަދިޔާއާއި ހެޔޮ އެދުންތައް އިންޑިޔާ ފޯސްއަށް ރައްދުކުރިއެވެ.\nހިތްހެޔޮ ކަމާއި އެކުވެރި ކަމުގެ މި ރަމްޒީ އަތް ޖޯޑު ކޮށްލުން ފެނިގެން ގޮސްފައި މިވަނީ މި ފަހަކަށް އައިސް އަނެއްކާވެސް ދެކައުމުގެ ގުޅުން ގޯސްވާން ފަށާފައިވާ ދުވަސް ވަރެއްގައެވެ. ހަމަލާ ބަދަލުކުރުން ހުއްޓާލުމުގެ އެއްބަސްވުމާ ހިލާފުވާ ކަމަށާއި ޓެރަރިޒަމަށް ވާގިވެރިވާ ކަމަށް އެއްގައުމު އަނެއްގައުމަށް ތުހުމަތު ކުރަމުންދާ ދުވަސް ވަރެއްގައެވެ. މިދިޔަ އޯގަސްޓުގައި ދެގައުމުގެ މެދުގައި ބާއްވަން އުޅުނު މަޝްވަރާތައް ވެސް ވަނީ މި ނުތަނަވަސްކަމާއިއެކު ފަހުވަގުތު ކެންސަލް ކޮށްފައެވެ.\nމިދިޔަ އަހަރު މުސްލިމުންގެ ދެ އީދުގައާއި ހިންދޫންގެ ދިވާލީގައި ވެސް އިންޑިޔާ ޕާކިސްތާނު ބޯޑަރުގެ ގޭޓުތައް ހުރީ ބަންދު ކޮށްފައެވެ. ސަލާން ގަލާން ކުރުމެއް ހަދިޔާ ބަދިޔާ ބަދަލުކުރުމެއް ނެތެވެ. އެހެން ކަމުން މި އަހަރުގެ ދިވާލީ މެޓާތަކުން މަސްރަހަށް ކޮންމެވެސް ވަރެއްގެ "ފޮނިކަމެއް" ގެނުވައިފި ކަމަށް އުންމީދު ކުރެވެއެވެ.\nމި ފަހުން ދެގައުމުން އެއްބަޔަކު އަނެއްބަޔަކަށް ހިތްހެޔޮކަން ދައްކައިދިން އަނެއް ކަމަކީ "ގީތާ" ގެ ހާދިސާއެވެ. ގީތާއަކީ މީގެ ދިހަ އަހަރު ކުރިން ޕާކިސްތާނުގެ ތެރެއަށް ގެއްލުނު އިންޑިޔާ ކުއްޖެކެވެ. އޭނާ އަކީ ވާހަކަ ނުދެއްކޭ އަދި އަޑު ނީވޭ ކުއްޖެއް ކަމަށްވާތީ، ސަލްމާން ހާނުގެ މަޝްހޫރު ހިންދީ ފިލްމު ބަޖްރަންގީ ބައިޖާން ގައި ދައްކުވައިދޭ ވާހަކައާއި އޭނާގެ ހަޔާތާ އެއްގޮތްކަމުން ގިނަ ބައެއްގެ ސަމާލުކަން ގީތާއަށް ލިބުނެވެ. އަދި އިންޑިޔާއާއި ޕާކިސްތާނުން އެއްބާރުލުން ދީގެން ގީތާ ވަނީ އޭނާގެ އާއިލާއާއި ހަވާލުކޮށްފައެވެ. އަދި ދެގައުމުގެ ވެރިން ވިދާޅުވެފައި ވަނީ ގީތާއަކީ ދެގައުމުގެ އެކުވެރިކަން ދައްކުވައިދޭ ރަމްޒެއް ކަމަށެވެ.\nކޮންމެއަކަސް، "ގީތާ ޑިޕްލޮމެސީ" ގައި ދެގައުމުން ދައްކުވައިދިން އެކުވެރި ކަމާއި، ދިވާލީ ގައި ދެގައުމުން ބަދަލު ކުރި ފޮނިކާތަކެތީގެ އަސަރުން ދެގަމުގެ ޒަމާންވީ ރުޅިވެރިކަން ފިނި ވެއްޖެ ނަމަ، އެއީ މި މުޅި ސަރަހައްދަށްވެސް ލިބޭނެ ހަމަޖެހުމެކެވެ.


ފައިނޭންސް އެންޑް އެކައުންޓް ޑިވިޜަން\nއަތޮޅު ތެރޭގައި ހިނގާ ސެންޓަރތަކާއި، ޓްރަސްޓް ފަންޑުގެ މެމޯ، ސިޓީ، ބަޖެޓްކޮންޓްރޯލް ފޯމް އަދި ބިލުތައް އެންޓްރީކުރުން.\nމިނިސްޓްރީގެ ދަށުން އަތޮޅު ތެރޭގައި ހިނގާ ސެންޓަރތަކާއި އަދި ޓްރަސްޓް ފަންޑުގެ ބިލުތަކަށް ފައިސާ ދެއްކުމަށް ޕޭމަންޓްވައުޗަރ ހަދައި ޕާރކުކުރުން.\nސެންޓަރތަކުންނާއި، އެހެނިހެން ފަރާތްތަކުން ފޮނުވާ މެމޯ، ސިޓީ، އަދި އެހެނިހެން ލިޔުންތަކަށް ޖަވާބުފޮނުވުން.\nމިނިސްޓްރީ އާއި މިނިސްޓްރީގެ ދަށުން ހިނގާ ސެންޓަރު ތަކުގެ އަހަރީ ރިޕޯޓް އާއި ފައިނޭންޝިއަލް ރިޕޯޓް ހެދުމުގައި ފުރިހަމަ އެއްބާރުލުން ދިނުން.\nމިނިސްޓްރީގެ ދަށުން އަތޮޅު ތެރޭގައި ހިނގާ ސެންޓަރތަކަށް ޚަރަދުކުރުމަށް ކުއަޓަރ ފައިސާ ފޮނުވުން.\nޓްރަސްޓް ފަންޑަށް ލިބޭ ފައިސާގެ ހިސާބުތައް ބެލެހެއްޓުމާއި، ލިބޭފައިސާގެ މަސްދުވަހުގެ ރިޕޯޓް ހެދުން.\nޓްރަސްޓް ފަންޑް ކޮމިޓީގެ ބައްދަލުވުންތަކުގެ އިދާރީ ކަންތައްތައް އަދި ޔައުމިއްޔާ ތައްޔާރުކުރުން.\nޓްރަސްޓް ފަންޑްގެ ޚަރަދު ރިޕޯޓް ތައްޔާރުކުރުން.\nޓްރަސްޓް ފަންޑުގެ ރިކޮންސިލިއޭޝަން އަހަރު ނިމުމުން ތައްޔާރުކޮށް ފިނޭންސް މިނިސްޓްރީއަށް ފޮނުވުން.\nޚާއްޞަ އެހީއަށް ބޭނުންވާ މީހުންގެ މަރުކަޒުގެ މުސާރައާއި، ޕޭމަންޓް ވައުޗަރތައް ޕާރކްކޮށް ސްކޭންކޮށް ޕޯސްޓް ކުރުމަށް ދިނުން.\nޓްރަސްޓް ފަންޑުގެ އަހަރީ ރިޕޯޓް ތައްޔާރުކުރުން.\nސާނަވީ ނުވަތަ އެ އާ އެއް ފެންވަރުގެ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައި ވުމާއެކު، އޭގެ އިތުރުން 'ސެކެންޑަރީ ސްކޫލް' ނުވަތަ 'ހަޔަރ ސެކެންޑަރީ ސްކޫލް' ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ21 އޮކްޓޫބަރު 2019 ވާ ހޯމަ ދުވަހުގެ 12:00 ގެ ކުރިން، މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް (ބިއްލޫރިޖެހިގެ، މަޖީދީމަގު) އަށެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\n11 ޞަފަރު 1441ހ\n10 އޮކްޓޫބަރު 2019މ\nސުންގަޑި: 21 އޮކްޓޫބަރު 2019 1330


Dhiraagu "Nowmv" application komehen ves phone ah alhan vaane\nދިރާގު "ނައު އެޕް" ކޮންމެހެންވެސް ފޯނަށް އަޅަންވާނެ\nދިރާގުން މުހިންމު މައުލޫމާތާއި ދިރިއުޅުމުގެ އެކި ކަންކަމާ ގުޅޭ ކޮންޓެންޓް ހިމެނޭ ގޮތަށް "ނައުއެމްވީ" ގެ ނަމުގައި ހާއްސަ މޮބައިލް އެޕްލިކޭޝަނެއް ތައާރަފުކޮށްފި އެވެ.\nދިރާގުން ބުނީ މި އެޕްލިކޭޝަން މެދުވެރިކޮށް ނަމާދު ވަގުތާއި މީރު ކާއެއްޗެހީގެ ރެސިޕީތަކާއި ދިރިއުޅުމުގެ އެކި ކަންކަމާބެހޭ ޚަބަރުތައް ލިބޭނެ ކަމަށެވެ. އަދި މުހިންމު ކަންކަމަށް ރިމައިންޑާ ސެޓް ކުރުން ފަދަ ކަންކަން ކޮށްލެވޭނެ ކަމަށެވެ.\nކޮވިޑް-19 ގެ ސަބަބުން މި ދުވަސްވަރަކީ ހުރިހާ ކަމެއްހެން ގޭގައި ތިބެގެން ޑިޖިޓަލް ވަސީލަތްތަށް މެދުވެރިކޮށް ކުރަން ޖެހިފައިވާ ދުވަސްވަރަކަށް ވާތީ ދިރާގުން ތައާރަފު ކުރި ދިރާގު "ނައުއެމްވީ" އެޕް މެދުވެރިކޮށް އެއް ތަނަކުން ފަސޭހަކަމާއެކު، މި ހުރިހާ ކަމެއް ކޮށްލެވޭނެއެވެ.\nމި އެޕް މިހާރު އެޕް ސްޓޯރ އަދި ގޫގުލް ޕްލޭ ސްޓޯރ އިން ހިލޭ ޑައުންލޯޑް ކުރެވޭނެއެވެ. މި އެޕް ބޭނުން ކުރުމަށް ކޮންމެހެން ދިރާގު ކަސްޓަމަރަކަށް ވާކަށް ނުޖެހޭނެ ކަމަށް ދިރާގުން ބުންޏެވެ.\nދިރާގުން ބުނީ މި އެޕްލިކޭޝަންގައި ރޯދަ މަހަށް ހާއްސަ ގިނަ ފީޗާތަކެއް ވެސް ހިމެނޭ ކަމަށެވެ. އެގޮތުން "ނައުއެމްވީ" އެޕް މެދުވެރިކޮށް ނަމާދު ވަގުތުގެ ނޮޓިފިކޭޝަން ސެޓްކޮށް، ރޯދަ ވީއްލަން ތައްޔާރުކުރާނެ އެއްޗެހީގެ ރެސިޕީ ހޯދައިލުމުގެ އިތުރަށް ރޯދަ ޓްރެކްކުރުން ފަދަ ޕީޗާތައް ހިމެނެ އެވެ.\n"ނައު" އެޕް މެދުވެރިކޮށް ދިރާގު ޕޭގެ ކަސްޓަމަރުންނަށް ފަސޭހަ ކަމާ އެކު ފިތުރު ޒަކާތް ދެއްކޭނެ ގޮތް ވެސް ދިރާގުން ވަނީ ހަމަޖައްސައިފަ އެވެ.\nނައުއެމްވީގެ ހާއްސަ ފީޗާތައް\n- މާލޭގެ އިތުރުން ހުރިހާ ރަށްރަށެއްގެ ނަމާދުގަޑިތައް އަންގައިދީ އަދި ކޮންމެ ނަމާދެއްގެ ފަސް މިނެޓް ކުރިން ހަނދާންކޮށްދޭނެ އެވެ. މީގެ އިތުރުން ނަމާދު ކުރެވޭ ވަރު ޓްރެކް ކުރެވޭނެ އެވެ.\n- ރޯދަ ހިފޭ ވަރު ޓްރެކް ކުރެވޭނެ އެވެ.\n- ދިރާގުން މީގެ ކުރިން ރޯދަ މަހާ ގުޅިގެން ގެނެސްދީފައިވާ "ދިވެހިންގެ ރަހަ" ޝޯގެ ވީޑިއޯތައް ހުންނާނެ އެވެ.\n- ޑެލިވަރީ ކޮށްދޭ ރެސްޓޯރަންޓްތަކުގެ މެނޫ އަދި ގުޅޭނެ ނަންބަރުތަކުގެ އިތުރުން ރެސްޓޯރެންޓްތަކާއި ކެފޭތައް ރޭޓްކޮށް ރިވިއުކުރެވޭނެ އެވެ.\n- ދިރާގު ޕޭ މެދުވެރިކޮށް ފިތުރު ޒަކާތް ދެއްކޭނެ އެވެ. ފަސޭހަކަމާ އެކު ސަދަގާތް ވެސް ކުރެވޭނެ އެވެ.\n- ފިޓްނަސް ވީޑިއޯ ކްލިޕްސް، "ދޯ"، "ޓޭސްޓްއެމްވީ"، "މޯލްޑިވްސް އިންސައިޑާ" ފަދަ މަޝްހޫރު އޮންލައިން މަޖައްލާތަކުގެ ބައެއް އާޓިކަލްތައް މިބައިގައި ހިމެނޭނެ އެވެ.\n- ޑޮނޭޓްކުރުމާއި މޫސުން އަދި ދަތުރުފަތުރާއި އިވެންޓްތަކާ ގުޅޭ މައުލޫމާތު ލިބޭނެ އެވެ.\nއެޕް އިތުރަށް ފުރިހަމަކޮށް ކަސްޓަމަރުން ބޭނުންވާ ފަދަ ފީޗާތައް ހިމެނުމުގެ މަސައްކަތް ދިރާގުން އަންނަނީ މިހާރު ވެސް ކުރަމުންނެވެ.


މަޤާމް :އެސިސްޓެންޓް އެންޖިނިއަރ\nމި މިނިސްޓްރީގެ ނަންބަރު (IUL)138-AS4/1/2017/180 (1 އޮގަސްޓު 2017) އިޢުލާނަށް ޝަރުތު ހަމަވާ އެއްވެސް ފަރާތަކުން ކުރިމަތިލާފައިނުވާތީ، މި މަޤާމަށް އަލުން އިޢުލާން ކުރަމެވެ.\nލޭންޑް އެންޑް ބިލްޑިންގ ޑިޕާޓްމަންޓް\nމިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރ (ހުރަވީ ބިލްޑިންގ / މާލެ)\n1. އިމާރާތްކުރުމުގެ ހުއްދައަށް އެދި ހުށަހަޅާ ކުރެހުން ޗެކްކުރުން.\n2. މާލެ ސިޓީގައި އިމާރާތްކުރެވޭ އުސްމިން ބެލުން.\n3. އިމާރާތްތަކާ ގުޅޭ މައްސަލަތަކުގައި، ސިވިލް އިންޖިނިއަރެއްގެ ހައިސިއްޔަތުން ބަލަންޖެހޭ ކަންތައްތައް ބެލުން.\n4. ކުރާ މަސައްކަތާ ގުޅޭގޮތުން ތައްޔާރުކުރަންޖެހޭ ލިޔެކިޔުންތަކާއި ރިޕޯޓްފަދަތަކެތި ތައްޔާރުކުރުން.\n5. އިމާރާތްކުރުމުގެ ހުއްދަދިނުމާބެހޭ މަސައްކަތް ބެލެހެއްޓުން.\n6. ޑިޕާޓްމަންޓުގެ މަސައްކަތް ފުރިހަމައަށް ކުރިއަށްގެންދިއުމަށް ބޭނުންވާ އެންމެހައި ކަންތައްތަކުގައި ބައިވެރިވެ، އެކަންކަމުގައި އެހީތެރިކަން ފޯރުކޮށްދިނުން.\n1. ސިވިލް އިންޖިނިއަރިންގ / ސްޓްރަކްޗަރ އިންޖިނިއަރިންގ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، ސިވިލް އިންޖިނިއަރިންގ / ސްޓްރަކްޗަރ އިންޖިނިއަރިންގ ދާއިރާއެއްގައި4އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން:\n2. ސިވިލް އިންޖިނިއަރިންގ / ސްޓްރަކްޗަރ އިންޖިނިއަރިންގ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލުކޮށްފައިވުމާއެކު، ސިވިލް އިންޖިނިއަރިންގ / ސްޓްރަކްޗަރ އިންޖިނިއަރިންގ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން:\n3. ސިވިލް އިންޖިނިއަރިންގ / ސްޓްރަކްޗަރ އިންޖިނިއަރިންގ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ގެ ސަނަދެއް ހާސިލުކޮށްފައިވުން:\n4. ސިވިލް އިންޖިނިއަރިންގ / ސްޓްރަކްޗަރ އިންޖިނިއަރިންގ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުމާއެކު، ބިލްޑިންގ ކޮންސްޓްރަކްޝަން / އާކިޓެކްޗަރ ދާއިރާއަކުން ލެވެލް5ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\n4. ޤާނޫނުތަކާއި ގަވާއިދުތަކަށް އަހުލުވެރިފައިވާ މިންވަރު.\n5. ވިސްނުންތޫނުކަމާއި ޕްރެޝަރގައި މަސައްކަތް ކުރުމުގެ ހުނަރު ހުރުން.\n6. ގިނަވަގުތު އޮފީހުގައި މަސައްކަތް ކުރެވޭނެ މީހެއްކަމުގައިވުން.\nވަޒީފާއަށް އެދޭ ފޯމު މިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރގެ ކައުންޓަރުން ލިބެން ހުންނާނެއެވެ. އަދި މި މިނިސްޓްރީގެ www.housing.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2017 ޑިސެންބަރު4ވާ ހޯމަ ދުވަހުގެ 12:00 ގެ ކުރިން، މިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރ (އަމީނީމަގު، މާފަންނު / މާލެ) ގެ ކައުންޓަރަށެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2017 ޑިސެންބަރު – 2018 ޖަނަވަރީ މަހުގެ ތާރީޚެއްގައި، މިނިސްޓްރީ އޮފް ހައުސިންގ އެންޑް އިންފްރާސްޓްރަކްޗަރ (އަމީނީމަގު، މާފަންނު / މާލެ) ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3004340 ނަންބަރު ފޯނަށް ނުވަތަ 3004193 ނަންބަރު ފޯނާއެވެ.\n2 ރަބީޢުލްއައްވަލް 1439\nސުންގަޑި: 04 ޑިސެންބަރު 2017 1200


Raajje aumuge 24 gadi iru kurin sihhee mauloomaathu dheyn jeheyne | Mihaaru\nކްރޫޒް ލައިނާއެއްގައި މިދިޔަ އަހަރު މާލެ ފޭބި ބައެއް ޓޫރިސްޓުން ފާލަން ދޮށުގައި: ދަތުރުވެރިން ރާއްޖެ އައުމުގެ 24 ގަޑިއިރު ކުރިން ހާއްސަ ފޯމެއް ފުރަންޖެހޭނެ ކަމަށް އިމިގްރޭޝަން އިން މިއަދު ބުނި -- ފޮޓޯ: ނިޝާން އަލީ/މިހާރު\nރާއްޖެ އައުމުގެ 24 ގަޑިއިރު ކުރިން ދަތުރުވެރިންގެ މައުލޫމާތު ދޭންޖެހޭނެ\n15 ޖުލައި 2020 - 12:55 1 comment\nކޮވިޑް-19 އިން ރައްކާތެރިވުމަށްޓަކައި މިދިޔަ މާޗު މަހު ރާއްޖޭގެ ބޯޑަރު ބަންދުކުރުމަށް ފަހު މިއަދު އަލުން ހުޅުވާފައި ވާއިރު ރާއްޖެ އަންނަ އެންމެން ވެސް 24 ގަޑިއިރު ކުރިން އެ މީހެއްގެ މައުލޫމާތު އޮންލައިންކޮށް އިމިގްރޭޝަނަށް ފޮނުވަން ޖެހޭނެ ކަމަށް ބުނެފި އެވެ.\nއެ އިދާރާ އިން މިއަދު ކުރި އިއުލާނެއްގައި ބުނެފައި ވަނީ، ރާއްޖެ އަންނަ މީހުންނާއި ފުރާ މީހުން ވެސް ދަތުރުގެ 24 ގަޑިއިރު ކުރިން "ޓްރެވަލާސް ހެލްތު ޑިކްލަރޭޝަން" ފޯމް ފުރިހަމަކޮށް އޮންލައިންކޮށް ހުށަހަޅަން ޖެހޭނެ ކަމަށެވެ. ބޭރު މީހުންގެ އިތުރުން ދިވެހިން ވެސް މި ފޯމު ފުރަން ޖެހޭނެ ކަމަށާއި މި ފޯމު އެކަމަށް ހާއްސަ ޕޯޓަލް "އިމުގާ" އަދި އިމިގްރޭޝަނުގެ ވެބްސައިޓުން ލިބޭނެ ކަމަށް އެ އިއުލާނުގައިވެ އެވެ.\nIntroducing electronic Traveller Health Declaration.\nDhivehi: https://t.co/Ko3sDLTswr#Imuga pic.twitter.com/0WbiFIVMZo\nމޯލްޑިވްސް އިމިގްރޭޝަން އިން މިއަދު ކުރި ޓްވީޓެއް\nބޭރު ގައުމުތަކުން ރާއްޖެ އަށް އަނބުރާ އަންނަ ދިވެހިންނާއި ޓޫރިސްޓުންނާއި ވޯކް ޕާމިޓާއި އެހެނިހެން ވިސާތަކުގައި އަންނަ މީހުން ވެސް މި ފޯމު ފުރަން ޖެހޭނެ އެވެ.\nކޮވިޑް-19 އިން ރައްކާތެރިވާން އެޅި ފިޔަވަޅުތަކުގައި އިމިގްރޭޝަނުން ވަނީ ވަރަށް ގިނަ ހިދުމަތްތައް އޮންލައިން ދޭން ފަށައިފަ އެވެ.\nއިތުރު ލިޔުންތައް ސިއްހަތު ބޯޑާ ކޮންޓްރޯލް ސިސްޓަމް ޓޫރިސްޓުން މޯލްޑިވްސް އިމިގްރޭޝަން


BREAKING NEWS: 12 Menbarun Ge Gondi Gehlihjje - Vaguthu\n12 މެންބަރުންގެ ގޮނޑި ގެއްލިއްޖެ\nމަޖިލީހުގެ ތެރޭގައި ބައެއް މެމްބަރުން ހަރަކާތްތެރިވަނީ - ވަގުތު އިމޭޖެސް: އިބްރާހިމް ޝާބިލް\nސުވާލު އުފެއްދިފައިވާ ރައްޔިތުން މަޖިލީހުގެ 12 މެންބަރުންގެ ގޮނޑި ގެއްލިއްޖެ ކަމަށް ސުޕްރީމް ކޯޓުން ކަަނޑައަޅައިފިއެވެ.\nސުޕްރީމް ކޯޓުން މިގޮތައް ކަނޑައެޅީ މެންބަރުން ޕާޓީ ބަދަލު ކުރުމުން ގޮނޑި ގެއްލޭ ގޮތައް މަޖިލީހުން ފާސްކުރި ޤާނޫނު ބާތިލް ކުރަން ނުޖެހޭނެ ކަމަށް ނިންމާ ދެންމެ ކުރެއްވި ޙުކުމުގައެވެ.\n"13 ޖުލައި 2017 ވަނަ ދުވަހުގެ ފަހުން އިލެކްޝަން ކޮމިޝަނުން މެންބަރެއްގެ ގޮނޑި ގެއްލިއްޖެ ކަން މަޖިލީހަށް އަންގާފައިވާ ހުރިހާ މެންބަރުންގެ ގޮނޑި ގެއްލޭނެ." ސުޕްރީމް ކޯޓުގެ ޙުކުމުގައި ވެއެވެ.\nސުޕްރީމް ކޯޓުގެ ހުކުމުގައި ވިދާޅުވީ އިލެކްޝަންސް ކޮމިޝަންގެ މެންބަރުން ގޮނޑި ގެއްލިއްޖެ ކަމަށް ރައްޔިތުންގެ މަޖިލިހުން އަންގާ ހިސާބުން މެންބަރުންގެ ގޮނޑި ގެއްލޭ ކަމަށް ކަނޑައެޅުނު ނަމަވެސް އެކަމާއި މެދު ހިލާފެއް އުފެދިއްޖެނަމަ ސުޕްރީމް ކޯޓަށް ހުށައެޅުމަށް އަދި އެމައްސަލަ ސުޕްރީމް ކޯޓުން ބެލުމަށް އެއްވެސް ހުރަހެއް ނެތް ކަމަށެވެ.\nއޭޕްރީލް 24, 2018 15:54\nއޭޕްރީލް 24, 2018 15:55\nއޭޕްރީލް 24, 2018 15:56\nއިރު ފެންނަ ގޮތަށް ، ތިޔަކަން ތިހެން ދާނެކަން މާކުރިންވެސް އެގޭ....\nއަޙުމަދު ޙަސަން ޢަފީފު\nއޭޕްރީލް 25, 2018 11:39\nތިޔައީ ދޮގެއް. ހުކުމް ކުރި ވަގުތާ ހަމަޔަށް ވެސް ޢަލީ ހުސޭނު ބުނަމުން ގެންދިޔައީ ތިމަންނަމެން ކޮޅަށޭ ކާމިޔާބުވާނީ. އެހެންވެ އިއްޔެރޭ ކަލޭމެން ފޮނި ކެނޑީ ރޯދަމަހު ރޯަދަހިފާނީ ރައީސް ޔާމީންގެ ވެރިކަން ވައްޓާލާފަޔޭ. އަޅެ ޢިބްރަތެއް ލިބެންވެއްޖެއްނު. ކިތަންމެ ތަދުބީރެއް ކުރިޔަސް އެޔަށްވުރެ ބާރުގަދައީ ތަޤްދީރުކަން. ތެޅުނު ތެޅުނުހެން ހުޅުނބުދާނީ. ކަލޭމެންނަށް ލިބުނު ފްައިސާގަނޑާއެކު މި ރާއްޖެ ދޫކޮށް ގޮސްބަލަ! މިތަން ސީރިޔާއަށް ހަދަން ނޫޅޭބަލަ! ޕްލީސް!\nއޭޕްރީލް 24, 2018 16:04\nއޭޕްރީލް 24, 2018 16:31\nއަކުން ބަކުން.... އުނ ހޫން.... ޗަހެނެއް ނޫން\nބަކުން އަކުން.... އަނހާ.... މިހިރަ އުޅޭ ސޮރެއް އުތަ....\nއަ ބަ ކުން..... އާ....މިހާރު ތިއޮތީ ހެޔޮކޮށް....\nއޭޕްރީލް 24, 2018 16:37\nއޭޕްރީލް 24, 2018 16:41\nއަވަހަށް ރަށަށްގޮސް މަންމަކައިރީގަ ބުނޭ މިއައީ މަޖިލީސްމެމްބަރުކަން ކޮށްކޮށްވަރުބަލިވެގެންނޭ އަވަހަށް ސައިދޭށޭ ،، އެމަންމަ ބުނާނެ މަގޭދަރިފުޅު ހާދަ ބިޒީއޭ އެސޮރޭ އެތާކުރާހާ މަސައްކަތެއް ކުރަނީ އަވަހަށް އުޅޭށޭ ސައިބޯންވ......\nއޭޕްރީލް 24, 2018 16:58\nކޮބާ އިދިކޮޅޭމެންނަށް މިހާރު ހުންނާނީ ރާކަނި މަސްކެވިފއި....\nއޭޕްރީލް 24, 2018 22:31\nކަލޭ އަމަޔައްވެސް ހުންނާނީ ރާކަނި މަސްކެވިފަ މިހިރަ ބަޅާ ސާފް ދޯ!!!!\nއޭޕްރީލް 25, 2018 11:42\nސާފު ނުވެގެން އުޅޭނީ ކަލޭމެންނޭ. ޔަހޫދީންގެ އަވާގައި ޖެހިގެން އިންޑިޔާގެ ރިޝްވަތު ހިފައިގެން މި ރާއްޖެ ތަރައްޤީ ވިޔަ ނުދޭން ތިޔަކުރާ މަސައްކަތް ވަރަށް ސާފު. އެކަމަކު ހިތްވަރުގަދަ ޙިކްމަތްތެރި ކުޅަދާނަ ރައީސެއްގެ މިންނަތް މަސައްކަތުން އަދި ޤައުމު ސަލާމަތުން އޮތީނު؟ މިކަންކަން މަނެންނަށް ވަރަށް ސާފޭ.\nއޭޕްރީލް 24, 2018 16:59\nއަދިވެސް ތަމެން އަހާނަންތޭ ތަމެންގެ 12 އެތީގެ ގޮނޑި ނުގެއްލޭތޭ އަހާނަންތޭ. ނޫން ނާހާނަމޭ. އެހެންތޭ. އަހާނަންތޭ ނޫން ނާހާނަމޭ. އެހެންތޭ. އަހާނަންތޭ ނޫން ނާހާނަމޭ. އެހެންތޭ. އަހާނަންތޭ ނޫން ނާހާނަމޭ. އެހެންތޭ. އަހާނަންތޭ ނޫން ނާހާނަމޭ. އެހެންތޭ. އަހާނަންތޭ ނޫން ނާހާނަމޭ. އެހެންތޭ. އަހާނަންތޭ ނޫން ނާހާނަމޭ. އެހެންތޭ. ގެޓް ދަ ޕޮއިންޓް. ގުޑް ގުޑް.\nއޭޕްރީލް 24, 2018 17:07\nދެން ނޭވަޔަކު ދެކޮޅު ނޫސްވެރިންގެ ބައްދަލުވުން ބާއްވާފައި ރ ޓީވީއަށް އަރައި ތަންމިނަށް އަނގަ ފުޅާކޮށްގެން ތިބޭ!\nއޭޕްރީލް 24, 2018 17:52\nއޭޕްރީލް 24, 2018 18:33\nއޭޕްރީލް 24, 2018 19:11\nއޭޕްރީލް 24, 2018 21:32\nރިޝްވަތު ހިފައި ކާ މީހުނަށް މާތްﷲގެ ލަޢުނަތް ހުއްޓެވެ. އެބައިމީހުނަށް ވަގުތީގޮތުން މަންފާއެއް ލިބުނަސް އެސާހިތަކު އެ ފިލައި ހިނގާދާނެއެވެ. ރިޝްވަތު ހުށައެޅިމީހުނަޢި ރިޝްވަތު ދިންމީހުނާއި ރިޝްވަތު ހިފިމީހުންނީ އެއްބަޔަކު އަނެއްބަޔަކަށް ތިބި ބޮޑަތި ޢަދާވާތްތެރިންގެ ގޮތުގައި ފަހުން ފެނިގެން ދިޔުން އެއީ ދުނިޔެ ދައްކާ ޙަޤީޤަތެވެ. ޢިބްރަތް ޙާޞިލްކުރައްވާ!\nއޭޕްރީލް 24, 2018 22:10\nމީ މަސްމާރު ކޭޓު ތަ މިމީހުން ލަދެއްވެސް ނުގަނެ އޭ ދޯ!!!\nއޭޕްރީލް 24, 2018 22:19\nކޮބާކުރީގެ ހުކުމް ތައް؟\nއޭޕްރީލް 25, 2018 08:47\nއޭޕްރީލް 25, 2018 09:56\nބޮޑު މުސާރަ ގެއްލުނީ. ކަޑަވާނެ


ފުރަމޭގެ މަސައްކަތް ބެލުމަށް ކުރެވޭ ޓެސްޓްތައް - ވިކިޕީޑިއާ\nފުރަމޭގެ މަސައްކަތް ބެލުމަށް ކުރެވޭ ޓެސްޓްތައް\n1 ފުރަމޭގެ އެންޒައިމްތަކުގެ މިންވަރު ބެލުމަށް ބަރޯސާވާ ޓެސްޓްތައް\n2 ޕްލާޒްމާ ޕްރޮޓީންގެ މިންވަރު ބެލުމަށް ބަރޯސާވާ ޓެސްޓްތައް\n3 ފުރަމޭއިން އުފައްދާ ބައިލް ޕިގްމެންޓް ތަކަށް ބަރޯސާވާ ޓެސްޓްތައް\n4 ކާބޯހައިޑްރޭޓް މެޓަބޮލިޒަމްގެ މަސައްކަތަށް ބަރޯސާވާ ޓެސްޓްތައް\n5 ފެޓް މެޓަބޮލިޒަމްގެ މަސައްކަތަށް ބަރޯސާވާ ޓެސްޓްތައް\n6 ވިހަ ސާފުކުރުމުގެ މަސައްކަތަށް ބަރޯސާވާ ޓެސްޓްތައް\nފުރަމޭގެ އެންޒައިމްތަކުގެ މިންވަރު ބެލުމަށް ބަރޯސާވާ ޓެސްޓްތައް[އުނިއިތުރު ގެންނަވާ]\nލޭގައި ޓްރާންސް އަމައިނޭސް ނުވަތަ (އިނގިރޭސި ބަހުން: Transaminase) ތަކުގެ މިންވަރު ހުރިނެތްގޮތް ބެލުން: އަސްޕަރްޓޭޓް ޓްރާންސްއަމައިނޭސް ނުވަތަ (އިނގިރޭސި ބަހުން: Aspartate transaminase) ލޭގައި ހުންނަނީ ކޮންމެ ލިޓަރެއްގައި 40-8 ޔުނިޓާއި ދެމެދުގެ މިންވަރަކަށެވެ. އަލަނީން ޓްރާންސްއަމައިނޭސްނުވަތަ (އިނގިރޭސި ބަހުން: Alanine transaminase) ލޭގައި ހުންނަނީ ކޮންމެ ލިޓަރެއްގައި 30-5 ޔުނިޓާއި ދެމެދުގެ މިންވަރެކެވެ.\nބަޔާން ކުރެވުނު ދެވައްތަރުގެ އެންޒައިމް ފުރަމޭ، ހިތް ، އަދި ކަށި މަސް ގައި ހުރެއެވެ. އެހެން ކަމުން މިބުނި ޓިޝޫތަކަށް ގެއްލުން ލިބުމުން ނުވަތަ އެޓިޝޫތަކުގެ ބަލިތަކުގެ ސަބަބުން މިއެންޒައިމްތަކުގެ މިންވަރު ލޭގައި އިތުރުވެގެން ދެއެވެ. މިސާލަކަށް މަޔޯކާޑިއަލް އިންފާރކްޝަން އަދި ފުރަމޭ ދުޅަވުން ފަދަ ބަލިތަކުގައި ލޭގައި މިއެންޒައިމްތަކުގެ މިންވަރު އިތުރުވެގެން ދެއެވެ.\nލޭގައި އަލްކަލައިން ފޮސްފަޓޭސް ނުވަތަ (އިނގިރޭސި ބަހުން: Alkaline phosphatse) ގެ މިންވަރު ހުރިނެތްގޮތް ބެލުން: އަލްކަލައިން ފޮސްފަޓޭސް ލޭގައި ހުންނަނީ ކޮންމެ ލިޓަރެއްގައި 39-13 ޔުނިޓާއި ދެމެދުގެ މިންވަރަކަށެވެ.\nބަޔާން ކުރެވުނު އެންޒައިމް ފުރަމޭ، ކަށި، ކުޑަ ގޮހޮރު، އަދި މާބަނޑުން ފައިބާ މަސް ގައި ހުރެއެވެ. ފުރަމޭގެ ބަލިތަކާއި ގުޅިގެން ލޭގައި އަލްކަލައިން ފޮސްފަޓޭސް ގެ މިންވަރު އިތުރުވެގެން ދެއެވެ.\nލޭގައި ގާމާ ގުލޫޓަމައިލް ޓްރާންސްޕެޕްޓައިޑޭސްނުވަތަ (އިނގިރޭސި ބަހުން: Gamma glutamyl transpeptidase) ގެ މިންވަރު ހުރިނެތްގޮތް ބެލުން: ގާމާ ގުލޫޓަމައިލް ޓްރާންސްޕެޕްޓައިޑޭސް ލޭގައި ހުންނަނީ ކޮންމެ ލިޓަރެއްގައި 50-10 ޔުނިޓާއި ދެމެދުގެ މިންވަރަކަށެވެ.\nމިއެންޒައިމްގެ މިންވަރު ލޭގައި ފުރަމޭގެ ބައެއް ބަލިތަކާއި ގުޅިގެން އިތުރުވެގެން ދެއެވެ. ޚާއްޞަކޮށް ބަނގުރާ ބުއިމުން ކުރިމަތިވާ ފުރަމޭގެ ބަލިތަކުގައި މިއެންޒައިމްގެ މިންވަރު ލޭގައި އިތުރުވެގެންދާކަން ފާހަގަ ކުރެވެއެވެ.\nޕްލާޒްމާ ޕްރޮޓީންގެ މިންވަރު ބެލުމަށް ބަރޯސާވާ ޓެސްޓްތައް[އުނިއިތުރު ގެންނަވާ]\nލޭގައި އަލްބިޔޫމިން ނުވަތަ (އިނގިރޭސި ބަހުން: Albumin) ގެ މިންވަރު ހުރިނެތްގޮތް ބެލުން: އަލްބިޔޫމިން އުފައްދަނީ ހަމައެކަނި ފުރަމޭ އިންނެވެ. ލޭގައި ކޮންމެ ޑެސިލިޓަރެއްގައި 5-3.5 ގްރާމްގެ އަލްބިޔޫމިން ހުރެއެވެ. އެވްރެޖް ގޮތެއްގައި މިއަދަދު އުޅެނީ 4.2 ގްރާމްގައެވެ.\nއަލްބިޔޫމިން / ގްލޯބިޔުލިން ގެ ނިސްބަތް ބެލުން: މިނިސްބަތް އާންމުކޮށް ހުންނަނީ 2:1 ގައެވެ.\nލޭގައި ޕްރޯތްރޮމްބިން ނުވަތަ (އިނގިރޭސި ބަހުން: Prothrombin) ހުރި މިންވަރު ބެލުމާއި، ޕްރޯތްރޮމްބިން ވަގުތު ނުވަތަ (އިނގިރޭސި ބަހުން: Prothrombin time) ބެލުން: ލޭގައި ޕްރޯތްރޮމްބިން ހުންނަނީ ކޮންމެ ޑެސިލިޓަރެއްގައި 15-10 މިލިގްރާމާއި ދެމެދުގެ މިންވަރަކަށެވެ. ޕްރޯތްރޮމްބިން ވަގުތު އާންމު ގޮތެއްގައި ހުންނަނީ 14-12 ސިކުންތާއި ދެމެދުގައެވެ. ޕްރޯތްރޮމްބިން ވަގުތު ފުރަމޭގެ ބަލިތަކުގައި ދިގުވެގެން ދެއެވެ. އަދި ލޭގައި ޕްރޯތްރޮމްބިން ހުންނަ މިންވަރު ފުރަމޭގެ ބަލިތަކުގައި ދަށްވެގެން ދެއެވެ.\nޕްލާޒްމާ ޕްރޮޓީންގެ އާންމު ގޮތެއްގައި ހުންނަ މިންވަރުތައް\nޖުމްލަ ޕްލާޒްމާ ޕްރޮޓީން: ކޮންމެ ޑެސިލިޓަރެއްގައި 8.5-6.5 ގްރާމް\nއަލްބިޔޫމިން: ކޮންމެ ޑެސިލިޓަރެއްގައި 5-3.5 ގްރާމް\nގްލޯބިޔުލިން: ކޮންމެ ޑެސިލިޓަރެއްގައި 3-2 ގްރާމް\nއަލްބިޔޫމިން / ގްލޯބިޔުލިން ގެ ނިސްބަތް: 2:1\nފުރަމޭގެ ދާއިމީ ނުވަތަ ކްރޯނިކް ބަލިތަކުގައި މިސާލަކަށް ފުރަމޭ ހަލާކުވުން ފަދަ ބަލިތަކުގައި އަލްބިޔޫމިން ގެ މިންވަރު ދަށްވެއެވެ. ގްލޯބިޔުލިން ތަކުގެ މިންވަރު މަތިވެއެވެ. އަދި ޖުމްލަ ޕްލާޒްމާ ޕްރޮޓީންގެ މިންވަރަށް ބަދަލެއް ނާދެއެވެ. އަލްބިޔޫމިން / ގްލޯބިޔުލިން ނިސްބަތް ބައެއް ފަހަރު ދަށްވެ، ބައެއް ފަހަރު މަތިވުމަކީ ވެސް ވެދާނެ ގޮތެކެވެ.\nފުރަމޭގެ ވަގުތީ ނުވަތަ އެކިއުޓް ބަލިތަކުގައި މިސާލަކަށް ފުރަމޭ ދުޅަވުން ފަދަ ބަލިތަކުގައި ގްލޯބިޔުލިން ތަކުގެ މިންވަރު އިތުރުވެގެން ދެއެވެ. އަދި އަލްބިޔޫމިންގެ މިންވަރަށް ބަދަލެއް ނާދެއެވެ.\nލޭގައި އެމޯނިޔާ ހުރި މިންވަރު ބެލުން: ފުރަމޭ ފޭލްވުން ފަދަ ބަލިތަކުގައި އެމޯނިޔާގެ މިންވަރު ލޭގައި އިތުރުވެ މަތިވެގެންދެއެވެ.\nފުރަމޭއިން އުފައްދާ ބައިލް ޕިގްމެންޓް ތަކަށް ބަރޯސާވާ ޓެސްޓްތައް[އުނިއިތުރު ގެންނަވާ]\nއާންމު ގޮތެއްގައި ލޭގައި ބިލިރޫބިންނުވަތަ (އިނގިރޭސި ބަހުން: Bilirubin) ހުންނަނީ ކޮންމެ ޑެސިލިޓަރެއްގައި 1-05 މިލިގްރާމާއި ދެމެދުގެ މިންވަރެއްގައެވެ. ލޭގައި ބިލިރޫބިން މަތިވުން ކުރިމަތިވާ ހުރިހާ ބަލިތަކާއި ރީނދޫވުން ފަދަ ބަލިތަކުގައި މިމިންވަރު އިތުރުވެގެން ދެއެވެ.\nކުޑަކަމުދާ ތަކެތީގެ ބިލިރޫބިން\nއާންމު ގޮތެއްގައި ކުޑަކަމުދާ ތަކެތި ގައި ބިލިރޫބިން އެއް ނުހުންނާނެއެވެ. ނަމަވެސް ރީނދޫވުމުގެ ބައެއް ވައްތަރުތަކުގައި ކުޑަކަމުދާ ތަކެތި ގައި ބިލިރޫބިން ހުންނާނެއެވެ.\nކުޑަކަމުދާ ތަކެތީގައި ޔޫރޯބިލިނޯޖަން\nދުވާލަކު 2.5-05 މިލިގްރާމްގެ ޔޫރޯބިލިނޯޖަންނުވަތަ (އިނގިރޭސި ބަހުން: Urobilinogen) ކުޑަކަމުދާ ތަކެތި އާއެކު ބޭރުވެގެން ދެއެވެ. މިމިންވަރު ރީނދޫވުން ގެ ބައެއް ވައްތަރުތަކުގައި މަތިވެފައި އަނެއްބައި ވައްތަރުގައި ދަށްވެގެން ދެއެވެ.\nބޮޑުކަމުދާ ތަކެތީގައި ސްޓާކޯބިލިނޯޖަން\nދުވާލަކު 250-50 މިލިގްރާމްގެ ސްޓާކޯބިލިނޯޖަން ނުވަތަ (އިނގިރޭސި ބަހުން: stercobilinogen) ބޮޑުކަމުދާ ތަކެތި އާއެކު ބޭރުވެގެން ދެއެވެ. މިމިންވަރު ރީނދޫވުން ގެ ބައެއް ވައްތަރުތަކުގައި މަތިވެފައި އަނެއްބައި ވައްތަރުގައި ދަށްވެގެން ދެއެވެ.\nކާބޯހައިޑްރޭޓް މެޓަބޮލިޒަމްގެ މަސައްކަތަށް ބަރޯސާވާ ޓެސްޓްތައް[އުނިއިތުރު ގެންނަވާ]\nގުލްކޯޒް ޓޯލަރެންސް ޓެސްޓް: ނުވަތަ (އިނގިރޭސި ބަހުން: Glucose tolerance test)\nގަލަކްޓޯސް ޓޯލަރެންސް ޓެސްޓް: ނުވަތަ (އިނގިރޭސި ބަހުން: Galactose tolerance test)\nފެޓް މެޓަބޮލިޒަމްގެ މަސައްކަތަށް ބަރޯސާވާ ޓެސްޓްތައް[އުނިއިތުރު ގެންނަވާ]\nލޭގެ ކޮންމެ ޑެސިލިޓަރެއްގައި 200-150 މިލިގްރާމްގެ ކޮލެސްޓިރޯލްނުވަތަ (އިނގިރޭސި ބަހުން: cholesterol) އެކުލެވިގެން ވެއެވެ. ރީނދޫވުމުގެ ބައެއް ވައްތަރުގައި ކޮލެސްޓިރޯލް ލޭގައި އިތުރުވެގެން ދެއެވެ. ފުރަމޭ ފޭލްވުން ފަދަ ބަލީގައި ކޮލެސްޓިރޯލްގެ މިންވަރު ހުންނަނީ އާދައިގެ މިންވަރަކަށެވެ.\nވިހަ ސާފުކުރުމުގެ މަސައްކަތަށް ބަރޯސާވާ ޓެސްޓްތައް[އުނިއިތުރު ގެންނަވާ]\nބްރޯމްސަލްފަލީން ނުވަތަ (އިނގިރޭސި ބަހުން: Bromsulphalein) ޓެސްޓް: މިޓެސްޓް ހެދުމަށް ބްރޯމްސަލްފަލީން ޑައި ހަށިގަނޑުގެ ބަރުދަނުގެ ކޮންމެ ކިލޯއަކަށް5މިލިގްރާމްގެ ނިސްބަތުން އިންޖެކްޝަން ޖަހައިގެން ލޭގެ ތެރެއަށް ފޮނުވާނީއެވެ. އާންމު ގޮތެއްގައި މި މާއްދާގެ 90 އިންސައްތަ 45 މިނިޓްގެ ތެރޭގައި ލެއިން ސާފުކޮށްލާނެއެވެ. ނަމަވެސް ފުރަމޭގެ ބަލިތަކުގައި ލެއިން ސާފުވާ މިންވަރު މަދުވެގެން ދެއެވެ. ނަތީޖާއެއްގެ ގޮތުން އެޑައި ލޭގައި ޖަމާވާނެއެވެ.\nހައިޕޯޔުރިކް އެސިޑް ނުވަތަ (އިނގިރޭސި ބަހުން: Hippouric acid) ބޭރުވާ މިންވަރު ބަލާ ޓެސްޓް: މިޓެސްޓް ހެދުމަށް ސޯޑިއަމް ބެންޒައޭޓް ނުވަތަ (އިނގިރޭސި ބަހުން: Na benzoate)ގެ ޓެސްޓް ޑޯޒެއް ދޭނީއެވެ. އެއަށްފަހު ކުޑަކަމުދާ ތަކެތީގައި ހައިޕޯޔުރިކް އެސިޑް ހުރި މިންވަރު އެއް ގަޑިއިރު ފަހުން ބަލާނީއެވެ. އާންމުގޮތެއްގައި ވަރަށް ބޮޑަށް މިމާއްދާގެ މިންވަރު ކުޑަކަމުދާ ތަކެތި ގެ ޒަރީޢާއިން ބޭރުވެއެވެ. ނަމަވެސް ފުރަމޭގެ ބަލިތަކުގައި މިމާއްދާ ބޭރުވަނީ ވަރަށް ކުޑަކޮށެވެ.\nއިންޑޯސިޔަނިން ގްރީން ޓެސްޓް:\n14ސީ- އަމީނޯޕައިރިން ބްރޭތް ޓެސްޓް:\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ9ޖެނުއަރީ 2008، 00:59 ގައެވެ.


🚨#BREAKING | Kuda anhen kujjakah School gai jinsee gona kuri kamah thuhumath kurevey meehaa hayyaru koffi.\nކުޑަ އަންހެން ކުއްޖަކަށް ސްކޫލުގައި ޖިންސީ ގޯނާ ކުރިކަމަށް ތުހުމަތު ކުރެވޭ މީހާ ހައްޔަރު ކޮށްފި\nކުޑަކުއްޖަކަށް ޖިންސީ ގޯނާކުރި ކަމުގެ ތުހުމަތުގައި ހޯދަމުންތާދާ5މަސް ވީ މީހާ ހައްޔަރުކޮށްފި\n6 ކުދިންނަށް ޖިންސީގޯނާ ކުރިކަމުގެ ތުހުމަތު ކުރެވޭ މީހާ ޝަރީއަތް ނިމެންދެން ބަންދަށް\nކުޑަކުއްޖަކަށް ޖިންސީ ގޯނާކުރި މީހަކު ހޯދަމުންތާދާ5މަސް\nކުޑަ އަންހެން ކުއްޖަކަށް ސްކޫލުގައި ޖިންސީ ގޯނާ ކުރިކަމަށް ތުހުމަތު ކުރެވޭ މީހާ ހައްޔަރު ކޮށްފިއެވެ. މައުލޫމާތު ލިބިފައިވާ ގޮތުގައި މިމައްސަލާގައި ހައްޔަރު ކޮށްފައިވަނި އުމުރުން 63 އަހަރުގެ އަންހެނެކެވެ.\nކޯޓު އަމުރެއްގެ ދަށުން މި އަންހެންމީހާ މިރޭ ފުލުހުން ހައްޔަރު ކޮށްފައިވާއިރު، މިމައްސަލަ އެކަށީގެންވާ ގޮތެއްގައި ކުރިޔަށް ނުދާތީ، ދައުލަތުގެ މުވައްސަސާތަކަށް ވަނީ ގިނަ ބައެއްގެ ފާޑުކިޔުންތައްވެސް އަމާޒި ވެފައެވެ.\nއަދި، ގަލޮޅު މަދްރަސާގައި 4އަހަރުގެ ކުއްޖަކަށް ޖިންސީ ގޯނާކުރި މައްސަލައިގެ ފުރިހަމަ ތަޙްޤީޤެއް ހިންގާ، އެކަމުގައި އިހުމާލުވި ފަރާތްތަކަށް ފިޔަވަޅުއަޅުމަށް ގޮވާލައި މަޖިލީހަށް ކުއްލި މައްސަލައެއްވެސް ވަނީ ހުށަހަޅުއްވާފައެވެ.\nއަދި މިމައްސަ ކުއްލި މައްސަލައެއްގެ ގުގައި މަޖިލީހަށް ހުށަހަޅުއްވާފައިވާއިރު، ދަރިވަރަކަށް ޖިންސީ ގޯނާ ކުރި މައްސަލައިގައި ގަލޮޅު މަދަރުސާގެ މަސައްކަތު މީހުންގެ ގޮތުގައި މަސައްކަތް ކުރާ އެންމެން މިމަހުގެ 29ވަނަ ދުވަހު އެޑިއުކޭޝަން މިނިސްޓްރީން ވަނީ ސަސްޕެންޑް ކޮށްފައެވެ.\nމި މައްސަލައާއި ގުޅިގެން ސްކޫލުން ބުނެފައިވަނީ، މީގެ ފަހުން ފާހާނާ ކުރުމަށްފަހު އެހީތެރިކަން ބޭނުންވާ ދަރިވަރަކު ވާނަމަ އެހީތެރިކަން ފޯރުކޮށް ދިނުމަށް ބެލެނިވެރިޔާއަށް އެންގޭނެ ކަމަށެވެ. އަދި ސްކޫލުގައި 18 ސީސީޓީވީ ކެމެރާއެއް ހަރުކުރާނެ ކަމަށްވެސް އެ ސްކޫލުން ބުނެފައި ވެއެވެ.\nއެޑިއުކޭޝަން މިނިސްޓްރީގެ ޕީއެސް އަހުމަދު އަލީ ބައެއް މީޑިއާތަކަށް މައުލޫމާތު ދެމުން ވިދާޅުވެފައިވަނީ މުވައްޒަފުން ސަސްޕެންޑް ކޮށްފައިވަނީ އިދާރީ ގޮތުން އެޅި ފިޔަވަޅެއްގެ ގޮތުން މައްސަލަ ބަލައި ނިމެންދެން ކަމަށެވެ. އެކަމުގެ ތުހުމަތަށް ދެ މުވައްޒަފަކާއި ސުވާލު ކުރެވެމުންދާ ކަމަށް އޭރު އޭނާ ވިދާޅުވެފައި ވެއެވެ.\nޖިންސީ އަނިޔާގެ ޝިކާރައަކަށްވި ކުއްޖާގެ އާއިލާއިން ބުނެފައިވާ ގޮތުން ކުއްޖާއަށް ޖިންސީ ގޯނާކުރި ވާހަކަތައް އޮއްބާލަން ސްކޫލުން މަސައްކަތް ކޮށްފައިވެއެވެ. މިމައްސަލާގައި ކުއްޖާގެ ބަޔާން މީގެކުރިން ފުލުހުން ވަނީ ނަގާފައެެވެ. ޖިންސީ ގޯނާގެ ސަބަބުން ކުއްޖާ އަށް ޖިސްމާނީ އަނިޔާތަކެއް ލިބި އޭޑީކޭ ހޮސްޕިޓަލްގައި ފަރުވާ ދީފައިވާ ކަމަށްވެސް އަށް އެނގިފައިވެއެވެ.\nގަލޮޅު މަދަރުސާ, ޖިންސީ ގޯނާ


ލަންކާގައި މިރޭވެސް ކާފިއު އިއުލާންކޮށްފި | Jazeera\tލަންކާގައި މިރޭވެސް ކާފިއު އިއުލާންކޮށްފި - Jazeera\nލަންކާގައި މިރޭވެސް ކާފިއު އިއުލާންކޮށްފި\nއީމާ މުހައްމަދު ވަހީދު April 26, 2019 81 views0\nއާދިއްތަ ދުވަހު ލަންކާގައި ސިލްސިލާކޮށް ދިން ބޮމުގެ ހަމަލާތަކުގެ ސަބަބުން އެގައުމުގައި މިރޭވެސް ކުއްލި ނުރައްކަލުގެ ހާލަތު އިއުލާންކޮށްފިއެވެ.\nލަންކާގެ ފުލުހުންނާއި ހަވާލާދީ ލަންކާގެ މީޑިއާ އަކުން ބުނެފައިވަނީ، ކުއްލި ނުރައްކަލުގެ ހާލަތު ހިންގުމަށް ހަމަޖެހިފައިވަނީ މިރޭ، ލަންކާ ގަޑިން 10 އިން ފެށިގެން މާދަމާ ފަތިހު4ޖެހުމާ ހަމައަށް ކަމަށެވެ. ލަންކާ ގައި އާދިއްތަ ދުވަހު ދިން ބޮމުގެ ހަމަލާތަކާއި ގުޅިގެން ފާއިތުވި ފަސް ދުވަހުވެސް ވަނީ ލަންކާގައި ކުއްލި ނުރައްކަލުގެ ހާލަތު އިއުލާންކޮށްފައެވެ.\nސްރީލަންކާއަށް އާދިއްތަ ދުވަހު ދިން ބޮމުގެ ހަމަލާތަކަށް ފަހު އަދިވެސް އެގައުމުގެ ހާލަތު ހަމައަކަށް ނޭޅެއެވެ. މިހާތަނަށް އެ ބޮމުގެ ހަމަލާ އާއި ގުޅުން ހުރި މީހުން ކަމަށް ޝައްކު ކުރެވޭ 70އަށް ވުރެ ގިނަ މީހުން ވަނީ ފުލުހުންގެ ބެލުމުގެ ދަށަށް ގެންގޮސްފައެވެ.\nލަންކާގައި ބޮމުގެ ހަމަލާތަށް ދީފައިވާ ތަންތަނުގެ ތެރޭގައި ލަންކާގެ ވެރިރަށް ކޮލަމްބޯގެ ދެ ޗާޗުގެ އިތުރުން ޝަންގްރިއްލާ ހޮޓަލާއި ސިނަމަން ގްރޭންޑް ހޮޓެލަކަށާއި ދެހިވަލާގެ ސަރަހައްދެއް ހިމެނެއެވެ. ލަންކާގައި ދެވުނު ހަމަލާތަކަކީ އެގައުމުގެ ތާރީހުގައި ވެސް މިހާތަނަށް ދެވުނު އެންމެ ނުރައްކާތެރި ހަމަލާއެވެ. އެ ހަމަލާގެ ޒިންމާ ހައްދުފަހަނަ އަޅައިފައިވާ އިސްލާމިކް ސްޓޭޓްސް، އައިއެސް ޖަމާއަތުން ވަނީ އުފުލާފައެވެ.


#BreakingNews Jeehaange firikalunge mahchah Jinsee goanaage dhauvaa kohfi - Hama.mv\nޖީހާންގެ ފިރިކަލުންގެ މައްޗަށް ޖިންސީ ގޯނާގެ ދައުވާ ކޮށްފި\n11 ޖެނުއަރީ 2021 | 16:03\nޖިންސީ ގޯނާގެ ތުހުމަތު ކުރެވޭ ޝާން\nހޯމަ , 11 ޖެނުއަރީ 2021 | 16:03\nޖޫންމަހުގެ 26 ވަނަ ދުވަހުގެ ރޭ ފަތިހު ހުޅުމާލޭ ކައިރި އަޅާފައި އޮތް ސަފާރީއެއްގައި ބިދޭސީ އަންހެނަކަށް ޖިންސީ ގޯނާ ކުރި މައްސަލައިގައި ރައްޔިތުންގެ މަޖިލީހުގެ ހިންނަވަރު ދާއިރާގެ މެމްބަރު ޖީހާން މުހައްމަދު ފިރިކަލުން އަބްދުﷲ ޝާންގެ މައްޗަށް ދައުވާކޮށްފި އެވެ.\nޕީޖީ އޮފީހުން މިއަދު ބުނީ ޖެނުއަރީ 6، 2021 ވަނަ ދުވަހު އެ މައްސަލައިގައި ޝާންއަށް ދައުވާކޮށް މައްސަލަ ހުޅުމާލެ މެޖިސްޓްރޭޓް ކޯޓަށް ހުށަހަޅާފައިވާ ކަމަށެވެ.\nޝާންގެ މައްޗަށް ކުރީ ޖިންސީ ގޯނާކުރުމުގެ ކުށުގެ ދައުވާ އާއި އަނިޔާއެއް ދީފާނެކަމުގެ ބިރުދެއްކުމުގެ ކުށުގެ ދައުވާ އާއި، ގައިގާ އަތްލުމުގެ ކުށުގެ ދައުވާ އެވެ.\nޖިންސީ ގޯނާ ކުރުމުގެ ކުށް ކުރީ ނުރައްކާތެރި ހަތިޔާރެއް ބޭނުންކޮށްގެން ނަމަ އަދަބަކަށް އަންނާނީ ހަތް އަހަރާއި 10 އަހަރާ ދެމެދުގެ ޖަލު ހުކުމެކެވެ. އެ ނޫން ގޮތަކަށް ނަމަ ތިން އަހަރާއި ހަތް އަހަރާ ދެމެދުގެ ޖަލު ހުކުމެކެވެ.\nއަނިޔާއެއް ދީފާނެކަމުގެ ބިރުދެއްކުމުގެ ކުށުގެ ދައުވާ އާއި، ގައިގާ އަތްލުމުގެ ކުށަކީ ޖުނަހުގެ ތިން ވަނަ ދަރަޖައިގެ ކުށްތަކެވެ. އެ ދެ ކުށުގެ އަދަބަކީ އަސާސީ މިންގަނޑުން އެއް މަހާއި ހަ ދުވަހުގެ ޖަލު ހުކުމެކެވެ. އެންމެ ބޮޑު އަދަބަކީ ތިން މަހެވެ.\nޝާންގެ އިތުރުން މި މައްސަލާގައި އެހެން ދެ މީހަކަށް ދައުވާކޮށްދިނުމަށް ވެސް ފުލުހުން ޕީޖީއަށް ފޮނުވި އެވެ. އެކަމަކު ޕީޖީން ބުނީ ދައުވާކުރެވޭ ވަރުގެ ހެކި ނެތުމުން އެ ދެ މީހުންގެ މައްސަލަ އަނބުރާ ފޮނުވާލައިފައިވާ ކަމަށެވެ.\nމެމްބަރު ޖީހާން މަހުމޫދު ޖިންސީ ގޯނާ\nރުގްޔާގެ ނަމުގައި ޖިންސީ ގޯނާކުރި މައްސަލައިގައި ދެ މީހުންނަށް ދަައުވާކޮށްފި\n12 އަހަރުގެ ކުއްޖަކަށް ޖިންސީ ގޯނާކުރި ބިދޭސީއަކު ހައްޔަރުކޮށްފި\nގްރޫޕަކުން ކުއްޖަކަށް ބިރުދައްކައި ޖިންސީ ގޯނާ ކުރި މައްސަލައެއް ފުލުހުން ބަލަނީ\nއަލީ ވަހީދުގެ މައްޗަށް ރޭޕާއި ޖިންސީ ކުށުގެ7ދައުވާއެއް އުފުލައިފި\nކުޑަކުއްޖަކާއި ބެހުނު މީހަކު 15 އަހަރަށް ޖަލަށް ލާން ކުރި ހުކުމް ދަމަހައްޓައިފި\nކޮރަޕްޝަނާއި ޖިންސީ ގޯނާގެ މައްސަލަތަކުގައި ސަކަރާތެއް ނުޖެހޭނެ: ޕީޖީ\n13 އަހަރުގެ ކުއްޖަކަށް ޖިންސީ ގޯނާ ކުރި މައްސަލައެއްގައި މީހަކު ހައްޔަރުކޮށްފި


Hulhumalege irumathee faraathu gondudhoshugai gondi jahaigen...\nހުޅުމާލޭގެ އިރުމަތީ ފަރާތު ގޮނޑޮދޮށުގައި ގޮނޑި ޖަހައިގެން ހިންގާ ކެފޭތައް ހުސްކުރަންޖެހޭ: އެޗްޑީސީ\n4 މަސް, 1 ހަފްތާ,4ދުވަސް, 11 ގަޑި, 45 މިނެޓް, 18 ސިކުންތު ކުރިން 3700ފާތިމަތު ރިފާއަތު\nހުޅުމާލޭގެ އިރުމަތީ ފަރާތު ގޮނޑޮދޮށުގައި ގޮނޑި ޖަހައިގެން ހިންގާ ކެފޭތައް ނަގަން ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އިން އަނެއްކާވެސް ނޯޓިސް ފޮނުވައިފިއެވެ.\nއެޗްޑީސީއިން ހުޅުމާލޭ ބީޗް ސަރަހައްދުގައި ހަޓް ހަދައިގެން ވިޔަފާރި ކުރަމުން އަންނަ ފަރާތްތަކަށް އެޗްޑީސީ އިން ފޮނުވާފައިވާ ނޯޓިސްގައި ބުނެފައި ވަނީ މިއަދު ތިނެއް ޖެހުމުގެ ކުރިން ބީޗުގައި ހުރި ތަކެތި ނަގައި އެތަން ހުސްކުރަން ޖެހޭނެ ކަމަށެވެ.\nހުޅުމާލެ ބީޗް ސަރަހައްދު ބަންދުކޮށް އެތަން ހުސްކުރަން އަންގާފައި ވަނީ އެ ސަރަހައްދުގައި ކުރުމަށް ހަމަޖެހިފައިވާ ނަރުދަމާ ހޮޅި ވަޅުލުމުގެ މަސައްކަތް ފެށުމަށް ހަމަޖެހިފައި ވާތީ ކަމަށްވެއެވެ. އެޗްޑީސީ އިން ބުނީ މިއަދު ތިނެއް ޖެހުމުގެ ކުރިން އެ ސަރަހައްދު ހުސްނުކޮށްފި ނަމަ، ތަކެތި ނަގައި ސާފު ކުރުމުގެ މަސައްކަތް އެ ކޯޕަރޭޝަނުން ކުރާނެ ކަމަށެވެ.\nއަދި އެ މަސައްކަތުގައި މުދަލަށް ލިބޭ އެއްވެސް ގެއްލުމަކަށް އެ ކޯޕަރޭޝަނުން ޒިންމާ ނުވާނެ ކަމަށެވެ. މިސަރުކާރު އައި ފަހުން މިގޮތަށް ހުޅުމާލެ ބީޗުގައި ކުރަމުންދާ ވިޔާފާރިތައް ހުއްޓުވައި ބީޗް ބަންދުކުރުމަށް ނިންމުމާއި ގުޅިގެން އެތަނުގައި ވިޔާފާރި ކުރާ ފަރާތްތަކުން ދަނީ އެކަމާއި ހިތްހަމަނުޖެހުން ފާޅުކުރަމުންނެވެ.\nއެ ކޯޕަރޭޝަނުން މިގޮތަށް ނޯޓިސް ނެރެފައިވާއިރު ހުޅުމާލޭގެ ބީޗް ސަރަހައްދުގައި ކެފޭ އަދި ރެސްޓޯރަންޓު މިހާރު ހިންގަމުން ދަނީ ކޮރަޕްޝަނަށް މަގުފަހިވާ ގޮތަށް ކަމަށާއި އެކަން ސީރިއަސް މައްސަލައެއްގެ ގޮތުގައި ބަލައި، އެ ފަރާތްތަކާ މެދު ފިޔަވަޅު އަޅަން އެންޓި ކޮރަޕްޝަން ކޮމިޝަން (އޭސީސީ) އިން އެޗްޑީސީއަށް މިދިޔަ މޭ މަހު ވަނީ އަންގާފައެވެ.\nއެގޮތަށް އޭސީސީން އެންގުމުގެ ކުރިން ވެސް، ބީޗް ސަރަހައްދުގެ ކެފޭ އަދި ރެސްޓޯރަންޓުތައް ނަގަން އެޗްޑީސީން ނޯޓިސް ދީ، ވަރުގަދަ އިންޒާރެއް ވަނި ދީފައެވެ. އެކަމަކު، އެ ނޯޓިހުގެ މުއްދަތު ހަމަވުމުން ފެނުނީ އެއަށް އަމަލުކުރި މީހުންނަށް އިތުރު ލުޔެއް ދީ، އަދި އަމަލު ނުކުރި މީހުންނާ މެދުވެސް އެއް ހަމައަކުން އަމަލުކޮށް، އެ ތަން ހިންގަން ދޫކޮށްލި ތަނެވެ.\nއެޗްޑީސީން ފަހުން ވަގުތީ ހުއްދައެއް ދިނީ އެ ކޯޕަރޭޝަންގެ އެންގުމާ އެއްގޮތަށް، ހުޅުމާލޭގެ ބީޗު ސަރަހައްދުން މޭޒާއި ގޮނޑި ނަގައި އެ ތަންތަން ހުސްކުރި ފަރާތްތަކަށެވެ. އެހެންނަމަވެސް ވަގުތީ ހުއްދަ ނެތް މީހުން ވެސް އައީ ކެފޭތައް ހިންގަމުންކަން ފާހަގަކޮށްލެވެއެވެ.\nއަދި މިހާތަނަށް އެ މީހުންނާ މެދު އެއްވެސް ފިޔަވަޅެއް އެޗްޑީސީން އަޅާފައި ނުވާކަންވެސް ފާހަގަކޮށްލެވެއެވެ. އަދި ކެފޭ، ރެސްޓޯރެންޓް ހިންގާ ފަރާތްތަކަށް އެެއްވެސް ފުރުސަތެއް މި ކަމުގައި ދީފައި ނުވާކަމަށް އެ ތަނުގައި ވިޔަފާރި ކުރާ ފަރާތްތަކުން ބުނެއެވެ.\nހުޅުމާލޭ ބީޗް އެޗްޑީސީ ތަން ހުސްކުރަން އެންގުން ވިޔަފާރިވެރިން\n7 ގަޑި ކުރިން 19 0\n9 ގަޑި ކުރިން 17 0\n9 ގަޑި ކުރިން 16 0\n10 ގަޑި ކުރިން 13 0


Magawa Namakah Kiya Mi Meedhaa Vazeefa In Vaki Vehjje - Vaguthu\nމަގަވާ ނަމަކަށް ކިޔާ މި މީދާ ވަޒީފާއިން ވަކިވެއްޖެ\nގޮވާ ޒާތުގެ އެއްޗެހި ވަޅުލެވިފައި ހުންނަ ތަންތަން ހޯދުމުގައި ރަން މެޑަލް ހާސިލްކޮށްފައިވާ މަގަވާ ނަމަކަށް ކިޔާ މީދާ އޭނާގެ ވަޒީފާއިން ވަކިވެއްޖެއެވެ.\nމަގަވާ ވަޒީފާގައި ހޭދަ ކުރި ފަސް އަހަރު ދުވަހުގެ މުއްދަތުގައި ބިމުއަޑީގައި ހަރު ކުރެވިފައިވާ 71 ތަނަކުން ގޮވާ ތަކެއްޗާ އަދި މީގެ އިތުރުންވެސް ކެމްބޯޑިއާގެ އެކި ހިސާބުތަކުން ގޮވާފާޑުގެ ގިނަ އެއްޗެހި ވަނީ ހޯދާފައެވެ.\nމި މީދާ ބެލެހެއްޓުމުގެ ކަންތައް ކުރަމުންދާ މަލެން ބުނެފައިވަނީ އެފްރިކާ އަށް ނިސްބަތްވާ އުމުރުން ހަތް އަހަރުގެ މަަގަވާގެ މިހާރު މަަސައްކަތް އުމުރުން ދުވަސް ވަމުން ދިއުމާއި ގުޅިގެން ވަރަށް ލަސްކަމަށެވެ. އަދި އޭނާ މަގަވާގެ ބޭނުން ތަކަށް އިހްތިރާމު ކުރާ ކަމުގައެވެ.\nމަގަވާ އަށް ތަމްރީން ދެވިފައިވަނީ ބެލްޖިއަމްގައި ރަޖިސްޓަރ ކުރެވިފައިވާ ހިލޭސާބަހަށް މަަސައްކަތް ކުރާ އަޕޮޕޯ ހީރޯ ރެޓްގެ ނަމުން ނަން ދެވިފައިވާ ޓެންޒޭނިއާގައި ޖަނަވާރުން ގެންގުޅޭތަނަކުންނެވެ.\n1990 ވަނަ އަހަރުން ފެށިގެން މިތަނަކީ ގޮވާ ޒާތުގެ އެއްޗެހި ހޯދުމުގެ މަަސައްކަތް ކުރަމުން ދާ ތަނެކެވެ. މި ތަނުން ޖަނަވާރުތަކަށް ސެޓްފިކެޓް ދެނީ އެއް އަހަރުގެ ތަމްރީން ފުރިހަމަ ވުމުންނެވެ.\nމަގަވާގެ ކަންތައްތައް ބަލަހައްޓަމުން ގެންދާ މަލެން ބުނެފައިވަނީ މަގަވާ ކުރާ މަަސައްކަތުގައި ވައްޓާ ނުލެވޭނެ ކަމަށާއި އަދި މަގަވާ އާއި އެކީ އޭނާ ވަރަށް މަސައްކަތް ކުރާ ހިތްވާ ކަމަށެވެ. އަދި އިތުރަށް މަލެން ބުނެފައިވަނީ މަގަވާ ކިތަންމެ ކުޑަ ކަމުގައި ވީ ނަމަވެސް އޭނާ އެތައް ބައެއްގެ ފުރާނަ ސަލާމަތް ކޮށް ދީފައިވާ ކަމަށެވެ.\nނިމިގެން ދިޔަ އަހަރުގެ ސެޕްޓެންބަރު މަހުގައި މަގަވާ އަށް ވަނީ ފުރާނަތައް ސަލާމަތް ކުރުމުގައި އެންމެ ފުރިހަމައަށް މަގާމް އަދާ ކުރުމުގެ ގޮތުން ރަން މެޑަލް ވެސް ލިިބިފައެވެ. މިއީ ވޭތުވެދިޔަ 77 އަހަރުގެ ތާރީހުގައި ފުރަތަމަ ފަހަރަށް މީދަލަކަށް ޝަރަފުގެ މެޑަލް ދެވުނު ފުރަތަމަ ފަހަރުވެސް މެއެވެ.\nމި މީދަލުގެ ބަރުދަނުގައި 1.2 ކިލޯ އަދި ދިގު މިނުގައި 70 ސެންޓިމީޓަރ ހުރެއެވެ.\nމަގަވާ ގައިގައި 20 މިނެޓް ތެރޭގައި ޓެނިސް ކޯޓެއް ބަލާ ޗެކް ކުރުމުގެ ގާބިލު ކަން ހުރެއެވެ. އަޕޮޕޯ ބުނާ ގޮތުގައި މިވަރުގެ ތަނެއް އިންސާނަކަށް ރަނގަޅަށް ބެލޭނީ ހަތަރު ދުވަހުން ކަމަށެވެ.\nޖޫން 4, 2021 19:36\nއަންނިގެ ކަން ކަންބަލަހައްޓަން\nޖޫން 4, 2021 22:27\nރާއްޖޭގައި ވެސް އުޅޭނެ އަމިއްލަ އަށް ވަޒީފާ އިން ވަކިވި ރައީސް އެއް


ނާއިބް ރައީސް ތަޢުލީމީ ދާއިރާގެ އިސްފަރާތްތަކާ މަޝްވަރާކުރައްވައިފި\nވަފީޤާ ޙާމިދު 16 މެއި 2020\nރައީސުލްޖުމްހޫރިއްޔާގެ ނާއިބު ފައިޞަލް ނަސީމު ތަޢުލީމީ ދާއިރާގެ އިސްފަރާތްތަކާ ބައްދަލުކުރައްވައި މަޝްވަރާކުރައްވައިފިއެވެ.\nއޮންލައިންކޮށް ބޭއްވެވި މި މަޝްވަރާ ބައްދަލުވުމުގައި މައިގަނޑު ގޮތެއްގައި މަޝްވަރާކުރައްވާފައި ވަނީ ކޯވިޑް-19ގެ ޙާލަތާއި ގުޅިގެން އަޅާފައިވާ ފިޔަވަޅުތަކާއެކު މަތީ ތަޢުލީމަށާއި ޖުމްލަކޮށް ރާއްޖޭގެ ތަޢުލީމީ ދާއިރާއަށް ކުރިމަތިވެފައިވާ ދަތިތަކާ ބޭހޭގޮތުންނެވެ. އަދި މި ޙާލަތުގައި އެންމެ ބޮޑަށް އިންސާނީ ވަޞީލަތްތައް ބޭނުންވެފައިވާ ދާއިރާތަކުން މީހުން ތަމްރީނުކުރުން ފަދަ ކަންކަމާބެހޭގޮތުންވެސް މަޝްވަރާކުރެއްވިއެވެ. އަދި މިޙާލަތުގައި ކިޔެވުން ކުރިޔަށްގެންދިއުމަށް ރޭވިފައިވާ ގޮތްތަކާ ބެހޭގޮތުންވެސް ވަނީ މަޝްވަރާކުރައްވާފައެވެ.\nމި ބައްދަލުވުމުގައި ނާއިބް ރައީސް ވަނީ ކޯވިޑް-19ގެ ހާލަތާއި ގުޅިގެން އައި ބަދަލާއެކު އާ ހިތްވަރަކާއެކު، ރާއްޖޭގައި ހުރި މީހުން ބިނާކޮށް ތަމްރީނުދޭ ހުރިހާ ތަންތަން އެކުވެގެން މަސައްކަތްތަކެއް ކުރަންޖެހިފައިވާކަން ފާހަގަކުރައްވާފައެވެ. އަދި، މުޖުތަމަޢުގައި ތިބި މަސައްކަތްކުރެވޭ އުމުރުގެ އެންމެންނަކީވެސް ކޮންމެވެސް މަސައްކަތެއްކުރާ ބަޔަކަށް ވުމުގެ މުހިންމުކަމާއި ރިޓަރޔަރ ކޮށްފައިވާ ޞިއްޚީ ދާއިރާގެ ބައެއް ފަރާތްތަކަށްވެސް އިތުރަށް ބޭނުންވާ ތަމްރީނުދީ އަލުން މަސައްކަތުގެ މާޙައުލާ ގުޅުމަށް ފުރުޞަތު ފަހިކޮށްދިނުމުގެ މުހިންމުކަންވެސް އެމަނިކުފާނު ވަނީ ފާހަގަކުރައްވާފައެވެ.\nމި ބައްދަލުވުމުގައި، މަތީ ތަޢުލީމާ ގުޅޭ އެކި އިދާރާތަކުގެ އިސްވެރިން ވަނީ އެ އިދާރާތަކުން ކުރަމުންދާ މަސައްކަތްތަކާއި، އަދި، ކަންކަން މިހާރު ކުރިޔަށް ގެންދިއުމަށް ރާވާލެވިފައިވާ ޕްލޭންތަކާއި ބެހޭގޮތުނާއި މިކަންކަމުގައި ކުރިމަތިވާ ދަތިތައް ހުއްސާކުރައްވާފައެވެ.\nމި ބައްދަލުވުމުގައި، މިނިސްޓަރ އޮފް ހަޔަރ އެޑިޔުކޭޝަން ޑރ. އިބްރާހީމް ޙަސަންއާއި، މިނިސްޓަރ އޮފް އެޑިއުކޭޝަން ޑރ. ޢާއިޝަތު ޢަލީއާއި، މިނިސްޓަރ އޮފް އިސްލާމިކް އެފެއާޒް ޑރ. އަޙްމަދު ޒާހިރު ބައިވެރިވެވަޑައިގެންނެވިއެވެ. އަދި ޤައުމީ ޔުނިވަރސިޓީއާއި އިސްލާމީ ޔުނިވަރސިޓީގެ އިސްވެރިން، އަދި މަތީތަޢުލީމާ ގުޅޭ އެހެން ބައެއް އިދާރާތަކުގެ އިސްވެރިން ބައިވެރިވެ ވަޑައިގެންނެވިއެވެ.\nއަރުޝީފަށް ނެގީ 16/05/2020 21:13\nއެންމެފަހުން އަޕްޑޭޓްކުރީ 16/05/2020 21:13